SunOnline: Advertorial: Umraanee tharaggee aa eku thimaaveshi rakkaatheri kurun\nއެޑްވަޓޯރިއަލް: އުމްރާނީ ތަރައްގީއާއެކު ތިމާވެށި ރައްކާތެރިކުރުން\nއިންސާނުންގެ ފަރާތުން ތިމާވެއްޓާއި ދުނިޔެއަށް ކޮންމެެވެސް ބަދަލުތަކެއް އަންނަކަމީ އެއްވެސް ބަޔަކު ދެބަސްނުވާނެ ހަގީގަތެކެވެ. އަޅުގަނޑުމެންގެ ދުނިޔެއަކީ ވަރަށް ގިނަ ގޮތްގޮތުން އަމިއްލައަށް އިޔާދަވުމުގެ ގާބިލުކަން ލިބިފައިވާ ތަނެކެވެ. ނަމަވެސް އިންސާނީ ތަރައްގީއާއި ދިރިއުޅުމުގެ އާދަކާދަތަކުގެ ސަބަބުން ދުނިޔޭގެ ގުދުރަތީ ނިޒާމުތަކަށް ބުރޫއަރައި، އަލުން އިޔާދަ ނުކުރެވޭފަދަ ގެއްލުންވާން ފެށުމުން އިންސާނުންގެ އާދަކާދަތައް ބަދަލުކޮށް، ދުނިޔޭގެ ނިޒާމުތައް ރައްކާތެރިކޮށް އިޔާދަކުރަން މަސައްކަތްކުރަން ޖެހެ އެވެ.\nގްރޭޓާ މާލެ ސަރަހައްދަކީ ރާއްޖޭގެ އާބާދީގެ ނިސްބަތުން ބަލާއިރު އެންމެ މީހުން ގިނަ، ކާރުބާރު ބޮޑު ސަރަހައްދެވެ. އަދި މީހުން ބައިބޯވެ ތޮއްޖެހުން އިތުރުވާ ވަރަކަށް މި ސަރަހައްދުގައި ދިމާވާ މައްސަލަތައްވެސް ދަނީ އިތުރުވަމުންނެވެ. ވޭތުވެދިޔަ 30 އަހަރަށް ބަލާއިރު މާލެ ސިޓީގެ މުޖުތަމައުއަށާއި ދިރިއުޅުމަށް ވަނީ އެތައް ބަދަލެއް އައިސްފަ އެވެ. އައު ވިޔަފާރިތަކާއި ހިދުމަތްތައް ގިނަވުމާއެކު މީހުން އެކި ތަންތަނަށް ދާން ޖެހުމާއި މުދާ އުފުލުން ވަނީ އިތުރުވެފަ އެވެ. ހަމައެއާއެކު އެކި ބާވަތުގެ އުޅަނދުފަހަރު އިތުރުވެ، މަގުތައް ވަނީ ތޮއްޖެހިފަ އެވެ. އަހަރުތަކެއް ކުރިން މަދު އަދަދެއްގެ ސައިކަލާއި ކާރުފަދަ އުޅަނދުތަކުން ދަތުރުފަތުރުގެ ކަންކަން ފަރުޖެހިގެން އުޅުނު މާލޭގެ މަގުތައް ފުރި، ވެހިކަލް ދުއްވުމާއި ހިނގުން އަދި ނޭވާލުމަށްވެސް ދަތިވާ ހިސާބަށް ވަނީ ގޮސްފަ އެވެ.\nދުނިޔޭގައި ދަތުރުފަތުރުން އުފެދޭ ގްރީންހައުސް ގޭހުގެ 95 އިންސައްތައަކީ ކާބަންޑައިއޮކްސައިޑް އެވެ. ކާރުހާނާތަކަށް އައި އިންގިލާބަށްފަހު ގްރީންހައުސް ގޭސް އުފެއްދުމާއި ބޭރުކުރާ މިންވަރު އިންތިހާއަށް ވަނީ މައްޗަށް ގޮސްފަ އެވެ. މި ގޭސްތައް އުފެއްދުމާއި ބޭރުކުރުން ކޮންޓްރޯލް ކުރުމަށް ފިޔަވަޅުތަކެއް އަޅަން ޖެހެ އެވެ. އަދި އެ ފިޔަވަޅުތަކުގެ ސަބަބުން ތިމާވެއްޓަށް ކުރާ އެހެން ނޭދެވޭ އަސަރުތަކަށްވެސް އެދެވޭ ބަދަލެއް އަންނާނެ އެވެ.\nސިޓީއެއްގައި މީހުންނާއި ހިދުމަތްތައް ގިނަވުމާއެކު ހަކަތަ ބޭނުންވާވަރު އަދި ހަކަތަ އުފައްދަންޖެހޭ މިންވަރު ދާނީ މަތިވަމުންނެވެ. ހަކަތަ އުފައްދާ މިންވަރު އިތުރުވުމާއެކު އުފެދޭ ގޭސް ގިނަވެ ވައި ތަގައްޔަރުވުމާއެކު ހޫނުމިންވެސް މައްޗަށް ދެއެވެ. ނަމަވެސް ޒަމާނީ ތަރައްގީއާއި ޓެކްނޮލޮޖީގެ އެހީގައި މިކަންކަމަށް ހައްލު ހޯދޭނެ އެވެ. މަދު ހަކަތަ ބޭނުންކުރާ ބާވަތުގެ ވަސީލަތްތައް އަންނަނީ އީޖާދު ކުރަމުންނެވެ. އަދި ގިނަ މީހުން އެފަދަ އައު ވަސީލަތްތަކަށް އަހުލުވެރިވެ، ބޭނުންކުރަން ފެށުމުން ގިނަ ކަންކަމަށް ކޮންމެވެސް ވަރެއްގެ ހައްލެއް ލިބިގެންދާނެ އެވެ.\nމުޖުތަމައުގައި އާބާދީ ބޮޑުވާވަރަކަށް އުފެދޭ ކުނި ގިނަވެ އެވެ. ކުނި އެއްކުރުމާއި ނައްތާލުމަށް އެކަށީގެންވާ ނިޒާމުތަކެއް ގާއިމުކޮށްފައިވީ ނަމަވެސް އާބާދީ ބޮޑުވަމުންދާ މިންވަރާއި ކުނި އުފެދޭ މިންވަރަށް ބަލާއިރު އަދިވެސް މިހާރަށްވުރެ ހަރުދަނާ ރަނގަޅު ނިޒާމުތަކެއް ގާއިމުކުރުން ވަރަށް މުހިންމެވެ. މިހާރުވެސް ދުނިޔޭގެ ބައެއް ތަންތަނުގައި ބޭނުންކުރާ މިފަދަ ވަސީލަތްތަކުގެ ތެރޭގައި އިރުގެ ހަކަތައިން މަސައްކަތްކުރާ ކުނި ކޮމްޕެކްޓް ނުވަތަ ފިއްތާ މެޝިން ހިމެނެ އެވެ. މި ސްމާޓް ސިސްޓަމްގައި ސެންސަރު އަދި ކެމެރާ ހުރެ އެވެ. އަދި އަމިއްލައަށް ކުނި ކޮމްޕްރެސްކޮށް ފުރުމުން، ކުނި މެނޭޖުކުރާ އިދާރާތަކަށް ކްލައުޑް މެދުވެރިކޮށް ސިގުނަލް ދެއެވެ. ސިގުނަލް ލިބި، މެޝިން ހުސްކުރާ އުޅަނދު ގޮސް އެ މަސައްކަތް ކުރުމުން މިފަދަ ބޮޑެތި އުޅަނދު ބޭނުންކުރުން މަދުވެ، އޭގެން އުފެދޭ ގޭހުގެ މިންވަރާއި ކާބަން ފުޓްޕްރިންޓް ކުޑަވެ އެވެ.\nޔޫރަޕިއަން ޔޫނިއަންގެ ހޯދުންތައް ދައްކާ ގޮތުގައި ދުނިޔެއަށް ބޭރުވާ ކާބަންޑައިއޮކްސައިޑްގެ 25 އިންސައްތައަކީ ދަތުރުފަތުރުގެ ނިޒާމުތަކުން އުފައްދާ އެމިޝަންތަކެވެ. އުޅަނދުފަހަރުން ވަރަށް ގިނަ އަދަދެއްގެ ތެޔޮ ބޭނުންކުރުމާއެކު އުޅަނދުފަހަރުން އުފެދޭ އެމިޝަންވެސް ގިނަ އެވެ. ތެޔޮ ބޭޏުންކުރާވަރު އަދި އުފެދޭ އެމިޝަން މަދުވާނެހެން އުޅަނދު ދުއްވުމަށް އެންމެ ރަނގަޅީ ގަޑިއަކު 45-65 މޭލުގައި ދުއްވުމެވެ. ދަތުރުފަތުރުގެ ނިޒާމުތަކުގައި މިހާރު ފަހުގެ ސޮފްޓްވެއާ، ހާޑްވެއާ އަދި ޓެކްނޮލޮޖީ ބޭނުންކޮށްގެން އެންމެ އަވަސް އަދި ރައްކާތެރި ހިދުމަތް ފޯރުކޮށްދިނުމަށް ވަނީ މަގުފަހިކޮށްފަ އެވެ. ކެމެރާ، ސެންސާ އަދި ޓްރެފިކް ސިގްނަލް ބޭނުންކޮށްގެން ޓްރެފިކް ތޮއްޖެހި ހުއްޓުން އަރާނެ މަގުތަކުން ދަތުރު ނުކުރުމަށް އަންގައިދޭ ވަކި ނެވިގޭޝަން ސިސްޓަމްތައް ހުރެ އެވެ. މީގެ އިތުރުން ސްމާޓް ބައިސްކަލު ބޭނުންކުރުމާއި ރައިޑް ޝެއާކުރުން ފަދަ ކަންކަމަކީވެސް މިހާރު އާލާވަމުން އަންނަ ކަންކަމެވެ.\nމިފަދަ ބައިވަރު އައު ނިޒާމުތައް އެހެން ގައުމުތަކުގައި ބޭނުންކޮށްގެން ކުރިއެރުންތައް ވަނީ ހޯދާފަ އެވެ. ސިންގަޕޫރު ސަރުކާރުން އެގައުމުގައި ބަސް ބޭނުންކުރާ ފަރާތްތަކާއި ސަރަހައްދުތައް ފާހަގަކޮށް (މީހުންގެ ޒާތީ މައުލޫމާތު ނުހިމަނައި) އަމިއްލަ ބަސް ދުއްވާ ކުންފުނިތަކާއި ހިއްސާކުރުމުން ބަހުގެ ހިދުމަތް ބޭނުންކުރާ ފަރާތްތަކަށް ފަސޭހަވެ، ކާރުފަދަ އަމިއްލަ އުޅަނދު ބޭނުންކުރާވަރު މަދުވެ އެވެ. މި "ކްރައުޑް ސޯސްޑް" ހިދުމަތަށް ކިޔަނީ "ބީލައިން" އެވެ.\nމިދިޔަ އަހަރު ކޮވިޑް19އާ ގުޅިގެން ފުރަތަމަ ފަހަރަށް ދުނިޔޭގެ އެކި ކަންކޮޅުތަށް ލޮކްޑައުން ކުރުމުން ގުދުރަތީ އެކި ނިޒާމުތައް އާރާސްތުވެ، އެކި ކަހަލަ ދިރުންތައް ސިޓީތަކުގައި އާލާވި އެވެ. މީހުން ގޭގޭގައި ލޮކްޑައުންވުމާއެކު އުޅަނދުތައްވެސް ޕާކުކުރި ގޮތަށް ހުރީ އެވެ. ޕެޓްރޯލް ޝެޑުތަކުގައި އާންމުކޮށް އޮންނަ ކިޔުތައް ގެއްލުމުނން އޮފީސްތަކާއި ސްކޫލްތަކަށް ދާން ދުއްވުމަށް ބޭނުންކުރާ ތެލުގެ މިންވަރު އަްދާޒާކޮށްލެވެ އެވެ. ލޮކްޑައުން ދުވަސްކޮޅުގައި ބޭރުތެރޭގެ ވައި ސާފުވެ، ހަމަނޭވާލާން ފަސޭހަކަން ފާހަގަވި އެވެ. މިކަމުން ދޭހަވީ ގޭގައި ތިބެ މަސައްކަތްކުރުން ފަދަ އާދަތަކުން ދިރިއުޅުމުގެ އިތުރުން ތިމާވެއްޓަށްވެސް އެދެވޭ ބަދަލުތަކެއް ގެނެވިދާނެކަމެވެ.\nޕޮލިއުޝަން ނުވަތަ ވައި ނުސާފުވުން ކުޑަކުރުމުގައި ސްމާޓް ޓެކްނޮލޮޖީ ބޭނުންކޮށް ވައިގެ ކޮލިޓީ، ހަކަތަ ބޭނުންކުރާވަރު އަދި ފެނާއި ކަރަންޓު އަދި އުފެދޭ ކުނި މޮނީޓާކޮށްގެން އެމިޝަންސް 10-15 އިންސައްތަ މަދުކުރެވިދާނެ އެވެ. ސެންސަރު އަދި ކެމެރާތަކުން ލިބިދޭ ޑޭޓާގެ އެހީގައި މިކަންކަން މޮނީޓާ ކުރެވި އެ މައުލޫމާތުގެ އަލީގައި ބޭނުންތެރި ހައްލު ހޯދޭނެ ވަސީލަތްތަކާއި ހިދުމަތްތައް ގާއިމްކުރުމުން އިސްރާފު ކުޑަ، މަދު ހަކަތަ ބޭނުންކުރާ ސާފުތާހިރު ސިޓީއެއް ބިނާކުރެވޭނެ އެވެ.\nހުޅުމާލެ ޑިވެލޮޕްމަންޓް ކޯޕަރޭޝަން (އެޗްޑީސީ)އިން ކުރިއަށްގެންދާ ސްމާޓް ސިޓީ އިންފްރާސްޓްރަކްޗާ މަޝްރޫއުގެ ދަށުން މިފަދަ އުުފެއްދުންތަކާއި ޓެކްނޮލޮޖީ ބޭނުންކޮށްގެން ހުޅުމާލެެއަކީ ސްމާޓް އަދި ތިމާވެއްޓާ ރައްޓެހި، ފަހި ސިޓީއަކަށް ހެދުމަށް ދަނީ މަސައްކަތް ކުރަމުންނެވެ.


SunOnline: Islaamdheenakee lui faseyha kamuge dheen: Huthubaa\nއިސްލާމްދީނަކީ ލުއިފަސޭހަކަމުގެ ދީން: ހުތުބާ\nއައިމިނަތު ލުބާ 06 Jul 2018, 14:53\n1439 ވަނަ އަހަރުގެ ފިތުރު އީދު ނަމާދު، މާލޭގައި ބޮޑު ޖަމާއަތުގައި ކުރުން: ފިތުރު އީދު ޖަމާއަތުގައި ދިވެހީންނާއި ރާއްޖޭގައި އުޅޭ ބިދޭސީ ގިނަ ރައްޔިތުން ބައިވެރިވި. އޭގެ ތެރޭގައި ދެ ޖިންސުގެ، އަދި އެކި އުމުރުގެ ގިނަ ބަޔަކު ހިމެނޭ --ސަން ފޮޓޯ/ މުހައްމަދު އަފްރާޙް\nއިސްލާމްދީނަކީ ލުއި ފަސޭހަކަމުގެ ދީން ކަމަށާއި އެ ދީނަކީ ﷲގެ އެންމެ ފަހު ރިސާލާތު ކަމަށް މިއަދުގެ ހުކުރު ހުތުބާގައި ބުނެފިއެވެ.\nރާއްޖޭގެ މީހުން ދިރިއުޅޭ ހުރިހާ ރަށެއްގައި މިއަދު އިއްވި ހުތުބާގައި ބުނެފައި ވަނީ އިސްލާމްދީނުގެ ޝަރީއަތްތައް އެހެން ރަސޫލުބޭކަލުންގެ ޝަރީއަތްތަކާ ޚިލާފަށް ލުއިކޮށްދެއްވާފައިވާ ކަމަށެވެ.\nއިސްލާމީ ޝަރީއަތަކީ ހުރިހާ ޒަމާނަކަށް ފަހި ޝަރީއަތެއް ކަމަށާއި އެއީ މެދުމިނުގެ ހުކުމްތައް ހިމެނޭ މެދުމިނުގެ މަންހަޖެއްގެ މަތީގައި ބާވާލައްވާފައިވާ ޝަރީއަތެއްކަމަށް މިއަދުގެ ހުކުރު ހުތުބާގައި ބުނެފައިވެއެވެ.\nހުތުބާގައި ބުނެފައިވަނީ އަޅުކަމެއްގެ ގޮތުގައި މާތްﷲ ޝަރްއު ނުކުރައްވާ ކަމެއް ތިމާގެ ނަފްސަށްވެސް އަދި އެހެން ބަޔަކަށް އެކަމެއް ކުރުމަށް މަޖުބޫރުކުރުމަކީ ދީނުގައި އޮތް ކަމެއް ނޫންކަމަށެވެ.\nމި ދީނުގެ ފޮތްކަމަށްވާ ކީރިތި ގުރުއާން ހިތުދަސްކުރުން ފަސޭހަކޮށްދެއްވާފައިވާ ކަމަށާއި އަދި ނަމާދުގެ ވަގުތު ޖެހުމުން އެމީހަކު ހުރި ތަނެއްގައި ނަމާދު ކުރުން ހުއްދަ ކަމަށް ވެސް މިއަދު އިއްވި ހުތުބާގައި ބުނެފައިވެއެވެ.\nއިސްލާމްދީން ރައްކައުތެރިކޮށް ދީނުގައި އައިސްފައިވާ ހަރުދަނާ އުސޫލުތައް ހިފެހެއްޓުމަށް މިއަދު އިއްވި ހުކުރު ހުތުބާގައި ގޮވާލާފައިވެއެވެ.


Opinion: Fuluhun hamalaadhin massala eba beleytha? | Mihaaru\nުއުޖާލާގެ އިން ހައްޔަރުކުރި ބަޔަކަށް ފުލުހުން އަނިޔާކުރާ މަންޒަރު ފެންނަ ފޮޓޯއެއް.\nފުލުހުން ހަމަލާދިން މައްސަލަ އެބަ ބެލޭތަ؟\n01 އޯގަސްޓް 2019 - 11:275comments\nޖުލައި 5، 2019 ދުވަހުގެ ރޭ، މ. އުޖާލާގޭގައި ފުލުހުން ހިންގި ހާއްސަ އޮޕަރޭޝަނެއްގައި، ފުލުހުންގެ ބައެއް ކަމަށް ބެލެވޭ ބަޔަކު، ކުށެއްގެ ތުހުމަތުކުރެވޭ ދެ މީހެއްގެ ގައިގައި ތަޅާ އަނިޔާކުރިކަމަށް މީޑިޔާތަކުގައި ރިޕޯޓުކުރި އެވެ. ފުލުހުންނަކީ، ޤާނޫނު ތަންފީޒުކުރާ އިދާރާއެކެވެ. ޤާނޫނުން ވަކި ރައްކާތެރިކަމެއް ލިބި، އެމީހުންގެ ވަޒީފާ އަދާކުރުމަށް ހާއްސަ ތަމްރީނުތަކެއް ވެސް ފުލުހުންނަށް ދެވެ އެވެ. ފުލުހުންނަށް، ޤާނޫނުގައި ބުނާ ހާލަތުތަކުގައި ބާރުގެ ބޭނުންކުރުމުގެ އިޚްތިޔާރު ވެސް ލިބިފައި އޮވެ އެވެ.\nމައްސަލައިގައި ހިމެނޭ އިދާރީ ބައި\nއުޖާލާގޭގައި ހިނގި ހާދިސާގައި، ފުލުހުންގެ ހަތް މީހަކު ބައިވެރިވެގެން، އާންމުންގެ މީހެއްގެ ގައިގައި ތަޅާ އަނިޔާކުރި ކަމަށް ޚުދު ފުލުހުން ވެސް އިންކާރެއްނުކުރެ އެވެ. އެއީ ފުލުހުންގެ "ކޯޑް އޮފް އެތިކްސް" އާއި "ކޯޑް އޮފް ކޮންޑަކްޓް" އާ ޚިލާފު ކަމެއް ކަމަށް، ފުލުހުން ޖުލައި 8 2019 ގައި ނެރުނު ނޫސްބަޔާނުގައި ތަކުރާރުކޮށް (ދެ ފަހަރު) ލިޔެފައިވެ އެވެ. ފުލުހުންގެ ޤާނޫނުގެ ދަށުން ހަދައިފައިވާ "ޑިސިޕްލިނަރީ އަދި އިދާރީ ކުށްތަކާއި އެކުށްތަކަށް އަދަބު ދިނުމާ ބެހޭ ގަވާއިދު"ގެ ހަތް ވަނަ މާއްދާގެ (ހ) ގެ 1 ވަނަ ނަންބަރުގައި، "މި ގަވާއިދުގެ މަޤްޞަދަށްޓަކައި ޑިސިޕްލިނަރީ ކުށުގެ ތެރޭގައި ފުލުހުންގެ ކޯޑް އޮފް އެތިކްސް އަދި ކޯޑް އޮފް ކޮންޑަކްޓުގައި ބަޔާންކޮށްފައިވާ ކަންތައްތަކާ ޚިލާފަށް ކުރާ ކޮންމެ ޢަމަލެއް ހިމެނޭނެ" ކަމަށް ލިޔެފައިވެ އެވެ. އުޖާލާގޭގައި ހަރަކާތްތެރިވި ފުލުހުންނަށް އޮތީ، އިދާރީ ކުށެއް ކުރެވިފަ އެވެ. ދެން އޮތީ އަދަބެވެ. އިދާރީ ކުށުގެ އަދަބު އޮތީ، އެ ގަވާއިދުގެ އަށް ވަނަ މާއްދާގަ އެވެ. އަދަބުތަކުގެ ތެރޭގައި، ކައުންސެލިން ދިނުން، ހާއްސަ ތަމްރީނުދިނުން، ހާއްސަ ކައުންސެލިން ދިނުން، ކައިރިން ސުޕަވައިޒް ކުރެވޭ ގޮތަށް ވަޒީފާ އަދާކުރުވުމާއި، ވަޒީފާ އަދާކުރާ ތަން ބަދަލުކުރުމާއި ވަޒީފާއިން ވަކިކުރުން ވެސް ހިމެނެ އެވެ. ފުލުހުން މި މައްސަލައިގައި އަޅާ ފިޔަވަޅު އާންމުކުރާނެ ކަމަށް އަޅުގަނޑު އުއްމީދުކުރަމެވެ.\nމައްސަލައިގައި ހިމެނޭ ޖިނާއީ ބައި\nޖިނާއީ މައްސަލައަކީ، އެކަމެއްގައި ކުށެއް ހިމެނޭ ކޮންމެ ކަމެކެވެ. އުޖާލާގޭގައި ހިނގި ހާދިސާގައި ކުށުގެ އަމަލެއް ހިމެނެ އެވެ. އެއީ، ގަޔަށް އަތްލައި މާރާމާރީ ހިންގުމެވެ. އެ އަމަލު ކުށްވެރިކުރާ ތަފާތު ހަތަރު ޤާނޫނެއް އެބަ އޮތެވެ. އެއީ، ޤާނޫނުލްޢޫޤޫބާތު (120 ވަނަ މާއްދާ – ޖެހުން) އާއި، ބިރު ދެއްކުމާއި، ތޫނު ހަތިޔާރާއި ތޫނު އެއްޗެހި ގެންގުޅުން މަނާކުރުމުގެ ޤާނޫނާއި، އެންޓި ޓޯޗާ ޤާނޫނާއި ގޭންގު ކުށްތައް މަނާކުރުމާ ބެހޭ ޤާނޫނެވެ. ފުލުހުންގެ އަމަލު ފެތެނީ، މި ދެންނެވި ޤާނޫނުތަކުގެ ތެރެއިން ކޮން ޤާނޫނެއްގެ ކޮން މާއްދާއަކަށްތޯ ބެލުމަކީ، އެ މައްސަލަ ތަހުގީގުކުރާ އިދާރާއަކުން ކުރާނެ ކަމެކެވެ.\nމި މައްސަލައިގައި، ޖިނާއީ ތަހުގީގެއް ވެސް ހިންގާ ކަމަށާއި، މައްސަލަ ބަލައިދިނުން އެދި، ނޭޝަނަލް އިންޓެގްރިޓީ ކޮމިޝަނަށާއި، ހިޔުމަން ރައިޓްސް ކޮމިޝަނަށް ފޮނުވާފައިވާ ކަމަށް ފުލުހުންގެ އެ ނޫސްބަޔާނުގައި އެބަ އޮތެވެ. މި މައްސަލަ ނޭޝަނަލް އިންޓެގްރިޓީ ކޮމިޝަނުން ބަލަމުން ގެންދާ ކަމަށް، އެ ކޮމިޝަނުގެ ޖުލައި 7، 2019 ދުވަހު ނޫސްބަޔާނުގައި އެބަ އޮތެވެ. އެ ނޫސްބަޔާނުގައި، އެ މައްސަލައިގައި ޖިނާއީ ދައާވާއެއް ކުރަން ޖެހޭ ކަމަށް ކޮމިޝަނަށް ފެނިއްޖެ ނަމަ، ޕްރޮސިކިއުޓަ ޖެނެރަލްގެ އޮފީހަށް ފޮނުވާނެ ކަމަށް ވެސް ލިޔެފައިވެ އެވެ. ހިޔުމަން ރައިޓްސް ކޮމިޝަނުން ބަޔާނެއް ނެރެފައެއް ނެތެވެ. ނަމަވެސް އެތަނުން ވެސް އެ މައްސަލަ ދަނީ ބަލަމުން ކަމަށް މައުލޫމާތު ލިބެ އެވެ.\nޖިނާއީ މައްސަލަތައް ތަހުގީގު ކުރުމުގައި އަމަލުކުރަން ޖެހޭ އަސާސީ ޤާނޫނަކީ، ޖިނާއީ އިޖުރާއަތުގެ ޤާނޫނެވެ. އެ ޤާނޫނުގައި، ޖިނާއީ މައްސަލަތަކުގެ ތަހުގީގުތައް ހިންގަން ޖެހޭ އުސޫލުތަކާއި، އެފަދަ މައްސަލަތަކުގައި އަމަލުކުރަން ޖެހޭ ގޮތްތައް ތަފްސީލުކޮށް ބަޔާންކޮށްފައި އޮވެ އެވެ. އެއިން އުސޫލަކާ ނުވަތަ އުސޫލުތަކަކާ ޚިލާފުވެއްޖެ ނަމަ، އެ މައްސަލައަކީ، އޭގެ ޒާތުގައި ކުރިއަށް ނުގެންދެވޭނެ މައްސަލައެކެވެ. މިސާލަކަށް، ތަންތަން ބަލާ ފާސްކުރަން ވަންނައިރު އޮންނަ ކޯޓު އަމުރު އޮންނަން ޖެހޭ ގޮތާއި، އެކަމާ ބެހޭ ތަފްސީލުތައް ޖިނާއީ އިޖުރާއަތުގެ ޤާނޫނުގައި އޮވެ އެވެ. އެ ޤާނޫނުގައި އޮތް ގޮތާ ޚިލާފަށް، ނުވަތަ އޭގައި ހުރި އުސޫލުތަކުން ބޭރުން ހޯދާފައިވާ އަމުރެއްގެ ބޭނުންކޮށްގެން ތަނެއް ބަލާ ފާސްކޮށްފި ނަމަ، އެކަމެއް ވާނީ ބާތިލު ކަމަކަށެވެ. އެގޮތަށް ޤާނޫނާ ޚިލާފަށް ބަލާ ފާސްކޮށްގެން ހޯދާ ހެއްކެއް ޝަރީއަތަކަށް ގަބޫލެއް ނުކުރާނެ އެވެ. ޖިނާއީ އިޖުރާއަތުގެ ޤާނޫނުގެ ބޭނުމަކީ ވެސް، ތަޙްޤީޤު ހިންގާނެ ޤާނޫނީ އުސޫލުތައް ކަނޑައަޅައިދިނުމެވެ.\nޖިނާއީ އިޖުރާއަތުގެ ޤާނޫނުގެ 76 ވަނަ މާއްދާގައި، ޤާނޫނު ތަންފީޒުކުރާ ދޭއް ނުވަތަ އެއަށް ވުރެ ގިނަ އިދާރާތަކަކުން ތަހުގީގު ކުރުމުގެ ބާރު ލިބިފައިވާ ކުށެއް ނަމަ އަމަލުކުރާނެ ގޮތް ބަޔާންކޮށްފައިވެ އެވެ. އެ މާއްދާގެ (ށ) ގައި އޮންނަނީ، ފުލުހުން ތަހުގީކުރަމުން ދާ ޖިނާއީ މައްސަލައެއްގައި ވަކި ހާއްސަ ބާވަތެއްގެ ޖިނާއީ ތަހުގީގު ހިންގުމުގެ ބާރު ޤާނޫނަކުން ލިބިދީފައިވާ އިދާރާއެއްގެ އިހުތިސާސް ހިނގާ ނަމަ، އަންނަނިވި ދެ ގޮތުން ކުރެ ގޮތަކަށް ޢަމަލުކުރަންވާނެ ކަމަށެވެ.\n1. އެ ކުށުގެ އެ ބައިގެ ތަޙްޤީޤު އެ އިދާރާއަކުން ކުރިއަށް ގެންދިއުމަށްޓަކައި އެ އިދާރާއަކަށް މައްސަލަ ހުށަހެޅުން؛ ނުވަތަ 2. މި ޤާނޫނުގެ ދަށުން ހަދާ ގަވާއިދުގައިވާ ގޮތުގެ މަތިން ޖޮއިންޓް އިންވެސްޓިގޭޝަނެއް ހިންގުމެވެ.\nމ. އުޖާލާގޭގައި ހިނގައިދިޔަ ހާދިސާއާ ގުޅިގެން ފުލުހުން ޖިނާއީ ތަހުގީގެއް އެބަ ހިންގަ އެވެ. އެ ހާދިސާއާ ގުޅިގެން ޖިނާއީ ތަހުގީގު ހިންގުމުގެ އިހުތިސާސް، ނޭޝަނަލް އިންޓަގްރިޓީ ކޮމިޝަނަށާއި ހިޔުމަން ރައިޓްސް ކޮމިޝަނަށް ލިބިގެންވާ ކަމަށް ފުލުހުން ގަބޫލުކުރެ އެވެ. އެކަން ފުލުހުންގެ ނޫސްބަޔާނުން އެނގެ އެވެ. ވީމާ، ފުލުހުން މިހާރު ޢަމަލުކުރަން ޖެހޭނީ، ޖިނާއީ އިޖުރާއަތުގެ ޤާނޫނުގެ 76 ވަނަ މާއްދާގެ (ށ) ގައި އޮތް ދެ ގޮތުން ކުރެ ގޮތަކަށެވެ. އެއީ، އެ މައްސަލައިގެ އެ ބައި، އިންޓަގްރިޓީ ކޮމިޝަނަށާއި ހިޔުމަންރައިޓްސް ކޮމިޝަނަށް ދޫކޮށްލުން، ނުވަތަ ޖޮއިންޓް އިންވެސްޓިގޭޝަނެއް ހިންގުމެވެ. ފުލުހުންގެ އެއްވެސް ކަމެއް، އެހެން ތަނަކަށް ދޫކޮށްލި ކަމަކަށް ފުލުހުން ނުބުނެ އެވެ. ދެން އޮތީ ޖޮއިންޓް އިންވެސްޓިގޭޝަނެވެ. އެކަމަށް ބޭނުންވާ ގަވާއިދު (ފުލުހުންގެ އިހުމާލުން) ހެދިފައި ނެތުމަކީ، އެ ގަވާއިދު ނެތީތީ، ޤާނޫނަށް އަމަލުނުކުރަން ދެއްކޭނެ ހުއްޖަތެއް ނޫނެވެ. މި ހާލަތުގައި (ގަވާއިދު ނެތަސް، ކޮންމެވެސް އިންތިޒާމެއްގެ ތެރެއިން) މި މައްސަލައިގައި ޖޮއިންޓް އިންވެސްޓިގޭޝަނެއް ހިންގަން ޖިނާއީ އިޖުރާއަތުގެ ގާނޫނު ލާޒިމްކުރެ އެވެ. އެނޫން ގޮތަކަށް ހިންގާ ތަހުގީގަކީ، ޖިނާއީ އިޖުރާއަތުގެ ގާނޫނުގައި ބުނާ ގޮތަށް ހިންގި ތަހުގީގަކަށް ނުވާނެ އެވެ. އެފަދަ ތަހުގީޣެއްގެ މައްޗަކަށް އެއްވެސް ޝަރީއަތެއް ނުހިންގޭނެ އެވެ.\nނޭޝަނަލް އިންޓަގްރިޓީ ކޮމިޝަނާއި ހިޔުމަންރައިޓްސް ކޮމިޝަނާ، މި ދެކޮމިޝަނުން، ވޭތުވެދިޔަ ދެ އަހަރު، އެއްވެސް މައްސަލައެއް ބަލައި، އެ މައްސަލައިގައި ދައުވާއެއް ކޮށްދޭން އެދި ޕްރޮސިކިއުޓަ ޖެނެރަލްގެ އޮފީހަށް ފޮނުވާފައި ނެތް ކަމަށް، ޕްރޮސިކިއުޓަ ޖެނެރަލްގެ އޮފީހުގެ އަހަރީ ރިޕޯޓުތަކުން ދައްކަ އެވެ. އެހެންކަމުން، މި މައްސަލަ ބަލައިދޭން އެދި ފުލުހުން، ނޭޝަނަލް އިންޓަގްރިޓީ ކޮމިޝަނަށް ނުވަތަ ހިޔުމަންރައިޓްސް ކޮމިޝަނަށް ފޮނުވީ، އެ މައްސަލައަކީ ޤާނޫނީ ގޮތުން (ޖޮއިންޓް އިންވެސްޓިގޭޝަން) އަދި އަމަލީ ގޮތުން (މިއިން ދުވަހަކު ވެސް މައްސަލައެއް ފޮނުވާފައި ނެތުން) އެ ކޮމިޝަންތަކުން ނުބަލާނެ ނުވަތަ ނުބެލޭނެ މައްސަލަތަކެއް ކަމަށް ފުލުހުންނަށް ކަށަވަރުވާތީ އެވެ. އަދި، މިއިން ކޮމިޝަނަކާ އެކު ފުލުހުން ޖޮއިންޓް އިންވެސްޓިގޭޝަނަކަށް ނުދިއަކަން އެއީ، މި މައްސަލައިގައި ފުލުހުންގެ ހެޔޮ ނިޔަތެއް ނެތް ކަމަށް ދަލީލުކޮށްދޭ ކަމެއްކަމަށް ތުހުމަތު ކުރާނެ ޖާގަ އޮތް ކަމެކެވެ. މީގެ އިތުރުން، ގާނޫނުން ބާރު ދީފައި އޮތަސް، ހިޔުމަންރައިޓްސް ކޮމިޝަނުން ޖިނާއީ ތަހުގީގެއް އެއްވެސް އިރަކު ހިންގާ ކަމަކަށް އެ ކޮމިޝަނަކުން އެއްބަހެއް ނުވެ އެވެ. އެގޮތަށް އެތަނުން ބުނާ ސަބަބެއް އަޅުގަނޑުގެ ކޮށި ވިސްނުމަކަށް ސާފެއް ނުވެ އެވެ.\nނޭޝަނަލް އިންޓަގްރިޓީ ކޮމިޝަނާއި، ހިޔުމަންރައިޓްސް ކޮމިޝަނަކީ، މީހުން ހައްޔަރުކުރުމުގެ ބާރު އޮތް ކޮމިޝަންތަކެއް ނޫނެވެ. ޖިނާއީ މައްސަލަތަކާ ގުޅިގެން މީހުން ހައްޔަރުކޮށްފައި ބޭތިއްބޭނީ ފަސް ކަމެއްގެ ތެރެއިން ކަމެއް ފުރިހަމަވާ ނަމަ ކަމަށް ޤާނޫނުއަސާސީގެ 49 ވަނަ މާއްދާގައި އޮވެ އެވެ. އޭގެ ތެރޭގައި، ހެކިންނަށް ނުފޫޒު ފޯރުވާނެކަމަށް ތުހުމަތު ކުރެވުމާއި، މުޖްތަމަޢުގެ ސަލާމަތާއި ރައްކާތެރިކަމަށް ނުރައްކާވުން ހިމެނެ އެވެ. މި ދެކަންތައް، މ. އުޖާލާގެއަށް ވަދެ، އެގޭގައި ތިބި މީހުންގެ ގައިގައި ތަޅާ މާރާމާރީ ހިންގި ފުލުހުންގެ ކިބައިގައި ފުރިހަމަވާކަން، މި މައްސަލައާ ގުޅޭ ޚަބަރުތައް ކިޔާފައިވާ މީހުންނަށް ސާފުވާނެ އެވެ. ނަމަވެސް މިއިން އެއްވެސް މީހަކު ހައްޔަރެއް ނުކުރެ އެވެ. ބަންދެއް ނުކުރެ އެވެ. އެމީހުން އުޅެނީ މުޖްތަމަޢުގެ ތެރޭގަ އެވެ. ހެކިންނަށް ނުފޫޒު ފޯރުވުމުގެ އިހުތިމާލު ވެސް އެބަ އޮތެވެ.\nމިކަން މިގޮތަށް ހިނގުމުން، އާންމު ރައްޔިތުންނަށް ލިބޭ މެސެޖަކީ، ފުލުހުންގެ މީހަކު، މީހަކަށް ހަމަލާދީފި ނަމަ، އެ މައްސަލައެއްގައި ފުލުހުން ހައްޔަރެއް ނުކުރާނެ އެވެ. ބަންދަކު ވެސް ނުބަހައްޓާނެ އެވެ. ވާނުވާއެއް ވެސް ނުޖަހާނެ އެވެ. އެއީ، އެމައްސަލަ ތަހުގީގުކުރާ އިދާރާތަކަށް އެކަން ކުރެވެން އޮތީ ފުލުހުންނާ ގުޅިގެން ކަމަށް ވެފައި، އެކަމުގައި ފުލުހުންގެ އެއްބާރުލުން (ތާރީޚީ ގޮތުން ބަލާއިރު މިހާތަނަށް) ލިބިފައި ނެތަތީ އެވެ.\nފުލުހުންނާއި، ސިފައިންނާއި، އަލިފާންނިވާ މީހުންނާއި، އެނޫން ވެސް، އެކަކު އަނެކަކަށް އިންތިހާއަށް ބަރޯސާވެގެން ވަޒީފާ އަދާކުރާ މުއައްސަސާތަކުގައި، ނަފްސާނީ ގޮތުން ވަރަގަދަ ގުޅުމެއް އުފެދިފައި އޮންނަކަން އެއީ، ނަފްސާނީ އިލްމުގެ އަހުލުވެރިން އެއްބަސްވެ، އިސްތިގުރާރުވާ ކަމެކެވެ. އެއީ، އެ ވަޒީފާތަކުގައި މަސައްކަތްކުރާ މީހުން ގަސްދުގައި ކުރާ ކަމެއް ނޫނެވެ. އެމީހުން، ގޯހީއެއް ވެސް ނޫނެވެ. އެއީ ނަފްސާނީ ހާލަތެކެވެ. އެހެންވީމާ، އެއް ފުލުހަކު އަނެއް ފުލުހެއްގެ މައްޗަށް ހެކިބަސް ނުދިނުން ފަދަ ކަންކަމަކީ ޢާންމު ކަމެކެވެ. މިކަމަށް ބައެއް ނަފްސާނީ އިލްމުވެރިން 'ޕޮލިސް ބްރަދަހުޑް' އޭ ވެސް ކިޔަ އެވެ.\nފުލުހުންގެ އިސް މަގާމުތަކުގައި ތިއްބެވި ބޭފުޅުން، ފުލުހުންގެ ތެރޭގައި އޮންނަ ނުރަނގަޅު އާދަތައް ކަނޑުވާލަން ވަރަށް ބުރަކޮށް މަސައްކަތް ކުރައްވަ އެވެ. ނަމަވެސް، "ބްރަދަހުޑް" ގެ ތެރޭގައި ހުންނަ އެފަދަ ކަންކަން ހައްލުކޮށް ޒިންމާދާރު ކުރުވަން، ފުލުހުންގެ ތެރެއިން ނޫން ދާއިރާއަކުން މީހުން ބޭނުންކުރަން ޖެހެ އެވެ. އެއީ، ފުލުހުންގެ ލީޑަޝިޕްގައި ތިބި މީހުންނަކީ ވެސް، އެމީހުންގެ ޒާތުގައި "ބްރަދަރުން" ނެވެ. މި ސަބަބަށްޓަކައި، ޕޮލިސް ރިފޯމުގެ މަސައްކަތް، ދުނިޔޭގެ ގިނަ ގައުމުތަކުގައި ކޮށް އުޅެނީ ފުލުހުންގެ އިދާރާއިން ބޭރުގައި ތިބޭ ބައެކެވެ.\nމ. އުޖާލާގޭގައި ހިނގައިދިޔަ ހާދިސާއާ ގުޅިގެން، މިހާރު ކަންތައްތައް އޮތް ގޮތުން، އެއްވެސް މީހެއްގެ މައްޗަށް ޖިނާއީ ދައުވާއެއް ކުރެވިދާނެ ކަމަކަށް، އަޅުގަނޑަކަށް ނުފެނެ އެވެ. މި މައްސަލައިގެ ތަހުގީގު ހިންގުމުގައި ޖިނާއީ އިޖުރާއާތާ ޚިލާފު ކަންތައްތައް ހިނގަމުން ދާއިރު، އެކަންތައްތައް ބެލުމުގެ ޒިންމާ މަތިކޮށްފައިވާ ޕްރޮސިކިއުޓަ ޖެނެރަލް ވެސް ބަސްފުޅެއް ވިދާޅެއް ނުވެ އެވެ. ޕޮލިސް އިމްޕިއުނީޓީ ނުވަތަ ފުލުހުންކުރާ އަނިޔާވެރި ކަންކަމަށް އެއްވެސް ފިޔަވަޅެއް ނޭޅޭނޭ ކަމަށް ބައެއް ފުލުހުންނަށް ގަބޫލުކުރެވެނީ، ހަމަ ހަގީގަތުގައި ވެސް ފިޔަވަޅެއް ނޭޅޭތީ އެވެ. އުޖާލާގޭގައި ހިނގައިދިޔަ ހާދިސާއާ ގުޅިގެން އެއްވެސް މީހެއްގެ މައްޗަށް ޖިނާއީ ފިޔަވަޅެއް ނޭޅިއްޖެ ނަމަ، އެކަން ވެގެންދާނީ ދައުލަތުގެ މުޅި ޖިނާއީ ޢަދުލުގެ ނިޒާމުގެ ވަރަށް ބޮޑު ވެއްޓުމަކަށެވެ. އެކަން އެގޮތަށް ނުވާނެ އިންތިޒާމުތަކެއް ފުލުހުންގެ ލީޑަޝިޕުން ރާވާނެ ކަމަށް އަޅުގަނޑު އުއްމީދުކުރަމެވެ.\nގާނޫނީ ވަކީލް ޝަމީމަކީ، ކުރީގެ ޑެޕިއުޓީ ޕްރޮސެކިއުޓަ ޖެނެރަލެވެ. ގާނޫނީ މައްސަލަތަކާ މެދު ދޭތެރެ ދޭތެރެއިން އޭނާ "މިހާރު"އަށް ލިއުއްވަ އެވެ.\nއިތުރު ލިޔުންތައް ކުށްކުރުން ޕޮލިސް ކޮލަމް ހިއުމަން ރައިޓްސް ކޮމިޝަން ފުލުހުންގެ އަނިޔާ\nއަނިޔާކުރި ފުލުހުންގެ ތަހުގީގުގެ ބޮޑު ބައި ނިމިއްޖެ\nބޭއިންސާފުން ފުލުހަކަށް ފިޔަވަޅެއް ނާޅާނަން: އިމްރާން


Dhe fuluhun hahyaru nukurumun, Nasheed ge suvaaleh?\nނޫސްވެރިޔާ، އަހުމަދު ރިލްވާންގެ ފޯން އަޑު އެހުމަށާއި އޭނާއަށް ފާރަލަން، އޮޅުވާލައިގެން ކޯޓް އަމުރެއް ހޯދުން އެއީ ކުށެއް ނޫންތޯ ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ސުވާލު ކުރައްވައިިފި އެވެ.\nރައީސް ނަޝީދު މި ސުވާލު ކުރެއްވީ، އަހުމަދު ރިލްވާނު ރަހީނުކޮށް، މަރާލި މައްސަލަގެ ތަހުގީގަށް ހުރަސް އަޅަން މަސައްކަތް ކުރި ކަމަށް ބުނާ ދެ ފުލުހުންނާ ދެކޮޅަށް ހެއްކެއް ނެތް ކަމަށާއި އެހެން ކަމުން އެ މީހުން ހައްޔަރު ކުރަންޖެހޭ ގާނޫނީ އެއްވެސް ސަބަބެއް ނެތް ކަމަށް ފުލުހުން ބުނެފައި ވަނިކޮށެވެ.\nފުލުހުންގެ މުއައްސަސާއަށް ފާޑު ވިދާޅުވެ ޓްވީޓެއް ކުރައްވައި ރައީސް ނަޝީދު ވިދާޅުވީ ފުލުހުންގެ މައްޗަށް އޮންނަ އިތުބާރު ގެއްލޭ ބާވަތުގެ ވާހަކަތައް، އެ އިދާރާގެ މަދު ބަޔަކު ނަމަވެސް ދައްކަމުން ދާކަމީ ހިތާމަ ކުރައްވާ ކަމެއް ކަމަށެވެ.\nއަދި ރިލްވާނަށް ފުލުހުންގެ ބަަޔަކު ފާރަލި ކަމަށް ބުނާ ބުނުމަށް އިޝާރާތް ކުރައްވާ ރިލްވާންގެ ފޯން އަޑުއެހުމަށާ ރިލްވާނަށް ފާރަލުމަށް އޮޅުވާލައިގެން ކޯޓް އަމުރެއް ހޯދުން އެއީ ކުށެއް ނޫންތޯ ރައީސް ނަޝީދު ސުވާލު ކުރެއްވި އެވެ.\nރިލްވާނު ރަހީނުކޮށް، މަރާލި މައްސަލަގެ ތަހުގީގަށް ހުރަސް އަޅަން މަސައްކަތް ކުރި ކަމަށް ބުނާ ދެ ފުލުހުން ހައްޔަރު ކޮށްފައި ނުވާތީ އެމްޑީޕީއަށް ނިސްބަތްވާ ރައްޔިތުންގެ މަޖިލީހުގެ ބައެއް މެންބަރުން ވެސް ވަނީ ކަންބޮޑުވުން ފާޅުކޮށްފަ އެވެ.\nއެއާއެކު ފުލުހުން ވަނީ ބަންޑާރަ ނައިބުގެ ސިޓީގައި އަންގަވާފައިވާ ކަންކަން ތަންފީޒު ކުރުމުގެ މަސައްކަތް ފަށާފައިވާ ކަމަށް ބުނެފަ އެވެ. ބަންޑާރަ ނައިބުގެ ސިޓީގައި މައިގަނޑު ހަތަރު ކަމެއް ފާހަގަ ކޮށްފައި ވެއެވެ.\nއޭގެ ތެރޭގައި ހިމެނެނީ ރިލްވާނު ރަހީނުކޮށް، މަރާލި މައްސަލަގެ ތަހުގީގަށް ހުރަސް އަޅަން މަސައްކަތް ކުރި ކަމަށް، ރިލްވާން ރިޕޯޓްގައި ފާހަގަ ކޮށްފައިވާ ކޯޕްރަލް މުހައްމަދު ޖިނާހާއި، ކޯޕްރަލް އިބްރާހީމް ރިފްއަތު ހައްޔަރު ކުުރުމުގެ ކޯޓް އަމުރެއް ހޯދުމާއި، ތަހުގީގު ރިޕޯޓްގެ މައްޗަށް ބިނާކޮށް އިތުރަށް ކުރަންޖެހޭ ތަހުގީގުތައް ކުުރުމާއި، ރިޕޯޓްގައި ފާހަގަ ކޮށްފައިވާ ފުލުހުން މިހާރު އަދާ ކުރަމުންދާ ވަޒީފާގެ މަސްއޫލިއްޔަތުތަކުން މުޅިން އެކަހެެރި ކުުރުމެވެ.\nއަދި ކޮމިޝަނުން ކޮށްފައިވާ ތަހުގީގުގައި ރިލްވާންގެ ޕާސްޕޯޓާއި ގުޅޭ ގޮތުން މާލޭ އޭރިއާގެ ކޮމާންޑަރު ކާނަލް އަބްދުއް ރައޫފާއި ކުރީގެ ނާއިބު ރައީސް އަހުމަދު އަދީބު މަޝްވަރާތަކެއް ކުރައްވާފައި ވާކަން ފާހަގަ ކޮށްފައިވާތީ އެކަން ތަހުގީގު ކުުރުން ވެސް ހިމަނާފައި ވެއެވެ.\nފުލުހުން ރޭ ބުނީ ދެ ފުލުހުންގެ މައްޗަށް ޖިނާއީ ދައުވާ ކުރެވޭ ފަދަ ހެކިތައް އެ ކޮމިޝަން އާއި ފުލުހުން ގުޅިގެން ކުރި ތަހުގީގަށް ލިބިފައި ނުވާ ކަމަށާއި އެ މައްސަލައާ ގުޅިގެން ދެ ފުލުހުން ހައްޔަރު ކުރަން ޖެހޭ ފަދަ ގާނޫނީ ސަބަބުތަކެއް އޮތް ކަމަށް ނުދެކޭ ކަމަށެވެ.\nނަމަވެސް ދެ ފުލުހުންނަށް އިދާރީ ގޮތުން ފިޔަވަޅު އެޅުމަށްޓަކައި ކުރަން ޖެހޭ މަސައްކަތްތައް ކުރަމުން އަންނަ ކަމަށް ފުލުހުން ބުންޏެވެ. އެގޮތުން ދެ ފުލުހުން ވެސް ވަަޒީފާގެ މައްސޫލިއްޔަތުން ދުރުކޮށްފައިވާ ކަމަށާއި އެ މައްސަލަތައް ޑިސިޕްލިނަރީ ބޯޑުން ވެސް ބަލަމުން އަންނަ ކަމަށް ފުލުހުން ބުންޏެވެ.\nދެ ފުލުހުން ވަކި ކުރާނެ ތަނެއް ނެތް ކަމަށް ބުނެފައިވާއިރު ކުރީގެ ހޯމް މިނިސްޓަރު އުމަރު ނަސީރު ވިދާޅުވެފައި ވަނީ އެ ދެ ފުލުހުން ކުރިން ވަކޮށްފައި ވަނިކޮށް އެ މީހުނަށް އަލުން ވަޒީފާ ދިނީ މި ސަރުކާރު އައުމަށްފަހު ކަމަށެވެ. ނަމަވެސް ފުލުހުން އެކަން ވަނީ ދޮގު ކޮށްފަ އެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް މަރުތައް ތަހުގީގު ކުރާ ކޮމިޝަން + އަހުމަދު ރިލްވާން ޕޮލިޓިކްސް\nދީނަށް ފުރައްސާރަ ކުރާ މައްސަލަ ހުށަހަޅާނަން: އަލްހާން


Iran nuclear deal dhigu dhanma dhanmaa nuthibeveyne: Blinken\nއީރާން ނިއުކްލިއާ ޑީލް ދިގު ދަންމަ ދަންމާ ނުތިބެވޭނެ: ބްލިންކެން\nއެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން: ނިއުކްލިއާ ޑިޅަށް ގޮތެއް ނުނިންމައި ނުތިބެވޭނެ\nއެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން ވިދާޅުވާ ގޮތުން އިރާނާއެކު ސުލްހަވެރި އެއްބަސްވުމަށް ދެވޭތޯ މަސައްކަތް ކުރައްވަނީ ހެޔޮ ނިޔަތެއްގަ އެވެ. އޭނާ ވިދާޅުވީ މައްސަލައަކަށް ވާނީ އީރާނުން ނިއުކްލިއާ ބާރު ލިބިގަތުމަށް ކުރާ މަސައްކަތްތައް ހަކަތަ އުފެއްދުން ފަހަނައަޅައި ހަތިޔާރު އުފެއްދުމަށް މިސްރާބު ޖެހުން ކަމަށެވެ.\nއީރާނާއެކު ނިއުކްލިއާ ޑިލެއް ހަދަން އެމެރިކާ ވެސް ޝައުގުވެރިވާ ކަމަށް ބްލިކެން ވިދާޅުވި އެވެ. އޭނާ ވިދާޅުވި ގޮތުން އޭގެ މާނައަކީ ވަކި މުއްދަތެއް ނެތް ގޮތަށް ދިގު ދަންމަ ދަންމާ ތިބުން ނޫން ކަމަށެވެ.\nބްލިންކެން ވިދާޅުވީ ބޯޅަ މިހާރު އޮތީ އީރާން ފަޅީގައި ކަމަށާއި ހަރުދަނާ ވާހަކަތަކައިގެން މަޝްވަރާ މޭޒުދޮށުގައި ސައްލާ ކުރަންވީ ކަމަށެވެ. ކުވޭތުގައި ނޫސްވެރިނާ ވާހަކަފުޅު ދައްކަވަމުން ބްލިންކެން ވިދާޅުވީ މަޝްވަރާ ކުރެވެމުން ދާއިރު ނިއުކްލިއާ މަސައްކަތްތައް ވެސް އޮންނަން ވާނީ ހުއްޓިފައި ކަމަށެވެ.\nއީރާނުން ބުނީ ނިއުކްލިއާ މަޝްވަރާތައް ދެން ފެށޭނީ އިންތިހާބީ ރައީސް، އިބްރާހީމް ރައީސީ މަގާމާ ހަވާލުވެ ވަޑައިގަތުމުން ކަމަށެވެ. އިބްރާހީމް ރައީސީ، އީރާންގެ ރައީސްކަމުގެ ހުވާ ކުރައްވާނެ ކަމަށް ވަނީ އޮގަސްޓް ފަހެއްގަ އެވެ.\nބާރަކް އޮބާމާ ވެރިކަމުގައި 2015 ގައި އީރާނާއެކު ހަދާފައި އޮތް ނިއުކްލިއާ އެއްބަސްވުން ޑޮނަލްޑް ޓްރަމްޕް 2018 ގައި އޮތީ އުވާލާފަ އެވެ.\nޖޯ ބައިޑަން ވެރިކަމަށް ވަޑައިގެން އީރާނާއެކު ސުލްހަވެ ނިއުކްލިއާ ޑީލަށް އެނބުރި ދިއުމަށް ދަނީ މަޝްވަރާ ކުރެވެމުންނެވެ. މި އެއްބަސްވުން، ޖޮއިންޓް ކޮމްޕްރެހެންސިވް ޕްލޭން އޮފް އެކްޝަން، އަށް އަމަލުކުރަން ފެށުމުން އީރާނަށް ވަކި މިންވަރަކަށް މެނުވީ ނިއުކްލިއާ މާއްދާތައް މުއްސަދިކުރުން މަނާވާނެ އެވެ.\nއެމެރިކާ ބުނާ ގޮތުން އީރާނުން ނިއުކްލިއާ ބޮމެއް އުފައްދައިފި ނަމަ ސަރަހައްދީ މަސްލަހަތު ވެސް ގެއްލުނީ އެވެ. އަނެއްކޮޅުން އިޒްރޭލަށް ބިރުބޮޑުވެ ސަރަހައްދު އަނދަވަޅަކަށް ވެސް ވީއެވެ.\nއިޒްރޭލް ނިއުކްލިއަ އީރާން + މެދު އިރުމަތި އެންތަނީ ބްލިންކެން


Supreme Court ah, High Courtge4Fandiyaaraku Kurimathi Laifi - Vaguthu\nސުޕްރީމް ކޯޓުގެ ފަނޑިޔާރު ކަމަށް ކުރިމަތިލުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ހުޅުވާލި ފުރުސަތުގައި ހައިކޯޓުގެ ހަތަރު ފަނޑިޔާރަކު ކުރިމަތިލައިފިއެވެ.\nސުޕްރީމް ކޯޓުގެ ފަނޑިޔާރުކަމުގެ މަގާމަށް ކުރިމަތިލީ، ހައިކޯޓުގެ ފަނޑިޔާރުންނަކީ ފަނޑިޔާރު އަބްދުﷲ ހަމީދާއި ފަނޑިޔާރު އަލީ ސަމީރާއި ފަނޑިޔާރު މުހައްމަދު ނިޔާޒުގެ އިތުރުން ފަނޑިޔާރު ޝުއައިބު ހުސައިން ޒަކަރިއްޔާއެވެ.\nމި ހަތަރު ބޭފުޅުން ސުޕްރީމް ކޯޓުގެ ފަނޑިޔާރު ކަމަށް ކުރިމަތިލައްވާފައިވަނީ އެކޯޓުގެ ފަނޑިޔާރުންގެ ބެންޗަށް ދެ ޖާގަ އިތުރުކޮށްފައިވާތީއެވެ. ސުޕްރީމް ކޯޓުގެ ފަނޑިޔާރުންގެ އަދަދު ހަތަކަށް ބަދަލު ކުރުމަށް މި ފަހުން ރައްޔިތުންގެ މަޖިލީހުން ވަނީ ފާސްކޮށްފައެވެ.\nމިބޭފުޅުންގެ އިތުރުން ރައީސް ސޯލިހު ވަނީ ހައިކޯޓުގެ ކުރީގެ ފަނޑިޔާރު އަޒްމިލަރްދާ ޒާހިރާއި ސިވިލް ކޯޓުގެ ކުރީގެ ގާޒީ އަދި ބާ ކައުންސިލްގެ މެންބަރު އައިޝާ ސުޖޫންގެ ނަން ޖޭއެސްސީގެ ލަފާ ހޯދުމަށް ފޮނުއްވާފައެވެ. އަދި ޖޭއެސްސީއިން އެ ދެ ނަން ބަލައިގެންފައިވާއިރު ބައެއް ދީނީ އިލްމްވެރިން ދަނީ އެކަމާ ދެކޮޅު ވާހަކަދައްކަވަމުންނެވެ،\nސުޕްރީމް ކޯޓުގެ ފަނޑިޔާރުންނާ ގުޅޭ ގޮތުން މިއަދު ރައްޔިތުންގެ މަޖިލީހުގައި ކުރެވުނު ބަހުސްގައި ވެސް ގިނަ މެންބަރުން ވަނީ ސުޕްރީމް ކޯޓު އެއްކޮށް ބަދަލު ކުރުމަށް ގޮވާލައްވާފައެވެ.\nސުޕްރީމް ކޯޓުގެ ފަނޑިޔާރުންގެ ބެންޗުގައި މިހާރު ތިއްބެވީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދުގެ އިތުރުން ފަނޑިޔާރު އަބްދުﷲ ދީދީ އަދި ފަނޑިޔާރު އަބްދުލްޣަނީ މުހައްމަދެވެ.


ޓައިމްސް މަޖައްލާގެ ކަވަރުގެ ސަބަބުން ބުޑިސްޓުން ރަތަށް! | Dhiislam | Dhiislam\nއަލީ އަހްމަދު ޖޫން 26, 2013\nޓައިމްސް މަޖައްލާގެ ޖުލައި މަހުގެ އަދަދުގެ ސަބަބުން ބުޑިސްޓުން ރަތަށް އަރާފައިވަނީ އެއަދަދުގެ ކަވަރުގައި މިޔަންމާގެ އިސް ހާމުދުރެއް ފޮޓޯ ޖަހާފައި "ދަ ފޭސް އޮފް ބުޑިސްޓް ޓެރާރ" މިހެން ޖަހާފައިވާތީއެވެ. ޓައިމްސް މަޖައްލާގެ އެއަދަދުގައި ބަލާލާފައިވަނީ މިޔަންމާގެ މުސްލިމުންނާ ދެކޮޅަށް ބުޑިސްޓު ހާމުދުރުން އިސްވެ ތިބެ ހިންގަމުންދާ ޓެރަރިސްޓް ހަމަލާތަކުގެ އަޑީގައި ތިބި މީހުންގެ ވާހަކަތަކެވެ. އަދި މުސްލިމުންނާއި ދެކޮޅަށް ހިންގާ ލާއިންސާނީ އަމަލުތަކަށް އަލިއަޅުވާލާ "ބުޑިސްޓުންނަކީ ޓެރަރިސްޓުން"ކަމަށް ވަނީ އެމަޖައްލާގައި ސިފަކޮށްފައެވެ. އަދި އެޓެރަރިސްޓް ހަމަލާތަކުގެ އަޑީގައި ހުރީ ފޮޓޯގައިވާ ހާމުދުރުކަމަށް ބުނެފައިވެއެވެ.\nޓައިމްސް މަޖައްލާ ނުކުތުމާއި އެކު ދުނިޔޭގެ ކަންކޮޅުތަކުގެ ބުޑިސްޓުން ވަނީ ހިތްހަމަނުޖެހުން ފާޅުކޮށްފައެވެ. އެ މަޖައްލާގެ ކަވަރާއި މެދު ހިތްހަމަ ނުޖެހުން ފާޅުކުރަމުންދާ މީހުން ބުނަމުންދަނީ މިޔަންމާގައި ހިނގަމުންދާ ހަމަނުޖެހުންތަކުގެ ސަބަބުން ބުޑިސްޓުންގެ ދީން ބަދުނާމު ނުކުރެވޭނެކަމަށެވެ. އަދި އެމަޖައްލާގައި ބުނާ ހާމުދުރު ދިފާއުކޮށް ބުޑިސްޓުން ވާހަކަ ދައްކަމުންދާއިރު ޝޯޝަލް ނެޓްވޯކްގައި ޓައިމްސް މަޖައްލާ 'ބޮއިކޮޓް'ކުރުމުގެ ކެމްޕޭނެއްވެސް ވަނީ ފަށާފައެވެ.\nޓައިމްސް މަޖައްލާގެ ކަވަރު ލިޔުމާއި ބެހޭ ގޮތުން ހާމުދުރު ބުނެފައިވަނީ އެކަމަކީ ހައްދު ފަހަނައަޅާފައިވާ މުސްލިމުން އޭނާގެ އަގު ވައްޓާލަން ކުރި ކަމެއް ކަމަށެވެ. އެހެނަސް މިޔަންމާގައި ހާމުދުރުން އިސްވެ ތިބެ ހިންގަމުންދާ ހަމަނުޖެހުންތަކުގައި އެހާމުދުރު ފާޅުގައި ހިތްވަރުދީ އެކަން ކުރުވާކަމަށް އެތައް ބަޔަކު ދަނީ ފާޅުގައި ބުނަމުންނެވެ.\nބުޑިސްޓުންގެ ނުރުހުން ޓައިމްސް މަޖައްލާއަށް އަމާޒުވެފައިވާއިރު ޖުލައި މަހުގެ އަދަދު މިޔަންމާގައި ބޭނުންކުރުން މިޔަންމާ ސަރުކާރުންވަނީ ރަސްމީކޮށް މަނާކޮށްފައެވެ. ބުޑިސްޓުންނަކީ ޓެރަރިސްޓުންގެ ގޮތުގައި ސިފަކޮށްފައިވާތީ ޓައިމްސް މަޖައްލާ އިން އެކަން އިސްލާހު ކުރަންޖެހޭކަމަށް އެކަމާއި ނުރުހުން ފާޅުކުރާ ފަރާތްތަކުން ދަނީ ބުނަމުންނެވެ.\nޓަރަރިޒަމްގެ އަމަލު ނުހިންގާ ކަމަށާއި ބުޑިސްޓުންނަކީ ސުލްހަވެރި ބައެއްކަމަށް އެމީހުން ބުނަމުންދިޔަނަމަވެސް ހިޔުމަން ރައިޓްސް ވޮޗް އިން ދާދިފަހުން ނެރެފައިވާ ރިޕޯޓްގައި ވަނީ ރޮހިންގްޔާ މުސްލިމުންނާ ދެކޮޅަށް ހިންގަމުން ގެންދަނީ ނަސްލު ނައްތާލުމުގެ އިންސާނިއްޔަތާ ޚިލާފު ޖަރީމާތަކެއްކަމަށާއި އެމީހުންނާ ދެކޮޅަށް ގަތްލުޢާންމުތައް ހިންގައި އެތަށް ސަތޭކަ ރޮހިންގްޔާ މުސްލިމުން މަރައި އެމީހުންގެ ހަށިތައް ބޮޑެތި ކައްވަޅުތަކުގައި ވަޅުލާފައިވާކަމަށެވެ. އަދި ހަރުކަށި ބުޑިސްޓް ޖަމާއަތްތަކުން ރޮހިނގްޔާ މުސްލިމުންގެ އަވަށްތަކުގައި ހުޅުޖަހައި ގެދޮރާއި މުދާތައް އަންދާލާފައިވާކަމަށާ ރޮހިންގްޔާ މުސްލިމުންގެ އެތައް ހާސްބަޔަކު އެމީހުންގެ ވަޒަނުން ބޭރުކޮށްލާފައިވާ ކަމަށް ވެސް މިރިޕޯޓް ބުނެއެވެ.


vnews - Victory aai Green bahdhalukuri match evvaruvejje\nވިކްޓަރީ އާއި ގްރީން ސްޓްރީޓްސް ބައްދަލުކުރި މެޗު އެއްވަރުވެއްޖެ\nވިކްޓަރީ އާއި ގްރީން ބައްދަލުކުރި މެޗުގެ ތެރެއިން --- ފޮޓޯ: އެފްއޭއެމް\nއެސްޓީއޯ މާލޭ ލީގުގެ ދެވަނަ ބުރުގައި މިރޭ ވިކްޓަރީ ސްޕޯޓްސް ކަލބާއި ކްލަބު ގްރީން ސްޓްރީޓްސް ބައްދަލުކުރި މެޗު އެއްވަރުވެއްޖެއެވެ.\nލީގުގެ ފުރަތަމަ ބުރުގައި މި ދެޓީމު ބައްދަލުކުރި މެޗުން ވިކްޓަރީ ވަނީ 2-1 އިން ގްރީން ބަލިކޮށްފައެވެ. އެކަމަކު މިރޭގެ މެޗު ނިމުނީ 2-2 އިން ދެ ޓީމު އެއްވަރުވެގެންނެވެ.\nގައުމީ ފުޓްބޯޅަ ދަނޑުގައި ކުޅުނު މި މެޗުގެ ވަރަށް ކުރީކޮޅު ވިކްޓަރީން ވަނީ ލީޑު ނަގާފައެވެ. މި ގޯލް މެ ޗުގެ ދެވަނަ މިނެޓުގައި އެޓީމަށް ކާމިޔާބުކޮށްދިނީ އެންޖެލް މުނޯޒްއެވެ. އެކަމަކު މެޗުގެ 23 ވަނަ މިނެޓުގައި ގްރީންގެ އަލީ ނަސޫހް ރަޝީދު ވަނީ އެޓީމަށް ނަތީޖާ އެއްވަރުކޮށްދީފައެވެ.\nމެޗުގެ ފުރަތަމަ ހާފުގައި ވިކްޓަރީން މޮޅު ކުޅުމެއް ދެއްކިއިރު، އެޓީމުން ވަނީ ފުރަތަމަ ހާފު ނިމުމުގެ ކުރިން އަލުން ލީޑު ނަގާފައެވެ. ލިބުނު ޕެނަލްޓީއަކުން މި ގޯލް ކާމިޔާބުކޮށްދިނީ ފުރަތަމަ ގޯލުވެސް ކާމިޔާބުކުރި އެންޖެލްއެވެ. އެކަމަކު ގްރީންއިން ވަނީ ދެވަނަ ހާފުގައި ކުޅުން ރަނގަޅުކޮށް އަލުން ނަތީޖާ އެއްވަރުކޮށްފައެވެ. މި ގޯލަކީ މެޗުގެ 51 ވަނަ މިނެޓުގައި ލިބުނު ޕެނަލްޓީއަކުން ބިދޭސީ ފޯވާޑް ރޮލާން ރަސެލް ކާމިޔާބުކުރި ގޯލެކެވެ.\nމެޗަށްފަހު ގްރީންގެ ކޯޗު އަލީ ސުޒެއިން ބުނީ މެޗުގެ ފަހު ހާފުގައި ލީޑު ނެގުމަށް ގިނަ ފުރުސަތުތަކެއް ލިބި ބޭނުން ނުހިފުނު ކަމަށާއި، އެކަމަކު މެޗުން ޕޮއިންޓެއް ލިބުމުން ހިތްހަމަޖެހޭ ކަމަށެވެ. ވިކްޓަރީގެ ކޯޗު ލާސްލޯ ކިސް ބުނީ މެޗާ ކުރިމަތިލިއިރު، ފުރަތަމަ އެގާރައިގައި ކުޅެ ބައެއް ކުޅުންތެރިންނަށް އަނިޔާގެ މައްސަލަތައް ދިމާވުމުން އޭގެ އަސަރުކުރި ކަމަށާއި، އެކަމަކު މެޗު އެއްވަރުވުމުންވެސް އެކަމާމެދު ހިތްހަމަޖެހޭ ކަމަށެވެ. އަދި ކިސްވަނީ ރެފްރީގެ ނިންމުންތަކަށް ތައުރީފު ކޮށްފައެވެ.\nމި ނަތީޖާއާއެކު ތާވަލުގެ ފަސްވަނައިގައި 16 ޕޮއިންޓާއެކު ވިކްޓަރީ އޮތްއިރު، ގްރީން އޮތީ ތާވަލުގެ ހަވަނައިގައި 10 ޕޮއިންޓާއެކުއެވެ.


Gudhanuga Roavi Haadhisaaga Evves Meehakah Gelumeh Nuve - Vaguthu\nހުޅުމާލެ ގުދަނެއްގައި އަލިފާން ރޯވެފައިވާ މަންޒަރު - ފޮޓޯ: އެމްއެންޑީއެފް\nހުޅުމާލެ ވައިޓް ބީޗް ކައިރީ ހުރި ގުދަނެއްގައި ރޭ ދަންވަރު ހިނގި އަލިފާނުގެ ހާދިސާގައި އެއްވެސް ފަރާތަކަށް ގެއްލުން ލިބިފައި ނުވާ ކަމަށް މޯލްޑިވްސް ނެޝެނަލް ޑީފެންސް ފޯސް (އެމްއެންޑީއެފް) އިން ވިދާޅުވެއްޖެއެވެ.\nއެމްއެންޑީއެފްގެ އިންފޮމޭޝަން އޮފިސަރު މޭޖަ އިބްރާހިމް އާޒިމް ވިދާޅުވީ އަލިފާނުގެ ހާދިސާއެއް ހިނގައިގެން އުޅޭ ކަމުގެ ޙަބަރު ލިބުނީ ރޭ މެންދަމު 2.43 ހާއިރު ގައި ކަމަށެވެ. އެމްއެންޑީއެފުން ހިއްސާކުރި ފޮޓޯގައި ފުދޭ ވަރަކަށް ބޮޑަށް އަލިފާން ރޯވެފައި ހުރި މަންޒަރު ފެނެއެވެ.\nރޯވެފައިވާ ގުދަން - ފޮޓޯ: އެމްއެންޑީއެފް\nރޭވެފައިވާ ހުޅުގަނޑުގެ އެއްކޮށް ކޮންޓްރޯލް ކުރެވިފައި ވަނީ މެންދަމުން އަލިވެ، 3:30 ގެ ފަހުން ކަމަށް އެމްއެންޑީއެފުން ވިދާޅުވެއެވެ. އަލިފާން ރޯވި ގުދަނުގައި ހުރީ އިންޖީނާއި އޭގެ ސާމާނު ކަމަށް އެމްއެންޑީއެފް އިން ވިދާޅުވިއެވެ.\nމާޗް 1, 2021 12:22\nހުޅުމާލޭގެ މީހުން ދިރިއުޅޭ ހިސާބުތަކުގައި ގުދަން ކުރަން ހުއްދަ ކުރަނީ ކޮން އުސޫލަކުންބާ؟ އަހަންނަށް ހީވެފައި އޮތީ ގުދަން ކުރަންޖެހެނީ އިންޑަސްޓްރިއަލް ސަރަހައްދުގައި ކަމަށް. އެކަމަކު އަހަންނަށް ވެސް އެނގޭޭ އެމީހަކު ކުރަން ބޭނުން ކަމެއް އެމީހަކު ކުރަން ބޭނުން ތަނެއްގައި ކުރުމުގެ މިނިވަން ސިޔާސަތެއް އެޗް.ޑީ.ސީ އިން ގެންގުޅޭކަން. ބޮޑު މުސާރަ ނަގައިގެން ތިބޭ އިންސްޕެކްޓަރުންނާއި އެކިއެކި އޮފިސަރުން ތިއްބަސް މުޅި އެޗް.ޑީ.ސީ ވަނީ ހަރާބުވެފައި. އެމް.އެން.ޑީ.އެފް އަދި ޕޮލިސް އިން ވެސް މީހުން ދިރިއުޅޭ ސަރަހައްދުގައި ހުރި ގުދަންތައް ބަލާ އިތުރު ނުރައްކާތެރި ކަމެއް ކުރިމަތިވުމުގެ ކުރިން އެތަންތަން ނަގަން އެންގުން މުޙިއްމު.


Zuvaan squad akaaeku TC nukunnaanee Nizaambe aaeku - One Online\nޓީސީއާ ހަވާލުވި ކޯޗު މުހައްމަދު ނިޒާމް (ނިޒާމްބެ) --- ވަން ފޮޓޯ/ މުހައްމަދު އައުޒަމް\nޒުވާން ސްކޮޑަކާއެކު ޓީސީ ނުކުންނާނީ ނިޒާމްބެއާއެކު\nޒުވާން ސްކޮޑަކާއެކު ކުރިއަށް އޮތް ސީޒަނަށް ތައްޔާރުވަމުން އަންނަ ޓީސީ ސްޕޯޓްސް ކްލަބުން އަންނަ ސީޒަނަށް ނުކުންނާނީ މުހައްމަދު ނިޒާމް (ނިޒާމްބެ) އާއެކުގައި ކަމަށް އެ ކްލަބުން ބުނެފިއެވެ.\nކްލަބުން އަނެއްކާވެސް ނިޒާމްބެއާއެކު ކުރިއަށް ދާން ނިންމާފައިވާ ކަމަށް ޓީސީގެ ރައީސް އަހްމަދު އައްބާސް (އައްބު) ވަނީ "ވަން"އަށް ޔަގީން ކޮށްދީފައެވެ. އައްބަ ވިދާޅުވީ ޓީސީން ކުރިއަށް އޮތް ސީޒަނަށް ނުކުންނާނީ ވަރަށް ފްރެޝްކޮށް ކަމަށާއި، ޒުވާން ކުޅުންތެރިންނާއެކު ނުކުންނަ އިރު، ކުރިންވެސް ކްލަބުގައި މަސައްކަތް ކޮށް، އިތުބާރު ހޯދާފައިވާ ކޯޗެއް ހުރުން އެއީ ލިބޭނެ ފަސޭހަ ކަމެއް ކަމަށެވެ.\n"ވަން"އަށް ވާހަކަ ދައްކަމުން ނިޒާމްބެ ބުނީ މިވަގުތަށް އެންމެ ރަނގަޅު ނިންމުމަކީ ޓީސީއާ ހަވާލުވުން ކަމަށް ގަބޫލު ކުރެވޭ ކަމަށާއި، ޒުވާން ސްކޮޑަކާއެކު ތައްޔާރީތައް މިހާރު ފެށިފައިވާ ކަމަށެވެ.\n"މިވަގުތަށް އެންމެ ރަނގަޅު ނިންމުން ކަމަށް ދެކެނީ މިއީ. ތައްޔާރުވާން ކުޑަ މުއްދަތެއް ލިބުނު ނަމަވެސް ޒުވާން ސްކޮޑަކާއެކު މިހާރު މިދަނީ މަސައްކަތް ކުރަމުން. ވަރަށް ބޮޑު މަސައްކަތްތަކެއް ކުރަން އެބަ ޖެހޭ. އެކަން ކުރަން މިހާރު މަސައްކަތް ފެށިފަ ވަނީ،" ނިޒާމްބެ ބުންޏެވެ.\nފުރަތަމަ ޑިވިޝަންގައި ކުޅެންތެރިއެއްގެ ތަޖުރިބާ ނިންމައި، ކޯޗިންގައި ފާހަގަކޮށްލެވޭ ކާމިޔާބީތަކެއްވެސް ނިޒާމްބެ ހޯދާފައިވެއެވެ. ޓީސީ ފުރަތަމަ ޑިވިޝަނަށް ގެންގޮސްދީ، އެ ކްލަބުގެ ތެރެއިން ހުނަރުވެރި ކުޅުންތެރިންތަކެއް ނިޒާމްބެ ގައުމީ ދަނޑަށް ނެރެދިނީ މޮޅު ޕްލޭނަކާ އެކުގައެވެ. އެ ކްލަބާއެކު ނިޒާމްބެ ވަނީ ބަންގުލަދޭޝްގައި ބޭއްވި ޝެއިޚް ކަމާލް އިންޓަނޭޝަނަލް ކަޕްގެ އިތުރުން ދިވެހި ޕްރިމިއާ ލީގުވެސް ކާމިޔާބު ކޮށްފައެވެ. އޭގެ ފަހުން ބަންގުލަދޭޝްގެ ސައިފް ސްޕޯޓިން ކްލަބަށްވެސް ނިޒާމްބެ ކޯޗުކަން ކޮށްދީފައިވާ އިރު، ދިވެހި ޕްރިމިއާ ލީގުގައި މާޒިޔާއަށްވެސް އޭނާ ކޯޗުކަން ކޮށްދިނެވެ.\nއޭގެ ފަހުން ގައުމީ ޒުވާން ޓީމުތަކުގެ ކޯޗުކަމުންވެސް ފެނުނު ނިޒާމްބެ ދާދިފަހުން ވަނީ އަތޮޅު ތެރޭގެ ފުޓުބޯޅައަށް ސަމާލުކަން ދީގެންވެސް މަސައްކަތްތަކެއް ކޮށްފައެވެ. ދާދި ފަހުން ޅ. ހިންނަވަރުގެ ޒުވާން ޖީލަކަށް ގިނަ ކަންތައްތަކެއް އުނގަންނައިދިނުމުގެ މަސައްކަތެއްގައި ނިޒާމްބެ ފެނުނެވެ. އެހިސާބުންވެސް ނިޒާމްބެގެ ފުޓުބޯޅަ ފޯކަސް އަތޮޅު ތެރެއަށް ހިންގާލައި، އޭނާ ވަނީ އަތޮޅު ތެރެއިން ހުނަރު ހޯދަން ސްކައުޓިން ވިއުގައެއްގެ މަސައްކަތްވެސް ކޮށްފައެވެ.\nގުޅޭ ޓެގު ދިވެހި ޕްރިމިއާ ލީގު ފުޓްބޯޅަ ޓީސީ ސްޕޯޓްސް ކްލަބު މުހައްމަދު ނިޒާމް (ނިޒާމްބެ)\nޕްރިމިއާ ލީގު ޓީމުތަކަށް އޮފް ދުވަސްތަކެއް، މަޝްހޫރު ކުޅުންތެރީން ރާއްޖޭގައި\nކެމަރޫން ކުއާޓާއަށް، ކީޕަރުކަމަށް ކުޅުންތެރިޔަކު ލައިގެން ކުޅުނު ކޮމޮރޯސްއަށް ލޯތްބާއި އިހުތިރާމު\nވޮޓްފޯޑުގެ ކޯޗު، ރަނިއޭރީ މަގާމުން ވަކިކޮށްފި\nޓިއުނީޝިއާއިން ވަރުގަދަ ނައިޖީރިއާ ކަޓުވާލައިފި، ޕެނަލްޓީގައި ބުރްކީނޯ ފާސޯވެސް ކުއާޓާއަށް\nޒިޔެޗްގެ ޖާދުވީ ގޯލެއް، ޗެލްސީން އަނެއްކާވެސް ސްޕާސް ބަލިކޮށްފި


HDh.Atholhu Ge Fursathama Resort Maadhamaa Hulhuvanee - Vaguthu\nހދ.އަތޮޅުގެ ފުރަތަމަ ރިސޯޓް މާދަމާ ހުޅުވަން ނިންމައިފި\n2 އަހަރު ކުރިން ( މާޗް 17, 2018 )\nހދ.އަތޮޅުގައި ތަރައްޤީ ކޮށްފައިވާ ފުރަތަމަ ރިސޯޓް ކަމަށްވާ ހޮނޑާފުށި އައިލެންޑް ރިސޯޓް މާދަމާ ފަތުރުވެރިންނަށް ހުޅުވާލަން ހަމަޖެހިފައިވާ ކަމަށް މައުލޫމާތު ލިބިއްޖެއެވެ.\nރާއްޖޭގެ ފަތުރުވެރިކަމުގެ ދާއިރާގައި ނަން މަޝްހޫރު ކުންފުންޏެއް ކަމަށްވާ "ތްރީ އޭ" އިން ތަރައްޤީ ކޮށްފައިވާ ރިސޯޓް މާދަމާ ފަތުރުވެރިންނަށް ހުޅުވާލާއިރު މިއީ ހދ.އަތޮޅު ރައްޔިތުންގެ ވަރަށް ދިގު އިންތިޒާރެއްގެ ނިމުމެވެ. ހދ.އަތޮޅަށް ފަތުރުވެރިކަން ތަޢާރަފް ވާނެ ދުވަހަކަށް އެއަތޮޅުގެ ރައްޔިތުން އިންތިޒާރު ކުރަމުން ގެންދާތާ މިހާރު އެތައް އަހަރެއް ވެއްޖެއެވެ.\nހޮނޑާފުއްޓަކީ 400 އެނދުގެ ރިސޯޓެކެވެ. ނަމަވެސް މާދަމާ ޚިދުމަތް ފަށަނީ 140 އެނދުގެ 80 ކޮޓަރި އާއި އެކުއެވެ. ކޮންމެ އަހަރަކު 100 އެނދު އިތުރު ކުރަމުން ގޮސް ފަސް އަހަރު ތެރޭގައި 400 އެނދުގެ ރިސޯޓެއްގެ ގޮތުގައި ޚިދުމަތް ދޭން ފެށުމަށް ވަނީ ހަމަޖެހިފައެވެ.\nގާތްގަނޑަކަށް 150 މިލިއަން ޑޮލަރު ޚަރަދު ކޮށްގެން ތަރައްޤީ ކޮށްފައިވާ ރިސޯޓަކީ މެދުފަންތީގެ ފަތުރުވެރިންނަށް ހާއްސަ ރިސޯޓެކެވެ.\nއޮންލައިންކޮށް ރޫމް ބުކް ކުރެވޭ މަޝްހޫރު ވެބްސައިޓްތައް ބުނާ ގޮތުން ހޮނޑާފުށި މާދަމާ ހުޅުވާއިރު ވެސް އޮތީ ފުލްވެފައެވެ.\nތްރީއޭ ކުންފުނިން މިހާރުވެސް ރާއްޖޭގައި ހަތަރު ރިސޯޓެއް ހިންގަމުންދެ އެވެ. އެއީ މެދުފުށި އައިލެންޑް ރިސޯޓާއި ފިލިތެޔޮ އައިލެންޑް ރިސޯޓު އަދި ބަތަލާ އައިލެންޑް ރިސޯޓުގެ އިތުރުން ޒިތާލީ މޯލްޑިވްސް ރިސޯޓެވެ.\nރާއްޖޭގެ ބައެއް ރިސޯޓްތަކަށް ބަލާލުމެއް، މި ހަމަ ރާއްޖެތަ؟\nމާޗް 18, 2018 08:12\nބަލަ ކިތައްރައީސުން އަރާފައިބާފި މިކަންކޮއްލެވުނުރައީސަކުވެސްނެތް އެއްކަލަ ގަޓް ހުރި ރައީސް ޔާމީނު މިއީ އާދަދަޔާހިލާފަ ކުލަދާނަ ލީޑަރެއް ވެރިކަން ދެދައުރަވުރެންވެސް ދިގުކޮއްދޭވި ކޮބައި މިހާރުއަޅާ 7000ހަތްހާސް ފުލެޓްބަލަ ނުގޮވާ ފުލެޓް ރައީސަކޭ މިހިރީވަރިގަދަ ކުޅަ ދާނަ އެކާވީސް ގަރުނުގާ ލީޑަރެއް މިގައުމުފަހުރުވެރިވަން އިދިކޮޅުމީހުން އަމިއަ އެދުމުން ފޯވެފައި؟؟؟\nމާޗް 18, 2018 08:32\nސާބަހޭ ރައީސް ޔާމީން! ސާބަހޭ ޓޫރިޒަމް މިނިސްޓަރު!\nމާޗް 18, 2018 08:42\nދިވެހިން ހިންގާ ގިނަ ރިސޯޓްތަކުން ދިވެހިންގެ ޖީބަށް ބަރުނުވާ ކަމީ... ވަރަށް ދެރަ ކަމެއް....އަނެއްކާ ގިނައިން ގެންނަނީވެސް ވަޒީފާދެނީވެސް ބޭރުމީހުންނަށް....\nމާޗް 18, 2018 17:27


ހިޖުރީ އައު އަހަރުގެ ތަހުނިޔާ - ކޮމިޝަނަރ އޮފް ޕޮލިސް އަޙްމަދު ޢަރީފް\nހިޖުރީ އައު އަހަރުގެ ތަހުނިޔާ – ކޮމިޝަނަރ އޮފް ޕޮލިސް އަޙްމަދު ޢަރީފް\nހޮނިހިރު ،1 އޮކްޓޯބަރ 2016 / 18:52\nالحمد لله رب العالمين، والصلاة والسلام على أشرف الأنبياء والمرسلين, نبينا محمد وعلى آله وصحبه أجمعين\nމިއަދަކީ އިސްލާމީ އުއްމަތަށް ވަރަށް ވެސް ތާރީޚީ ދުވަހެކެވެ. އެހެނީ، މިއީ ހިޖުރީ ސަނަތުން އަހަރެއް ނިމި، އައު އަހަރެއް ފެށޭ އުފާވެރި ދުވަހެވެ. މި ދުވަސް ހަނދާންކޮށްދެނީ އަޅުގަނޑުމެންގެ ލޮބުވެތި ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ، ފުރަ އިތުރު މައްކާ ދޫކުރައްވައި ނޫރުލެއްވިގެންވާ މަދީނާއަށް ކުރެއްވި ތާރީޚީ، މާނަހުރި ދަތުރުފުޅާ ގުޅިފައިވާ ހާދިސާއެވެ. ހިޖުރައިގެ މަތިވެރި އެ ހާދިސާއަކީ އިސްލާމީ ދައުލަތުގެ ބިންގާ މާތްވެގެންވާ މަދީނާގެ ބިމުގައި އިސްތިޤުރާރުވި ފަޚުރުވެރި މުނާސަބާއެވެ. އިސްލާމީ ޙަޟާރަތުގެ ވޮށް އެ ބިމުގައި ދިއްލި، ދުނިޔޭގެ ކަންކޮޅުތަކަށް އެ ނޫރު ހުޅުދާންވި ކުލަގަދަ އިޙްތިފާލު ވެސް މެއެވެ.\nދިވެހިރާއްޖެއަކީ އިސްލާމީ އުއްމަތުގެ ބައިވެރިއެއްގެ ގޮތުގައި، އަދި ސައްތައިންސައްތަ އިސްލާމީ ޤައުމެއްގެ ގޮތުގައި ދެމި އޮންނަތާ އަށްސަތޭކަ އެތައް އަހަރެއް ވެފައިވާ ނަސީބުވެރި ޤައުމެކެވެ. މި ކަމަށްޓަކައި އޯގާވަންތަ މާތް ﷲއަށް ޙަމްދާއި ޝުކުރު ދަންނަވަމެވެ. އަދި ރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމުގެ ދެކަނބަލުންނަށާއި، މިނިސްޓަރ އޮފް ހޯމް އެފެއާޒަށާއި، ދިވެހިފުލުހުންގެ އިސް މަސްއޫލުވެރީންނަށާއި، އަދި އެންމެހައި ފުލުހުންނާއި އިދާރީ މުވައްޒަފުންނާއި އެބޭފުޅުންގެ ހަންހާރަވެތި އާއިލާތަކާއި،\nދިވެހި ކޮންމެ ރައްޔިތަކަށް މި ފެށުނު ހިޖުރީ އާ އަހަރުގެ އުފާވެރި ތަހުނިޔާއާއި ހެޔޮ އެދުންތައް، ނުހަނު އިޚުލާޞްތެރިކަމާއެކު އަރިސްކުރަމެވެ.\nއަޅުގަނޑު ދެކޭ ގޮތުގައި ހިޖުރީ އައު އަހަރެއް ދުށުމުގެ ނަސީބު އަޅުގަނޑުމެންނަށް މިންވަރު ކުރެއްވުމަކީ އޭގައި އަޅުގަނޑުމެންގެ ވަރަށް ބޮޑެތި މަސްއޫލިއްޔަތުތަކެއް ހިމެނޭ ގޮތަށް މެދުވެރިކުރެއްވި އިލާހީ ރަޙްމަތެކެވެ. އެހެނީ މާތް ﷲ އިންސާނާ ދުނިޔެއަށް ފޮނުއްވައިފައިވަނީ އެކަލާނގެއަށް ކިޔަމަންގެން އަޅުކަންކުރުމަށާއި، ދުނިޔެ އާރާސްތުކުރުމަށެވެ. ޞުލްޙަ މަޞްލަޙަތު ކުރިޔަށް ނެރެ، ބިމުގައި ހަމަހަމަކަމާއި، އަމާންކަން ފެތުރުމަށެވެ. މިކަމުގައި ކޮންމެ މީހަކު އެމީހެއްގެ މިންވަރުން، އެމީހެއްގެ ނިސްބަތުން، އެމީހެއްގެ ދައުރު ފުރިހަމަކޮށް، ވާޖިބު އަދާކުރުމަށް ވަނީ އަންގަވައިފައެވެ.\n1438 ވަނަ އަހަރު އަޅުގަނޑުމެންނާ ބައްދަލުކުރި އިރު، އަޅުގަނޑުމެންގެ މި ކުޑަކުޑަ ދިވެހިރާއްޖެ މި އޮތީ، މިނިވަން ޤައުމެއްގެ ގޮތުގައެވެ. ރަށްރަށުގައި ހިމޭންކަން، މަގުމަގުގައި އަމާންކަން އެބަ އޮތެވެ.\nނަމަވެސް އިސްލާމީ ބޮޑެތި ބައެއް ޤައުމުތައް މި އަދު އޮތީ އަމާންކަމެއްގައެއް ނޫނެވެ. އެ ޤައުމުތަކުގެ ދާޚިލީ ޙާލަތު ވަރަށް ނިކަމެއްޗެވެ. ރައްޔިތުންވަނީ އިންސާނީ ކާރިސާއެއްގެތެރޭގައެވެ.\nމި ހާލަތަށް އެ ޤައުމުތައް ވެށްޓެމުން މި ދަނީ އަޅުގަނޑުމެންގެ ކުރިމަތީގައެވެ. ކަންވާ ގޮތާ ވަމުންދާ ގޮތް ދެނެގަންނާކަށް، ވިސްނައިލީމާ އުނދަގުލެއް ނޫނެވެ. އެކި ބާވަތްވާތުގެ މިނިވަންކަމާއި، ޙައްޤުތަކުގެ ނަމުގައި ބޭރުގެ ލާދީނީ ހީލަތްތެރި ނުފޫޒުތައް އެ ޤައުމުތަކަށް ވަދެގަތީއެވެ. އެ ފަރާތްތަކުން ހިންގަމުންދާ އަޑި ނޭނގޭ ހެއްލުންތެރި ފިކުރީ ހަނގުރާމައިގެ ޝިކާރަޔަކަށް ބައެއް ރައްޔިތުންނަށް ވެވުނީއެވެ. ނަތީޖާއަކީ އެންމެ ޒަމާނީ ހަތިޔާރުތަކުގެ ގޮއްވުންތަކާއި ސުންނާފަތިކުރުންތަކާ މުޅި ޤައުމު ކުރިމަތިލާން ޖެހުމެވެ. އާޚިރުގައި ދިރި ތިބުމުގެ ޙައްޤު ވެސް ގެއްލިގެން ދިޔުމެވެ. ބާކީ އޮތީ ވީރާނާކަމާއި ވިއްސިވިހާލިވުމެވެ.\nއަޅުގަނޑުމެން ދިވެހީންނަކީ މިނިވަންކަމަށް ލޯބިކުރާ ބައެކެވެ. މިނިވަން ޤައުމެއްގެ ގޮތުގައި ދެމި ތިބި ބައެކެވެ. ތާރީޚުގެ އެތައް ހާދިސާއަކަށް ބަލައިލާއިރު، ދިވެހިރާއްޖެ ބޭރުގެ ނުބައި ރޭވުންތަކުން ސަލާމަތްވެފައި ވަނީ، ދިވެހީންގެ އީމާނާއި، އިޚްލާޞްތެރި ދުޢާގެ ހަތިޔާރުންނެވެ. ކަނޑިބަޑި ސިލޭހަޔާއި، ރޮކެޓާއި ބަޒޫކާއަކުން ނޫނެވެ. ހަމަ އެހެންމެ ރާއްޖެ ބޭރު ބައެއްގެ އަޅުވެތިކަމުގެ ދަށަށް ދިޔަ ކޮންމެ ފަހަރަކު އެ ގެއްލުން ރާއްޖެއަށް ލިބިފައިވަނީ، ދިވެހީންގެ ތެރެއިން ޤައުމާއި ދީނަށް ޚިޔާނާތްތެރި ބަޔަކު ބޭރުގެ ޢަދާވާތްތެރީންގެ ހެއްލުންތެރި ރޭވުންތަކުގައި ޖެހުމުގެ ސަބަބުންނެވެ. ޚާއްޞަކޮށް ދިވެހީން އިސްވެ ބޭރުގެ ނުފޫޒުތަކަށް ދިން ދަޢުވަތުތަކުގެ ސަބަބުންނެވެ.\nފާއިތުވި އަހަރު އަޅުގަނޑުމެން ފާހަގަކުރީ، އިނގިރޭސި ދައުލަތުގެ ޙިމާޔަތޭ ކިޔުނު އެއްބަސްވުމަށް ނިމުމެއް ގެނެސް، ރާއްޖެއަށް ހޯދި މިނިވަންކަމަށް ފަންސާސް އަހަރު ފުރުމުގެ އުފާވެރި އިޙްތިފާލެވެ. އެ ފަހަރު އިނގިރޭސީންގެ ފިއްތުން ބޮޑު ނުފޫޒުގެ ތެރޭގައި ދިވެހި ދައުލަތް ތާށިވީ ވެސް، އަދި މާލެއާއި ދެކުނު ތިން އަތޮޅުގައި ހިނގައިދިޔަ ހިތާމަވެރި ކަންކަމުގެ އަސްލަކީ ވެސް، ދިވެހީންގެ ބަޔަކު އެމީހުންގެ އަމިއްލަ މަޞްލަޙު ކުރިޔަށް ނެރެ، އިނގިރޭސީންގެ މަދަދަށް އެދި ކުރި، އެތައް ކަންތައްތަކެކެވެ. މާލޭގައި ހިނގައިދިޔަ މަޝްހޫރު ބޮޑުހުޅުގެ ހާދިސާއާއި އޭގެ ފަހުން އައްޑުއާއި ފުވައްމުލަކުގައި ހިނގައިދިޔަ ރޯކުރުންތަކުގެ އަސްލަކީ ވެސް ތާރީޚު ކަށަވަރުކޮށްދޭ ގޮތުގައި އިނގިރޭސީންގެ ސީދާ މޭސްތިރިކަމުގެ ދަށުން ހިނގައި ދިޔަ ފަނާކުރުންތަކެވެ.\nބޭރުގެ މަޝްހޫރު ސިޔާސީ މުޙައްނިކަކު އޭނާ ނިސްބަތްވާ ޤައުމު ފިޔަވައި އެހެން ޤައުމެއްގެ ނޫސްވެރިޔަކަށް ބުނެފައި ވެއެވެ. ”ތިބާއަށް އަހަރެންގެ ފިކުރާ މެދު ސުވާލު ކުރެވިދާނެއެވެ. އަހަރެންގެ ސަގާފަތާ މެދު ސުވާލު ކުރެވިދާނެއެވެ. އަހަރެންގެ ސިޔާސަތާއި ޕާޓީއާ މެދު ވެސް ސުވާލު ކުރެވިދާނެއެވެ. އެކަމަކު ތިބާއަށް އަހަރެންގެ ޤައުމާ މެދު ސުވާލުކުރުމުގެ އިޒުނައެއް ނެތް އިނގޭ އެވެ!” މާނައަކީ ޤައުމުގެ މަޞްލަޙަތަކީ، އެ ޤައުމަކަށް ނިސްބަތްވާ އެންމެންގެ ޙައްޤު ހިމެނޭ މަޞްލަޙަތެކެވެ. އެހެންވީމާ އެ މަޞްލަޙަތާ ބެހޭ ގޮތުން، އެހެން ޤައުމެއްގެ މީހަކު ބޭނުންހައި ނުބައެއް އުފައްދާން އެ ފުރުޞަތެއް ތިމަންނަ ނުދޭނަމެވެ.\nއަޅުގަނޑުމެން ފުލުހުންގެ ޒިންމާއަކީ ދިވެހި ޤައުމުގެ ދާޚިލީ ހަމަޖެހުން ދެމެހެއްޓުމެވެ. ފުލުހުންގެ ތާރީޚުގައި އެ ކަމަށްޓަކައި އެންމެ ފުރަތަމަ ބޮޑު އޮޕަރޭޝަނެއް ހިންގަން ޖެހިފައި ވަނީ ވެސް ބޭރުބައެއްގެ އަތް މައްޗަށް ދިވެހީން ދީލިގެން ގޮސް، އުފެދުނު ހަމަނުޖެހުންތަކެއްގެ ތެރޭގައެވެ. އެއީ ބުންބާ މީހުން ރާއްޖޭގައި ތިބި ދުވަސްވަރު، އެ މީހުން ކުރި ހަޅުތާލެއް ހައްލުކުރުމުގައެވެ. އެއީ ވެސް އިނގިރޭސީންގެ ރައްޔިތުންގެ ނަމުގައި އެ މީހުން ތިބިތިބުމެއްގައެވެ.\nމިއަދު ވެސްފުލުހުން މި ތިބީ އެ ގޮތުގައެވެ. އަދި ފުލުހުން ތިބުމަށް އަޅުގަނޑު އެދެނީ ވެސް އެ ގޮތުގައެވެ. ފުލުހުންގެ ހުވަޔާއި ފުލުހުންގެ ޢަޒުމާއި ފުލުހުންގެ ޤާނޫނު އަބަދާއިއަބަދު އަޅުގަނޑުމެންނަށް ހަނދާންކޮށްދޭ އުފާވެރި ވާޖިބާކީ މިއެވެ.\nދިވެހިޤައުމުގެ ދާޚިލީ ހަމަޖެހުމަކީ މުޅި ޤައުމުގެ ހަމަޖެހުމެވެ. މި ހަމަޖެހުން ދެމެހެއްޓުމުގައި ކޮންމެ ފަރުދެއްގެ ވަފާތެރިކަން މުހިންމެވެ. ކޮންމެ ރައްޔިތެއްގެ އެހީތެރިކަން މުހިންމެވެ. ކޮންމެ ފުލުހެއްގެ ނުގުޑާނޭ ޢަޒުމާއި ސާފު އީމާންތެރިކަން ނިހާޔަތަށް މުހިންމެވެ.\nފާއިތުވީ ތާނގައި ވެސް ރާއްޖޭގެ ދާޚިލީ އަމްނު ބެލެހެއްޓުމުގައި ދިވެހި ލޮބުވެތި ރައްޔިތުން ދެއްވި އެއްބާރުލެއްވުން ވަރަށް ބޮޑެވެ. އެ ހީތެރިކަމަށް ނުހަނު ޝުކުރުވެރިވަމެވެ. އަދި ކުރިޔަށް އޮތްތާނގައި ވެސް އެ އެހީތެރިކަން އެދޭ ވާހަކަ ވަރަށް އުންމީދާއެކު ދަންނަވައިލަމެވެ.\nމިއީ ދިވެހީންގެ ޤައުމެވެ. ދިވެހިކޮންމެ ރައްޔިތެއްގެ ޤައުމެވެ. އެހެންކަމުން ދިވެހިޤައުމުގެ ސަލާމަތާއި ރައްކާތެރިކަން ދިފާޢުކުރުމުގައި އަޅުގަނޑުމެން އެންމެން އެއް ޢަޒުމެއްގައި ދެމި ތިބެމާތޯއެވެ؟ ބޭރުގެ އަޑި ނުބައި ނުފޫޒުތަކުގެ ރޭވުންތައް މޭރުންވާ ހޭލުންތެރި ބަޔަކަށް ވަމާ ތޯއެވެ؟\nމި ކަމުގައި އޯގާވަންތަ މާތް ﷲ އަޅުގަނޑުމެންނަށް ހެޔޮ ތައުފީޤު ދެއްވާށިއެވެ.\nމި ލޮބުވެތި ވަޠަން މިނިވަންކަންމަތީ އަބަދުމެ ލަހައްޓަވާށިއެވެ. މި ފެށުނު ހިޖުރީ އައު އަހަރަކީ އައު އަރުތަތަކެއް އައު ކާމިޔާބީތަކެއް އައު ކުރިއެރުންތަކެއް ދިވެހިޤައުމަށް ޙާޞިލުވާނެ އުފާވެރި އަހަރެއްކަމުގައި ލައްވާށިއެވެ. އާމީން!\n01 މުޙައްރަމް 1438\n02 އޮކްޓޯބަރ 2016


Flat thakuge kuli 6,000 rufiyaa, down payment 25,000 rufiya | Mihaaru\nމިއަދުގެ ނޫސްވެރިންގެ ބައްދަލުވުމުގައި މިނިސްޓަރު މުއިއްޒު ވާހަކަ ދައްކަވަނީ-- މިހާރު ފޮޓޯ: ނިޝާން އަލީ\nފްލެޓްތަކުގެ ކުލި 6،000، ޑައުންޕޭމަންޓް 25،000 ރުފިޔާ\n27 ސެޕްޓެމްބަރ 2017 - 14:40 78 comments\nހުޅުމާލޭން މިހާރު ދޫކުރުމަށް ހަމަޖެހިފައިވާ 661 ފްލެޓްގެ މަހު ކުއްޔަކީ، 6،000ރ. ކަމަށާއި ޑައުންޕޭމަންޓްގެ ގޮތުގައި ދައްކަން ޖެހޭނީ 25،000ރ. ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nހައުސިން މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު ވިދާޅުވި ގޮތުގައި 6،000 ރުފިޔާގެ މަގުން 25 އަހަރަށް ކުލި ދައްކާ އިރު، އެއަށް ވުރެ އަވަހަށް ކުލި ދެއްކޭނެ އިންތިޒާމު ވެސް ކުރިމަގުގައި ހަމަޖައްސާނެ އެވެ.\nއާއްމުކޮށް މީގެ ކުރިން ސަރުކާރުން ހުޅުމާލޭން ފްލެޓް ދޫކޮށްފައިވަނީ މަހަކު 7،000ރ. ގެ ކުއްޔަކަށެވެ. އެހެންވެ، މިއީ މިހާތަނަށް އެންމެ އަގު ހެޔޮކޮށް ފްލެޓް ދިން ފަހަރުކަން މުއިއްޒު ވެސް ފާހަގަ ކުރެއްވި އެވެ.\nހުޅުމާލޭގައި އެޅި އެ ފްލެޓްތަކަށް 15،000 އަށް ވުރެ ގިނަ މީހުން ކުރިމަތިލި އިރު، ފްލެޓްތައް ލިބޭ މީހުންގެ ފައިނަލް ލިސްޓު މިހާރު ވަނީ އާއްމުކޮށްފަ އެވެ. އެކަމަކު އެ ފްލެޓްތައް ދޫކޮށްފައިވާ ގޮތާ މެދު ގިނަ ބައެއްގެ ޝަކުވާތައް ހުރި އިރު މައްސަލަ ވަނީ، ރައްޔިތުންގެ މަޖިލީހުގެ ސަރުކާރު މަސްއޫލިއްޔަތު އަދާ ކުރާ ކޮމެޓީއަށް ވެސް ހުށަހަޅާފަ އެވެ.\nމުއިއްޒު ވިދާޅުވީ މި ފަހަރު ދޫކުރާ ތިން ކޮޓަރީގެ ފްލެޓްގައި ދިރިއުޅޭނީ އޭގެ ހައްގުވެރިންކަން ޔަގީންކުރާނެ ކަމަށާއި ފްލެޓް ހަވާލު ކުރާނީ ވެސް އެކަން ޔަގީން ކުރުމަށް އެގްރީމެންޓް ހެދުމަށް ފަހުގައި ކަމަށެވެ.\nފްލެޓް ލިބޭ މީހުންގެ ފައިނަލް ލިސްޓު އާއްމު ކުރި ނަމަވެސް، އެ ލިބޭ މީހުންގެ މައުލޫމާތު އަދިވެސް ހޯދާނެ ކަމަށް ހައުސިން މިނިސްޓްރީން ވަނީ ބުނެފަ އެވެ. އެކަމަކު މުއިއްޒު ވިދާޅުވީ އެ ލިސްޓަށް ބަދަލު އައުމަކީ ނާދިރުކަމެއް ކަމަށެވެ.\nއިތުރު ލިޔުންތައް ހުޅުމާލެ ފްލެޓް ހައުސިން މިނިސްޓްރީ ކުރީގެ މިނިސްޓަރު ޑރ. މުހައްމަދު މުއިއްޒު


ދިމާވި އާދަޔާ ޚިލާފް ޒުވާނާ (ސައްބީސް ވަނަ ބައި) – Esfiya\nދިމާވި އާދަޔާ ޚިލާފް ޒުވާނާ (ސައްބީސް ވަނަ ބައި)\nކޮޓަރިއަށްވަދެ ނައިޝާ ސައިފްމެނާ ދޭތެރޭ ވިސްނާލިއެވެ.ފިކުރުކުކުރަން އޮތް ނައިޝާ އަށް ނިދުނީ ވަރަށް ލަހުންނެވެ.\nސިއްސައިގެން ގޮސް ކުއްލިއަކަށް ނައިޝާ އަށް ހޭލެވުނީ ކޮޓަރި ދޮރުގައި މީހަކު ތަޅައިގަތުމުންނެވެ. އަވަސްއަވަހަށް ގޮސް ނައިޝާ ދޮރު ހުޅުވާލިއިރު ދޮރުމަތީގައި ރުޅި މޫނު ދައްކައިގެން މައިދައިތަ ހުއްޓެވެ.\n“ޖޫހާ އެއްޗެހި ބޮއެފަ ދޮންނާކަށްވެސް ނޭނގޭތަ؟….އެހުރީ ތަށިތަކަށް ހިނި އަރާފަ” ރުޅިވެރިކަމާއި އެކު އަޑަށް ބާރު ލަމުން މައިދައިތަ ނައިޝާ އަށް ބުނެލި އެވެ.\n“ނައިޝާ ދޮންނަން ހުރީ… އެކަމް ސައިފް ބުނީ އޭނަ….” ދެރަވެފައި ނައިޝާ ބުނެލި އެވެ. “ސައިފް ދޮވޭތޯ ނުދޮވޭތޯ ބަލާކަށް ނުޖެހޭނެ” މައިދައިތަ ނައިޝާގެ ވާހަކަ ކުރިމަރާލަމުން ބުންޏެވެ.\nމައިދައިތަ ދިއުމުން އަވަސް އަވަސް ކޮށްލައިގެން ނައިޝާ ތަށިތައް ދޮންނަން ބޭރަށް ނިކުތެވެ.ތަށިތައް ދޮވެ ބަދިގެއިން ނިކުތް އިރު މައިދައިތަ ބޭރު ޖޯލީގައި އިށީނދެލައިގެން އިނެވެ.ނައިޝާ އޭނާގެ މައިދައިތަ އަށް ކަންވީގޮތް އޮޅުންފިލުވައިދޭން މަސައްކަތް ކޮށްލިއެވެ. “އަހަންނެއް ނޫޅެން ތި އަޑު އަހާކަށް” ހިތްހަމަނުޖެހިފައި ހުރެ މައިދައިތަ ބުންޏެވެ.\nމައިދައިތަ ނުރުހުންވުމުން ނައިޝާ ވަރަށް ދެރަވި އެވެ.ނައިޝާ އޭނާގެ މައިދައިތަ ކިބައިން މަޢާފަށް އެދި، އޭނާގެ ފަރާތުން އެފަދަ ކަމެއް ދެން ނުފެންނާނެ ކަމުގެ ޔަގީންކަން ދިނެވެ.ނަމަވެސް އޭނާގެ މައިދައިތަ ބަހެއް ނުބުނެ މޫނު އަނެއްފަރާތަށް ލައިގެން އިނެވެ.\nމައިދައިތަ އަށް މައާފު ކުރުމަށްފަހު ނައިޝާ ގޯތިތެރެ ފޮޅާލުމަށްފަހު ހެނދުނު ސައިހަދަން ބަދިގެތެރެއަށް ވަނެވެ.އޭރު މައިދައިތަ އާއި ނައިޝާ ފިޔަވައި އިތުރު މީހަކު ހޭލާ ނޫޅެއެވެ.\nސައިހަދައި ނިމުނުތަނުން ސައިފް ގެއަށް ވަނެވެ.”އާދޭ ސައިބޯން” ސައިފް ފެނުމުން ނައިޝާ ބުނެލިއެވެ. “އަހަންނެއް ނޫޅެން ސައިބޯކަށް” ނުރުހުމުގެ ރާގަކަށް ސައިފް އެހެން ބުނުމަށްފަހު ކޮޓަރި އާއި ދިމާލަށް ހިނގައިގަތެވެ.\nއެންމެންވެސް ނައިޝާ ދެކެ ހިތްހަމަ ނުޖެހިފައި ހުރުމުން ނައިޝާ ދެރަވިއެވެ.ނައިޝާ ކޮޓަރިއަށް ހިނގައިގަތް ވަގުތު ސަނާ އާފުރެމުން އޭނާގެ ކޮޓަރިން ނިކުމެ ކާގެއާ ދިމާއަށް މިސްރާބު ޖެހިއެވެ.\nނައިޝާ ކޮޓަރިއަށް ވަތް ވަގުތު ސައިފް ކޮޓަރިން ނިކުތެވެ.ނައިޝާއަަށް ބަހެއްވެސް ބުނެނުލާ ނައިޝާ ހުރަސްކޮށް ސައިފް ނުކުމެގެން ދިޔައެވެ.މިއަދު މައިދައިތަވެސް ނައިޝާ ދެކެ ހިތްހަމަ ނުޖެހިފައި ހުރުމުން ނައިޝާ ސައިބޯން ފަސްޖެހެވުނެވެ.\nއެނދުގައި އިށީނދެ ހަމަޖެހިލި ތަނާ ނައިޝާ އަށް ފޯނެއް އައެވެ.ގުޅީ ނައިޝާގެ ބަފައިބެ އެވެ. “ކިހިނެއް މަންޖޭ؟” ބަފައިބެ އޯގާތެރި ކަމާއެކު އަހާލިއެވެ. “ރަނގަޅު ބައްޕަ ކިހިނެއް؟” ނައިޝާ އަހާލިއެވެ. “ރަނގަޅު… ދަރިފުޅު ސައިބޮއެފިންތަ މިހާރު؟”ބަފައިބެ އަހާލިއެވެ.\n“އަދި ނުބޮން” ނައިޝާ ބުންޏެވެ. “ސައިބޯން އުޅޭ މިހާރު އެހެރަ ނުވައެއް ހިނގާ ބޮޑުވީ…ބައްޕައަށް ދެހަފްތާ ތެރޭގަ ދެވޭނެހެން ހީވަނީ ރަށަށް…ބައްޕަ ދިއުމުގެ ކުރިން ދަރިފުޅު މާލެ ނުދައްޗޭ” ފޯނު ބޭއްވުމުގެ ކުރިން ބަފައިބެ ނައިޝާއަށް ބުންޏެވެ. ނައިޝާގެ ބަފައިބެ ގުޅީ އޭނާގެ ހާލު އަހާލަންށެވެ. ބަފައިބެއާ ވާހަކަ ދައްކާލުމަށްފަހު ނައިޝާ ހިތްހަމަ ޖެހުނެވެ.\n“ނައިޝާ އާދޭ ސައިބޯން… ބައްޕަ ދެންމެ ގުޅި” މައިދައިތަ ކޮޓަރި ދޮރުމަތީގައި ހުރެ ނައިޝާ އަށް ބުނެލި އެވެ. ކުރިއަށް ވުރެ މިފަހަރު މައިދައިތަ ވާހަކަ ދެއްކިލެއް ރަނގަޅު ކަމުން ނައިޝާ ހިތްހަމަ ޖެހުނެވެ.\nސައިބޮއެ ނިމިގެން ކޮޓަރިއަށް ނައިޝާ ވަތް ވަގުތު ސައިފް ގެއަށް ވަނެވެ. ކޮނޑުގައި އަންނައުނު ދަބަހެއް އަޅުވައިގެން ކޮޓަރި އަށް ވަނެވެ. “މީގަ ހުރި އެއްޗެހިތައް އަލަމާރިއަށް އަޅާ” ދަބަސް ނައިޝާއަށް ހަވާލުކުރުމަށް ފަހު ސައިފް ބުންޏެވެ. “އަދި ބުނަން ގަތީމެއްނު ރަތްކުލައިގެ ބެޑްޝީޓެއް… އޭތި އަޅާ އެނދުމަތީގަ…މިތަން ސާފުކޮށްފަ މިހުރީ އެކަމަކުވެސް ފާހަނަ ތެރެއާ މިކޮޓަރިތެރެ ސާފުކުރޭ” ނިކުންނަމުން ސައިފް ނައިޝާ އަށް ބުނެލި އެވެ.\nސައިފްގެ ހަރަކާތްތައް ހުރިގޮތުން ކަމެއް ކުރަން ލަސްވެގެން އުޅޭހެން ނައިޝާ އަށް އިހުސާސް ކުރެވުނެވެ. ނައިޝާއަށް އެއްޗެއް ބުނާނެ ވަގުތެއް ނުލިބުނެވެ.ސައިފް އެއަށްވުރެ ކުރިން ނިކުތެވެ.\nކޮޓަރިތެރެ ސާފުކޮށް ސައިފް ބުނި ރަތް ބެޑްޝީޓް އެނދުމަތީގައި ނައިޝާ އަޅާލިއެވެ.ފާހަނަ ސާފުކޮށް ނިންމާލުމަށްފަހު ފާހަނައިގަ އިންނަ ކުޑަ ޑަސްބިންގެ ކުނި ކޮތަޅު ބަދަލުކޮށްލަންވެގެން ނައިޝާ ޑަސްބިން ހުޅުވާލި ވަގުތު އޭގެތެރެއިން އެއްޗެއް ވިދާތީ ފެނުނެވެ.އަތަށް އަންގި ލައްވައިގެން ހުރި ނައިޝާ ކޮތަޅުތެރެއިން އޭތި ނެގިއެވެ. އެއީ ނައިޝާ ސައިފްގެ އިނގިލީގައި އަޅުވައިދިން އެންގޭޖްމަންޓް އަނގޮޓިއެވެ.\nފާހަނަ ޑަސްބިނުން އެއަނގޮޓި ފެނުމުން ނައިޝާ ދެރަވިއެވެ. އަނގޮޓި ދޮވެލާ ފޮހެލުމަށްފަހު ނައިޝާ ލައިގެން ހުރި ޓައިޓުގެ ޖީބުތެރެއަށް އަނގޮޓި ލިއެވެ. އަދި ޑަސްބިން ކޮތަޅު ނައިޝާ ބަދަލު ކޮށްލިއެވެ.\nކޮޓަރި އާއި ފާހާނައިގެ ޑަސްބިންތަކުގެ ކުނި ކޮތަޅުތައް އުކާލުމަށްފަހު، ސައިފް ގެނައި ދަބަސް ނައިޝާ ހުޅުވާލިއެވެ. އޭގައި ހުރީ ސައިފްގެ އަންނައުނުތަކެވެ. ނައިޝާ އާއެކު ނުނިދޭނެ ކަމަށްބުނެ ސައިފް އޭނާގެ ބައެއް އަންނައުނުތައް ހިފައިގެން ރައްޓެއްސެއްގެ ގެއަށް ނިދަންދާ ވާހަކަ ބުންޏެވެ.\nސައިފް އެއަންނައުނުތައް ގެނައުމުން ނައިޝާ ވަރަށް ހިތްހަމަ ޖެހުނެވެ.ސައިފް މިރެއިން ފެށިގެން ނައިޝާ އާއެކު ނިދާނޭކަމަށް އޭނައަށް އުންމީދުކުރެވުނެވެ.\nއަންނައުނުތައް ދަބަހުން ނަގާ ފަތްޖަހާ އަލަމާރިއަށް އެޅުމަށް ފަހު، ދަބަސް ފަތްޖަހާލަން އުޅުމުގެ ތެރޭގައި ދަބަހުން އަނގޮޓިއެއް ވެއްޓުނެވެ.ނައިޝާ އެ އަނގޮޓި ނެގިއެވެ.އެއީ މާލެގައި ހުރިއިރު ސައިފްގެ ޖިންސު ޖީބުތެރެއިން ފެނުނު އަނގޮޓިކަން ނައިޝާ އަށް އެނގުނެވެ.އެދުވަހު އަނގޮޓީގައި ކަނޑާނަގައިފައިވާ ނަން ކިޔަން އުޅުނު ވަގުތު ސައިފް އަނގޮޓި ޖަހާގަތުމަށްފަހު އެއީ މަންމަދިން އަނގޮޓި އެއް ކަމަށް ބުނި ހަނދާން ނައިޝާ އާވިއެވެ.\nދަބަސް ފަތްޖަހާލައި އަލަމާރިތެރެއަށް ލުމަށްފަހު ނައިޝާ އަނގޮޓީގެ އެތެރެ ފަށަލައަށް ބަލައިލި އެވެ. އޭގައި ވަނީ އިނގިރޭސި އަކުރުން ސުހާ ޖަހާފައެވެ.އެނަމާ އިންވެގެން ހިތެއްވެސް ކަނޑާނަގައިފައިވެއެވެ.\n“ސުހާ” މަޑުމަޑުން ނައިޝާއަށް ބުނެލެވުނެވެ.ސަނާ ގޮވައިގެން ބެޑްޝީޓް ގަންނަަން ދިޔަދުވަސް މަތިން ނައިޝާ ކުއްލިއަކަށް ހަނދާން ވިއެވެ.އެދުވަހު ސުހާ އޭ ކިޔައިފައި އެއްޗެއް ބުނަންވެގެން ސަނާ އުޅުނު ހަނދާން އާވިއެވެ.\nBest story i have seen ever\nހިތާމަ ލޯބި September 29, 2020\nލޯބީގާ ވާތީފަނާ… (15ވަނަ ބައި)\nލޯބި January 5, 2016


ވަޒީފާގެ ފުރުޞަތު: އެޑްމިނިސްޓްރޭޓިވް އޮފިސަރ\n-/5020ރ (ފަސްހާސް ވިހި)\n-/1500ރ (އެއްހާސް ފައްސަތޭކަ)\nކައުންސިލުން ބާއްވާ ޢާއްމު ބައްދަލުވުންތަކާއި ކުއްލި ބައްދަލުވުމުގެ އެޖެންޑާ ތައްޔާރުކުރުމާއި، މެންބަރުންނަށް އެޖެންޑާ ފޮނުވާ ރެކޯޑްތައް ބެލެހެއްޓުން\nކައުންސިލްގެ ބައްދަލުވުން ބާއްވާ ތަން ތައްޔާރުކުރުމާއި ޖަލްސާއަށް ބޭނުންވާ ލިޔެކިޔުންތައް ފުރިހަމަކޮށް ޖަލްސާ ކުރިއަށްގެންދިއުމުގެ އިންތިޒާތައް ހަމަޖެއްސުން.\nކައުންސިލް ބައްދަލުވުންތަކުގެ ޔަވްމިއްޔާ ލިޔުމާއި ކައުންސިލްގެ އިދާރާގެ ޔަވްމިއްޔާ ލިޔެ ފައިލްކޮށް ބެލެހެއްޓުން.\nރަށުގައި ހިނގާ މުޙިއްމު ކަންކަން ނޯޓްކޮށް ކައުންސިލް އިދާރާގެ ޚާއްޞަ ޔަވްމިއްޔާ ލިޔެ ބެލެހެއްޓުން.\nކައުންސިލްގެ އިދާރާއަށް ވަޑައިގަންނަވާ ޢިއްޒަތްތެރިންގެ ކަންކަން އިންތިޒާމްކޮށް ބެލެހެއްޓުން.\nކައުންސިލުން ރައްޔިތުންނާއި، ސަރުކާރު އޮފީސްތަކާއި ކުންފުނިތައް އަދި ޢާއްމު ފަރުދުންނާއި އެކު ބާއްވާ ބައްދަލުވުންތަކުގެ ޔަވްމިއްޔާ/ ރެކޯޑްސް ބަލަހައްޓާ އެ ތަކެތި ފައިލްކުރުން.\nރައްޔިތުންނާއެކު ކައުންސިލުން ބާއްވާ ޢާއްމު ބައްދަލުވުންތައް އިންތިޒާމްކޮށް ޔަވްމިއްޔާ ލިޔެ ބެލެހެއްޓުން.\nކައުންސިލުން ބާއްވާ ބުރީފިންތަކުގެ ޔަވްމިއްޔާ އާއި ރެކޯޑްސް ބެލެހެއްޓުން އަދި އެތަކެތި ފައިލްކުރުން\nލާ މަރުކަޒީ ޤާނޫނުގެ ދަށުން ކައުންސިލުން ފޮނުވަންޖެހޭ ފުރަތަމަ6މަހުގެ ރިޕޯޓް ކަނޑައެޅިފައިވާ ތާރީޚްގައި ތައްޔާރުކޮށް ފޮނުވުން.\nކައުންސިލްގެ ނިންމުންތަކާއި، އުޞޫލުތައް، ކައުންސިލުން ނިންމާގޮތެއްގެމަތިން ތައްޔާރުކުރުމާއި އެ ތަކެތި ޢާއްމުކުރުމާއި އަދި ފައިލްކޮށް ބެލެހެއްޓުން.\nލާ މަރުކަޒީ ޤާނޫނުގެ ދަށުން ކައުންސިލުން ތައްޔާރުކުރަންޖެހޭ އަހަރީ ރިޕޯޓް ތައްޔާރުކޮށް ފޮނުވަންޖެހޭ ތާރީޚަށް ފޮނުވުން.\nކައުންސިލްގެ ކުރިއަށް އޮތް އަހަރުގެ ވޯކް ޕްލޭން ތައްޔާރުކޮށް ހިނގާ އަހަރުގެ ޖުލައި މަސް ނިމުމުގެ ކުރިން ފޮނުވަންޖެހޭ ފަރާތްތަކަށް ފޮނުވުން.\nކައުންސިލްގެ އިދާރާ ހުޅުވާ ލެއްޕުން\nމީގެ އިތުރުން ވަޒީފާގެ މަސްޢޫލިއްޔަތުތަކާއި ގުޅޭގޮތުން ޙަވާލުކުރެވޭ އެންމެހާ މަސައްކަތްތައް ކުރުން\nސާނަވީ ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖްރިބާ ލިބިފައިވުން. ނުވަތަ\n'މަތީ ސާނަވީ' ނުވަތަ އެ އާ އެއްފެންވަރެއްގެ އިމްތިހާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމާއިއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން. ނުވަތަ\nބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް ނުވަތަ ޕަބްލިކް އެޑްމިނިސްޓްރޭޝަންގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ޙާޞިލްކޮށްފައިވުން.\n- ލިބިފައިވާ ތަޢުލީމާއި ތަމްރީނަށް ބަލައިގެން\n- މަސައްކަތުގެ ދާއިރާއިން ލިބިފައިވާ ތަޖްރިބާއަށް ބަލައިގެން\n- ލިބިފައިވާ ހުނަރަށް ބަލައިގެން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 އޯގަސްޓް 2019 ވާ އަންގާރަ ދުވަހުގެ 13:00 ގެ ކުރިން، ތިލަދުންމަތީ އުތުރުބުރީ ދިއްދޫ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔެކިޔުންތައް އީމެއިލްކުރައްވާނަމަ، އެއް އީމެއިލްއެއްގައި ހުރިހާ ޑޮކިއުމަންޓްތައް އެޓޭޗްކޮށް ފޮނުއްވަންވާނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 2019 ވަނަ އަހަރުގެ އޮގަސްޓް 28 އިން ސެޕްޓެމްބަރު މަހު5އާއި ދެމެދު، ތިލަދުންމަތީ އުތުރުބުރީ ދިއްދޫ ކައުންސިލްގެ އިދާރާގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން މި މުއްދަތުގައި އިންޓަރވިއުއަށް ހާޟިރުވުމަށް ތައްޔާރުވެގެން ތިއްބެވުންއެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6500019 ނަންބަރު ފޯނު އަށެވެ. އީ-މެއިލް ކުރާނީ [email protected] އަށެވެ.\nމި ވަޒީފާއާ ގުޅިގެން މި ކައުންސިލުން ކުރި ނަންބަރ: IUL)251-CA/251/2019/58 ) ޖުލައި 24، 2019) އިޢުލާން ވަނީ ބާތިލް ކުރެވިފައެވެ.\nޕަބްލިޝްކުރި ގަޑި: 2137\nސުންގަޑި: 27 އޮގަސްޓް 2019 1300


ރިވެތި އަޚްލާޤަކީ އަޅުކަމެއްތަ؟ (2) – Ilm\nރިވެތި އަޚްލާޤަކީ އަޅުކަމެއްތަ؟ (2)\nރިވެތި އަޚުލާޤުގައިވަނީ ހުރިހާ ހެޔޮކަމެއް ޖަމާކުރެވިގެންނެވެ. ނަބިއްޔާ ﷺ ޙަދީޘްކުރެއްވިއެވެ. «البِرُّ: حُسْنُ الْخُلُقِ» [رواه مسلم] މާނައީ: “ހެޔޮކަމަކީ ޚުލުޤު ރިވެތިވުމެވެ.” ނަބިއްޔާ ﷺ ގެ ޚުލުޤު ހުންނެވި ގޮތް ބަޔާންކޮށްދެއްވަމުން އަނަސް ބުން މާލިކު ވިދާޅުވިއެވެ. « كَانَ النَّبِيُّ صَلَّى اللهُ عَلَيْهِ وَسَلَّمَ أَحْسَنَ النَّاسِ خُلُقًا » [متفق عليه] މާނައީ: “މީސްތަކުންކުރެ އެންމެ އެންމެ ޚުލުޤު ރިވެތި ބޭކަލަކީ ނަބިއްޔާ ﷺ އެވެ.”\nއެކަލޭގެފާނުގެ މޫނުފުޅުން އުފާވެރިކަމާއި ހިނިތުންވުމާއި އުންމީދު އާވާފަދަ ކުލަވަރުތައް ފެނިގެންދެއެވެ. އަދި ހިތްޕުޅާ ނުވާކަމާއި ފޫހިކަން މޫނުމަތިން ނުދައްކަވައެވެ. ޖަރީރު ބުން ޢަބްދުﷲ رضي الله عنه ވިދާޅުވިއެވެ. “ތިމަންކަލޭގެފާނު ފެނިވަޑައިގެންނެވި ކޮންމެ ފަހަރަކު، ﷲ ގެ ރަސޫލާ ﷺ ތިމަންކަލޭގެފާނަށް ހިނިފުޅުވެޑުވިއެވެ.” އަދި އެކަލޭގެފާނު ސިފަކުރައްވަމުން ﷲ ތަޢާލާ ވަޙީކުރެއްވިއެވެ.\n﴿وَإِنَّكَ لَعَلَىٰ خُلُقٍ عَظِيمٍ﴾ [سورة القلم ٤] މާނައީ: ” އަދި ހަމަކަށަވަރުން، ކަލޭގެފާނު ވަނީ މާތްވެގެންވާ ޚުލުޤުފުޅެއްގެ މަތީގައިކަން ކަށަވަރެވެ.”\nއަދި އާޚިރަތްދުވަހުން ނަބިއްޔާ ﷺ ގެ މަޖުލީހާ، އެންމެ އަރިހުގައި ވާހުށީ އީމާންކަމާއި ރިވެތި އަޚްލާޤުގެ އަހުލުވެރިންނެވެ. އެކަލޭގެފާނު ޙަދީޘްކުރެއްވިއެވެ. « إِنَّ مِنْ أَحَبِّكُمْ إِلَيَّ وَأَقْرَبِكُمْ مِنِّي مَجْلِسًا يَوْمَ القِيَامَةِ أَحَاسِنَكُمْ أَخْلَاقًا » [سنن الترمذي وصححه الألباني] މާނައީ: “ހަމަކަށަވަރުން ޤިޔާމަތް ދުވަހު، ތިމަންކަލޭގެފާނުގެ އަރިހުގައި އެންމެ ލޮބުވެތިކަން ބޮޑުވެގެން ވާހުށީ އަދި ތިމަންކަލޭގެފާނާ އެންމެ އަރިސްވެގެން ވާހުށީ، ތިޔަބައިމީހުންކުރެ އެންމެ ޚުލުޤު ހެޔޮ މީހުންނެވެ.”


Rayyithunnah vote foshi libeyirah verikan badhalukuraane: Abdul Raheem\nރައްޔިތުންނަށް ވޯޓް ފޮށި ލިބޭއިރަށް ވެރިކަން ބަދަލުކުރާނެ: އަބްދުއްރަހީމް\nޕީޕީއެމްގެ ޖަލްސާއެއްގައި އަބްދުއްރަހީމް ވާހަކަދައްކަވަނީ -- ފޮޓޯ: އަވަސް\nދިވެހި ރައްޔިތުން ތިބީ ރައީސް އިބްރާހީމް މުހައްމަދު ސޯލިހުގެ ވެރިކަން ބަދަލުކުރުމަށް ވޯޓް ފޮށްޓާ ހަމައަށް ނުދެވިފައި ކަމަށް އިދިކޮޅު ޕީޕީއެމް ކޯލިޝަން ހިންގުމާ ހަވާލުވެވަޑައިގެން ހުންނެވި އަބްދުއްރަހީމް އަބްދުﷲ ވިދާޅުވެއްޖެ އެވެ.\nޕީޕީއެމް އޮފީހުގައި އިދިކޮޅު ކޯލިޝަނުން ބާއްވާ ސިލްސިލް ޖަލްސާ ތަކުގެ ތެރެއިން މިރޭގެ ޖަލްސާގައި އަބްދުއްރަހީމް ވަނީ ޖުމްހޫރީ ދުވަހުގެ މުނާސަބަތުގައި ރޭ ބޭއްވި ޖަލްސާގައި ރައީސް އިބްރާހީމް މުހައްމަދު ސޯލިހް ދެއްކެވި ވާހަކަތަކަށް ވަރަށް ބޮޑަށް ފާޑުވިދާޅުވެ ރައްދުދެއްވާފަ އެވެ.\nރައްޔިތުންނަށް ވީވައުދުތައް ފުއްދަވައިދެއްވާނެ ކަމަށް ރައީސް ސޯލިހް ވިދާޅުވެފައިވާތީ އެކަމަށް ރައްދުދެއްވަމުން އަބްދުއްރަހީމް ވިދާޅުވީ ރައީސް ސޯލިހަށް އެކަން ނުކުރެއްވޭނެ ކަމަށެވެ. އަދި އެމަނިކުފާނު ކުރައްވާ ހުރިހާ ކަމެއްގެ އަމާޒަކީ ކުރިއަށް އޮތް ރިޔާސީ އިންތިހާބުގައި ވާދަކުރެއްވުމަށް މަސައްކަތް ކުރެއްވުން ކަމަށް ދޭހަވާ ގޮތަށް ވެސް އަބްދުއްރަހީމް ވަނީ ވާހަކަދައްކަވާފަ އެވެ.\nއަބްދުއްރަހީމް ވިދާޅުވީ ރައީސް ސޯލިހުގެ ސަރުކާރުގައި ރައްޔިތުންނަށް މިއަދު ބޮޑެތި އަނިޔާތަކެއް ލިބިއްޖެ ކަމަށެވެ. އެކަންކަމަށް ރައްޔިތުން ތިބީ ހޭލާ ކަމަށާއި އެކަންކަމަށް ރައްޔިތުން ވިސްނާނެ ކަމަށެވެ.\nރައްޔިތުން މިސަރުކާރު މަތިން ފޫހިވެ އިތުބާރު ގެއްލިފައިވާ ކަމަށްވެސް އަބްދުއްރަހީމް ވިދާޅުވި އެވެ. އެހެންވެ މިވެރިކަން ބަދަލުކުރަން ރައްޔިތުން ބޭނުންވަނީ ވޯޓު ފޮށި ކަމަށްވެސް ވިދާޅުވި އެވެ.\nއަބްދުއްރަހީމް ވިދާޅުވީ މިސަރުކާރުގައި ރަނގަޅު ކުރަންޖެހޭ އެތައް ކަމެއް އެބަހުރި ކަމަށެވެ. އެގޮތުން ގައުމުގެ މިނިވަންކަން ގެއްލޭ ގޮތަށް ކުރާ ކަންކަން ހުއްޓާލުމަށް އަދުރޭ ގޮވާލެއްވި އެވެ. އަދި އިސްލާމް ދީނަށް ފުރައްސާރަކުރާ މީހުންނަށް ހަރުކަށި ފިޔަވަޅު އެޅުމަށާއި ވައްކަމާއި ހިޔާނާތުގެ އަމަލުތައް ހިންގަމުން ގެންދާ ސަރުކާރުގެ ވެރިންނަށް ފިޔަވަޅު އެޅުމަށްވެސް ގޮވާލެއްވި އެވެ.\nމިނިވަންކަމުގެ ދިފާއުގައި އިދިކޮޅު ޕީޕީއެމް ކޯލިޝަނުން އިންތިޒާމު ކޮށްގެން މާދަމާ ބާއްވާ ހިނގާލުމުގައި ވީހާވެސް ގިނަ ބަޔަކު ބައިވެރިވެ ގައުމު އަޅުވެތި ކުރުމަށް ކުރަމުންދާ މަސައްކަތްތަކާ ދެކޮޅަށް އަޑުއުފުލުމަށް ވެސް އެދިވަޑައިގެންނެވި އެވެ.\nޕީޕީއެމް އަބްދުއްރަހީމް އަބްދުﷲ ޕީޕަލްސް ނޭޝަނަލް ކޮންގްރެސް - ޕީއެންސީ + ޕޮލިޓިކްސް\nއިންޑިއާ އައުޓް ކެމްޕޭން ނުހުއްޓުވޭނެ: އަދުރޭ\n"ރަނގަޅީ ގައުމީ ދުވަހު ރައީސް އިސްތިއުފާ ދިނުން"


Vaahaka: Loabi hoadhan loybaa dhurah | Mihaaru\n06 ސެޕްޓެމްބަރ 2020 - 08:11 20 comments\nބުދަ ދުވަހުގެ ނޫހާ ގުޅޭ\n"އަހަރެންގެ ގައިގަ އަތްލަން މިހާދު ފަކުރުގަންނަ ވަރު ކޮށްލަންވީތަ؟" ރިފާ ބުނި އަޑު މިހާދަށް އިވުނެވެ.\nމަޑުމަޑުން ތިބޭ މީހުންނަކީ ވަރަށް ބިރުވެރި ބައެކެވެ. އެ މީހުން ވިސްނަނީ ކޯޗެއްކަމެއް، ކުރާނީ ކޮން ފަދަ ކަމެއްކަމެއް ނޭނގޭނެއެވެ. މިހާދު އެ ތަޖުރިބާ ކޮށްފިއެވެ. އެ ފަދަ އަންހެނެއްގެ ކުރިމަތީގައި ހަތިޔާރު ބެހެއްޓުމުން ދެން ވާނީ ކިހިނެއްކަން ވެސް މިހާދަށް ދަސްވެއްޖެއެވެ. އަލުން އެ ތަޖުރިބާ ކުރާކަށް މިހާދު ބޭނުމެއް ނޫނެވެ.\n"އަހަންނަށް އިންޒާރު ނުދެއްޗޭ!" މިހާދު މަޑުމަޑުން ބުނެލިއެވެ. "އަހަންނަކީ ލޯބިވާ މީހުން ދެކެ ވަރަށް ލޯބިވާ، ފޫހިވާ މީހުން ދެކެ ވަރަށް ފޫހިވާ މީހެއް. ކޮންމެ ކަމެއް ރިފާ ކުރިޔަސް އަހަރެން ފޫހިވާ ކަހަލަ ކަމެއް ނުކުރާތި!"\nވާހަކަދައްކައިގެން ހައްލުކުރަން އުޅުނު މައްސަލަ އިތުރަށް ގޯސްވުން ނޫން ކަމެއް ނުވިއެވެ. ދެ މީހުން ވެސް ނިދީ ހިތްހަމަނުޖެހި ތިބެއެވެ.\nރިފާގެ ކައިވެނި ރާއްޖޭގައި ރަޖިސްޓަރީ ނުކުރެވުނު ސަބަބު ގަބޫލު ނުކުރެވުނީ ހަމަ އެކަނި ރިފާއަކަށް ނޫނެވެ. ޒާހިރަށް ވެސް މެއެވެ. ޒާހިރުގެ ނަޒަރުގައި އެއީ ކަން އޮންނަ ގޮތެއް ނޫނެވެ. ގާޒީ އަމިއްލައަށް އުސޫލެއް ހެދީއެވެ. ކައިވެނީގެ ސެޓުފިކެޓު އޮތުމުން ދެން ބޭނުން ވާނީ އިތުރު ކޮށް ލިޔުމެއް ހެއްޔެވެ؟ އެކަމަކު ނުބައި ހެދީ މިހާދެއް ނޫނެވެ. ޒާހިރުގެ ނަޒަރުގައި ނުބައި ހަދައިގެން އުޅެނީ ޒުލްފާއެވެ. ޒުލްފާ ޖެހޭނީ އެ ކަން ހުއްޓައިލާށެވެ. ކޮންމެ ގޮތެއް ވިޔަސް ޒުލްފާގެ ފިރިޔަކަށް ޒާހިރެއް ނުވާނެއެވެ. އެކަނިމާއެކަނި އިނދެގެން ޒާހިރު ވިސްނިއެވެ. ޒުލްފާގެ ހުވަފެން ވާނީ ބިލާހަކަށްކަން ޒުލްފާއަށް އަންގަން އެބަ ޖެހެއެވެ. ރިފާއަށް ސިހުރު ހެދުމާއި، ޒުލްފާއާއި ގާޒީގެ އެކުވެރިކަން ވެސް ފަޅާއަރައިފިކަން ޒުލްފާއަށް އަންގަން އެބަ ޖެހެއެވެ. ބޭކާރު މަސައްކަތްތައް ޒުލްފާ ހުއްޓައިލާނީ އޭރުންނެވެ. ސުވާލަކީ އެ ކަން ކުރާނީ ކާކު ހެއްޔެވެ؟ ޒުލްފާއަށް އެ ކަން އަންގާނީ އެހެން މީހަކު މެދުވެރިކޮށްގެން ހެއްޔެވެ؟ ނުވަތަ އެ ކަން ކުރާނެ މީހަކީ ޒާހިރު ހެއްޔެވެ؟\nޒުލްފާގެ ފޯނު ރަނގަބީލުވާން ފެށިއެވެ. ފޯނަށް އަރާފައި އޮތީ ޒާހިރުގެ ނަމެވެ. އެ ކޯލަށް ޒުލްފާ އިންތިޒާރު ކުރާތާ ލައްކަ ދުވަސް ވެއްޖެއެވެ. ކޮން އިރަކުންކަން ނޭނގުނަސް، ކޮންމެވެސް އިރަކުން އެ ކޯލު އަންނާނެކަން ޒުލްފާއަށް ޔަގީނެވެ.\n"ކިހިނެއްވެގެން އަހަރެން މަތިން ހަނދާންވީ؟" ލާނެތް ރާގަކަށް ޒުލްފާ އެހިއެވެ.\nޒުލްފާގެ އަޑު ހުރި ގޮތުން ވެސް އިތުރު ވާހަކައެއް ދައްކާކަށް ޒާހިރު ބޭނުމެއްް ނުވިއެވެ. އެހެނަސް މައްސަލަ ކޮޅެއްގައި ޖައްސަން އެބަ ޖެހެއެވެ. ކޮންމެވެސް މީހަކު ޒުލްފާއަށް ހަގީގަތް ކިޔައިދޭން އެބަ ޖެހެއެވެ. ޒާހިރު ގާތަށް ރިފާއަށް އެނބުރި އާދެވޭނީ އޭރުންނެވެ.\n"ކޮފީއެއް ލިބިދާނެތަ؟" ޒާހިރު އެހިއެވެ.\nގަޑިން ރޭގަނޑު ނުވައެއް ޖަހަނީއެވެ. މާލޭގެ ކޮފީކަޑަތަކަށް ބާރު ބޮޑުވާން ފަށާ ގަޑިއަކީ އެއީއެވެ. ކޮންމެ ދިމާއަކަށް ނުކުތަސް ކޮފީތައްޓެއް ލިބޭނެއެވެ. ވީއިރު ޒާހިރު ކޮންމެހެން ޒުލްފާއަށް ގުޅަނީ ކީއްކުރަން ހެއްޔެވެ؟ އެ ސުވާލުގެ ޖަވާބު ޒުލްފާއަށް އެނގެއެވެ.\n"ހަމަ އަންނަންވީނު!" ޒުލްފާ ބުންޏެވެ. "ނުގުޅާ އަޔަސް އޯކޭ ވާނެ. ކޮންމެ ގަޑިއެއް ވެސް ޒާހިރަށް ވެލްކަމް!"\nޒުލްފާގެ ވާހަކަ ހުރި ގޮތް ޒާހިރަކަށް ކަމަކުނުދެއެވެ. ކޮފީބޯން ދާކަށް ވެސް ބޭނުމެއް ނޫނެވެ. އެހެނަސް ނުގޮހެއް މައްސަލަ ހައްލެއް ނުވާނެއެވެ. ފޯނު ކަނޑައިލުމަށް ފަހު ވެސް ޒާހިރު ދެ ފަހަރަށް ވިސްނިއެވެ. ރަނގަޅު ކަމެއް ކުރުމުގެ ނިޔަތުގައި ގޮސްގެން ނުރަނގަޅު އަޑެއް އަރައިފިއްޔާ ދެން ހަދާނީ ކިހިނެއް ހެއްޔެވެ؟ ޒާހިރު ބަދުނާމު ވެއްޖެއްޔާ ނަޝްފާއަށް ދައްކާނީ ކޮން މޫނެއް ހެއްޔެވެ؟ ރިފާ ކުރިމައްޗަށް ޒާހިރު ހުއްޓޭނީ ކިހިނެއް ހެއްޔެވެ؟ އެ ހުރިހާ ކަމަކަށް ޒާހިރު ވިސްނިއެވެ. ދެން ފެނުނީ ކޮފީތަށި ހިފައިގެން ޒުލްފާ އައިސް ޒާހިރުގެ ބަޔަށް ވަން ތަނެވެ.\n"އަންނާނަމޭ ކިޔާފަ ނައިމަ މަ މި އައީ." ކޮފީ ތަށި ޒާހިރަށް ދިއްކޮށްލަމުން ޒުލްފާ ބުންޏެވެ. "ކޮބާ މި ތާ އުޅޭ މީހުން؟"\n"ނަޝްފާ ޓިއުޝަންގަ،" ކޮފީތަށީގައި ހިފަމުން ޒާހިރު ބުންޏެވެ. "މަންމަ ކޮޓަރީގަ."\nޒުލްފާ ގެންނަ ކޮފީތައްޓެއް ބޯންވާނެ ހެއްޔެވެ؟ އެ ސުވާލު ވެސް ޒާހިރުގެ ސިކުނޑިއަށް އުނދަގޫ ކުރިއެވެ.\n"އެއްކަލަ ޗޮކުލެޓު ކޭކު ހުންނާނެ،" ޒުލްފާ ބުންޏެވެ. "ޒާހިރަށް ވަރަށް މީރެއްނު! ހިނގާބަލަ އެ ބަޔަށް."\nޒާހިރު ކޮފީ ކޯވަރެއް ބޯލިއެވެ. އަދި ޒުލްފާއާ އެކުގައި ހިނގައިގަތެވެ. އެހާ ފަސޭހައިން ޒާހިރަށް ދެވުނީ ކިހިނެއްކަމެއް ޒާހިރަކަށް ނޭނގެއެވެ. ކުއްލިއަކަށް ޒާހިރުގެ ހިޔާލު ބަދަލުވީއެވެ. ދެ މީހުން އެކުގައި ޒުލްފާގެ ބަޔަށް ވަނެވެ.\n"ކޮބާ މަންދޫހު؟" ޒާހިރު އެހިއެވެ.\n"އޭނަ އުޅޭ ތަނެއް އެނގޭނީ އޭނައަކަށްނު!" ކުޑަކޮށް ފޫހިވެފައި ޒުލްފާ ބުންޏެވެ. "އިށީނދޭ!"\nމޭޒު ކައިރީގައި ހުރި ގޮނޑިއެއްގައި ޒާހިރު އިށީނުމުން ޒުލްފާ އައިސްއަލަމާރި ހުޅުވައިލިއެވެ. މަތި ޖަހައިފައި ހުރި ތައްޓެއް ގެނެސްދިނެވެ. އޭގައި އެ ބުނާ ޗޮކުލެޓު ކޭކެއް ހުއްޓެވެ. ޒާހިރު ކުޑަ އެތިކޮޅެއް ކާލިއެވެ.\n"ތަންކޮޅެއް ގިނައިން ކެޔަސް އަހަންނަކަށް މަދެއް ނުވާނޭ!" ޒުލްފާ ހިނިއައިސްފައި ބުންޏެވެ. "ތީ ހަމަ ޒާހިރަށް އެޅި ކޭކެއް. އަހަންނަށް އެނގޭ ވަހަށް އަންނާނެކަން. އަސްލު ކޭކު ކާން ދޯ ތި އައީ. ކޮފީ ބޯކަށް ނޫން."\n"އުހުނ!" ޒާހިރު ބުނެލިއެވެ.\n"ދެން ކޮން ކަމަކު ތި އައީ؟" ލާނެތް ގޮތަކަށް ޒުލްފާ އެހިއެވެ. "ބުނެބަލަ!"\nމިސްރާބު ހައްތަހާ ގޯސް ވާ ކަން ޒާހިރަށް ވިސްނެން ފެށިއެވެ. ޒާހިރަކަށް ވަގުތެއް ނެތެވެ. ދުރުދުރުން ވާހަކަ ގެންދަން އުޅެނިކޮށް މާ ބޮޑަށް ލަސްވެދާނެއެވެ.\n"ޒުލްފާ!" ބުނެވޭނެ އެންމެ އޯގާވެރިކޮށް ޒާހިރު ބުންޏެވެ. "ޒުލްފާ ކަންތައް ތި ކުރަނީ ރަނގަޅަކަށް ނޫން. ރިފާއަކީ ޒުލްފާގެ ފިރިމީހާގެ ކޮއްކޮ. ރިފާ މިހާރު ދުރުގަ ހުއްޓަސް، ކުރިން ވެސް އަދި ފަހުން ވެސް އަހަރެންގެ އަންބަކަށް ވާނީ ރިފާ."\n"ދެން ކީއްވެ ރިފާ ވަރިކުރީ؟" ޒުލްފާ ސުވާލުކުރިއެވެ.\n"ތި ސުވާލުގެ ޖަވާބު އެންމެ ރަނގަޅަށް އެނގޭނީ ޒުލްފާއަށް،" ޒާހިރު ބުންޏެވެ. "ރިފާއަށް ފަންޑިތަހެދީ ޒުލްފާކަން އަހަންނަށް ވެސް، ރިފާއަށް ވެސް، ރިފާގެ މަންމައަށް ވެސް އެނގޭ. މަސްލަހަތަށް ބަލާފަ އެކަކު ވެސް އެ ވާހަކަ ނުދައްކަނީ."\n"އަހަރެން ފަންޑިތަހެދީޔޭ؟" ހައިރާންވެ އަންތަރީސް ވެފައި ޒުލްފާ ބުންޏެވެ. "ހެޔޮނުވާނެ ތިހެން ބުނަން. މަ ކީއްކުރަން ރިފާއަށް ފަންޑިތަހަދަނީ؟"\nޒުލްފާ ހައިރާންވިލެއް ބޮޑުކަމުން ޒާހިރުގެ ހިތުގައި ވެސް ޝައްކު އުފެދުނެވެ. ދޮގުހަދަން ޒުލްފާ މޮޅީ ހެއްޔެވެ؟ ނުވަތަ ޒުލްފާގެ ބޮލުގައި އެޅުވުނީ ދޮގު ތުހުމަތެއް ހެއްޔެވެ؟ ޒާހިރަށް މަޖުބޫރުވީ ކޮންމެވެސް އެއް ކޮޅެއް ނަގާށެވެ.\n"އަހަރެން މި އައީ އެ ކަން ތަހުގީގު ކުރާކަށް ނޫން. މި އައީ ތިން ވާހަކައެއް ބުނެލަން،" ޒާހިރު ހަމަޖެހިލައިފައި ބުންޏެވެ. "ފުރަތަމަ ވާހަކަ. ރިފާ ނޫން މީހަކާ އަހަންނެއް ނީންނާނެ. ދެވަނަ ވާހަކަ. މައްސަަލަ ބަލާ ގާޒީއާ ޒުލްފާ ރައްޓެހިކަން އަހަންނަށް އެނގިއްޖެ. އެންމެ ފަހު ވާހަކަ. އަހަންނަށް ވެސް ފަންޑިތަ ހެދިދާނެ."\nޒާހިރު ބުނަން ބޭނުންވި ވާހަކަ ބުނުމަށް ފަހު، ޒުލްފާގެ ޖަވާބަކަށް އިންތިޒާރު ނުކޮށް ޒާހިރު ނުކުތެވެ. ހަގީގަތުގައި ޒުލްފާ އިނީ ބުނާނެ އެއްޗެއް ނޭނގިފައެވެ.\nގަޑިން ހެނދުނު ދިހައެއް ޖަހަނީއެވެ. މިހާދު ސައިބޮއިގެން ނުކުތްތާ ކިތަންމެ އިރެކެވެ. ރިފާ އިނީ އެނދުގައި އިށީނދެލައިގެން ކޮޓަރިއަށް ނަޒަރުހިންގާށެވެ. ގަނޑުވަރެއްހާ ރީތި ކޮޓަރިއެކެވެ. ފައިސާއާއި ތަނަވަސްކަމުގެ ހައްދެއް ނެތް ދިރިއުޅުމެކެވެ. އެހެނަސް، ވަރަށް އަވަހަށް އެނބުރި އަންނަން ނަޝްފާއާއި ޒާހިރު ގާތުގައި ރިފާ ވަނީ ވައުދުވެފައެވެ. ކޮންމެ ނޭވަޔަކާ އެކުގައި ރިފާ ހަނދާންވަނީ އެ ވައުދުތަކެވެ. ރިފާގެ ދުލުން ނުކުތް ލަފުޒުތަކެވެ. މަޑުމަޑުން އެނދުން ފައިބައިގެން ގޮސް ރިފާ ހުއްޓުނީ އަލަމާރި ކައިރިއަށެވެ. ކޮޓަރި ވަށައިގެން އެތައް އަލަމާރިއެއް ހުއްޓެވެ. އެއްވެސް ދޮރެއް ތަޅެއްނުލައެވެ. އެކަމަކު އަލަމާރި ތެރޭގައި ހުރި ބައެއް ވަތްގަނޑު ހުރީ ތަޅުލައިފައެވެ. ތަޅުދަނޑިއެއް ނެތެވެ. އެ ވަތްގަނޑު ތަކުގައި ހުރީ ކޯޗެއް ހެއްޔެވެ؟ ޔަގީނުން ވެސް މިހާދަކީ ރިފާއަށް ފައިސާ ފޮރުވާ މީހެއް ނޫނެވެ. އަލަމާރީގެ އެތައް މިތަނުގައި ފައިސާ ހުއްޓެވެ. ހާމައަށް ފެންނަ ގޮތަށެވެ. ވަތްގަނޑުގައި ހުރީ ކޯޗެއް ހެއްޔެވެ؟ އެ ވަގުތު ރިފާގެ ފޯނު ރަނގަބީލުވިއެވެ. ފޯނުކުރީ ރިފާގެ މަންމައެވެ.\n"ތެދެއް ދަރިފުޅާ؟" އަޒީޒާ އެހިއެވެ. "އަނެއްކާ އިންޑިޔާއަށް ދަނީ؟"\n"ނޭނގެ މަންމާ!" ރިފާ ޖަވާބުދިނެވެ. "މިހާދު އެބަ ކިޔާ އެ ލިޔުމެއް ނުލިބިއްޖެއްޔާ އަނެއްކާ އިންޑިޔާއަށް ދާށޭ ޖެހޭނީ. އެހެން ބައެއް ކައިރިއަށް ގޮސް އަލުން ކައިވެނި ކުރަން ވެސް ޖެހިދާނޭ. އެހެންވެ މަ ވެސް ގޮސްގެނެއްނު އެ ކަމެއް ވާނީ."\n"އެކަމަކު ދަރިފުޅާ!" އަޒީޒާ ހިތްހަމަނުޖެހިފައި ބުންޏެވެ. "ތީ ދެން މިހާރު ކުޅޭ ކުޅިވަރަކަށް ވެއްޖެއްނު!"\n"އާނއެކޭ މަންމާ!" ރިފާ އެއްބަސްވިއެވެ. "ވިސްނާލަބަލަ! މަންމަ ތިހާ ފޫހިވާ އިރު އަހަރެން އަދި ކިހާ ފޫއްސެއް ވާނެ. އެކަމަކު އަނެއްކާ ވެސް އިންޑިޔާއަށް ދާން ޖެހިއްޖެއްޔާ ނުގޮހެއް މި ކަމަކުން ސަލާމަތެއް ނުވާނެއްނު! ނަޝްފާގެ ޓެސްޓު ވެސް ކައިރިވަނީ. އަހަރެން ބޭނުން ގެއަށް ދާން. އެކަމަކު މިހާދާ އެއްކޮށް ނޫނީ ގެއަށް ވަދެލުން ވެސް މަނާ."\nއަޒީޒާ އެއްޗެއް ނުބުނެ ވިސްނަން އިނެވެ. ރިފާގެ ވާހަކައިން އަޒީޒާއަށް ދުވީ އެހެން ވަހެކެވެ.\n"މިހާދުގެ މުއްސަނދިކަން ފެނިފަ ދަރިފުޅު ވަރިވާން ބޭނުން ނޫނީތަ؟" ޝައްކުގެ ރާގަކަށް އަޒީޒާ އެހިއެވެ. "ދަރިފުޅު ހަނދާން ކުރާތި! ނަޝްފާގެ ބައްޕަ އަދިވެސް މި ގޭގަ އެހެރީ. ނަޝްފާގެ ހުރިހާ ހަރަދެއް އޭނަ އެ ކުރަނީ. ދަރިފުޅު ފައިސާގެ ދަޅައަށް ނުހެއްލެއްޗޭ!"


Messi ah vure aharenge career furihama: Ronaldo | Mihaaru\nބެލޮންޑިއޯ ހަފްލާއެއްގެ ތެރެއިން ރޮނާލްޑޯ (ކ) އާއި މެސީ.\n15 އޯގަސްޓް 2019 - 10:48 16 comments\nމެސީ އޭނާގެ ސީނިއާ ކްލަބް ކެރިއަރުގައި ކުޅުނީ ހަމަައެކަނި ބާސެލޯނާ އަށެވެ. ރޮނާލްޑޯ ވަނީ ސްޕޯޓިން ލިޒްބަން އިން ފަށައި އޭގެ ފަހުން މެންޗެސްޓާ ޔުނައިޓެޑާއި ރެއާލް މެޑްރިޑްގެ އިތުރުން ޔުވެންޓަސް އަށް ކުޅެފަ އެވެ. މެސީ ވަނީ ބާސެލޯނާއާ އެކު 34 ތަށި އުފުލާލައިފަ އެވެ. ރޮނާލްޑޯ ވަނީ ހަތަރު ކްލަބްގައި 28 ތަށި އުފުލާލައިފަ އެވެ. މެސީ އަށް ގައުމީ ޓީމާ އެކު ބޮޑު ކާމިޔާބެއް ހޯދިފައެއް ނުވެ އެވެ. އެކަމަކު ރޮނާލްޑޯ ވަނީ ޕޯޗުގަލާ އެކު ދެ މުބާރާތް ކާމިޔާބުކޮށްފަ އެވެ.\nމިދިޔަ އަހަރު ޔުވެންޓަސްއާ ގުޅި އުމުރުން 34 އަހަރުގެ ރޮނާލްޑޯ ވަނީ އެ ޓީމާ އެކު އިޓާލިއަން ލީގު ކާމިޔާބުކޮށް ރެކޯޑެއް ގާއިމުކޮށްފަ އެވެ. އެއީ އިންގްލިޝް ޕްރިމިއާ ލީގާއި ސްޕެނިޝް ލަ ލީގާ އަދި އިޓާލިއަން ސެރިއާ ކާމިޔާބުކުރި ފުރަތަމަ ކުޅުންތެރިޔާގެ ޝަރަފެވެ.\nމިޑިއާ އަށް ދިން އިންޓަވިއުއެއްގައި ރޮނާލްޑޯ ބުނީ އޭނާގެ ކާމިޔާބީ ހާއްސަވާ ސަބަބުތަކެއް އެބަހުރި ކަމަށެވެ.\n"އަހަންނާ މެސީގެ ތަފާތަކީ ގިނަ ކްލަބްތަކަށް ކުޅެފައި ޗެމްޕިއަންސް ލީގު ކާމިޔާބުކޮށްފައިވުން. އަހަންނަކީ ޖެހިިޖެހިގެން ހަ ޗެމްޕިއަންސް ލީގުގެ އެންމެ ގިނަ ގޯލު ޖެހި ކުޅުންތެރިޔާ. ފަސް ޗެމްޕިއަންސް ލީގު ހޯދި މަދު ކުޅުންތެރިއަކު ތިބީ. މިއީ އަހަރެންގެ ކެރިއަރު ހާއްސަވާނެ އެންމެ ބޮޑު ސަބަބު،" ރޮނާލްޑޯ ބުންޏެވެ.\nމެސީ އަކީ ވެސް ތަފާތު މޮޅު ކުޅުންތެރިއެއް ކަމަށާއި އެކަމާ ދެބަސްނުވެވޭނެ ކަމަށް ރޮނާލްޑޯ ބުންޏެވެ.\n"މެސީ އަކީ ވެސް މޮޅު ކުޅުންތެރިއެއް. އެ ހަގީގަތް ވެސް ގަބޫލުކުރަންޖެހޭ. މެސީގެ ނަން މީހުން ހަނދާންކުރާނީ ހަމައެކަނި ބެލޮންޑިއޯ ހޯދާ ކުޅުންތެރިއެއްގެ ގޮތުގައެއް ނޫން. އޭނާ އަކީ ކޮންމެ އަހަރެއްގައި ވަކި ލެވެލެއްގައި ކުޅުން ދަމަހައްޓާ ކުޅުންތެރިއެއް،" ރޮނާލްޑޯ ބުންޏެވެ.\nއޭނާ ކްލަބް ބަދަލުކުރަނީ ތަފާތު ޗެލެންޖުތަކެއް ދިރިއުޅުމުގައި ނަގަން ބޭނުންވާތީ ކަމަށާއި މި ނިންމުންތަކުގެ ފަހަތުގައި ފައިސާގެ އެއްވެސް ވިސްނުމެއް ނެތް ކަމަށް ރޮނާލްޑޯ ބުންޏެވެ.\n"އަހަރެން ބޭނުމީ ފައިސާއެއް ނޫން. ފުޓްބޯޅަ ތާރީހުން އަހަންނަށް ޖާގައެއް،" ރޮނާލްޑޯ ބުންޏެވެ.


Massala boduvi shipping agency ge gavaaidhu gazette kohdheyn edhefin: Transport | Mihaaru\nމައްސަލަ ބޮޑުވި ޝިޕިން އެޖެންސީގެ ގަވާއިދު ގެޒެޓަށް ފޮނުވައިފިން: ޓްރާންސްޕޯޓް\nމިނިސްޓަރު ނަހުލާ: އޭނާ ވިދާޅުވަނީ މައްސަލަ ބޮޑުވި ގަވާއިދު އަލުން އެކުލަވާލާފައިވާ ކަމަށް. --ފޮޓޯ/މިހާރު\nޓްރާންސްޕޯޓް އޮތޯރިޓީގެ ބޯޑަށް ކުރީގެ ގަވައިދު ހުށަނާޅުއްވައި، މިނިސްޓަރު އައިޝަތު ނަހުލާ އެ ގަވައިދު އުވައިލެއްވީ މަގާމުގެ ނުފޫޒުން ވަކި ބަޔަކަށް ފައިދާ ހޯދައިދިނުމުގެ ތުހުމަތާ އެކު ވިޔަފާރިވެރިންތަކެއް އޭނާއާ ދެކޮޅަށް އޭސީސީ އަށް ވެސް މައްސަލައެއް ހުށަހެޅި އެވެ. އެކަމަކު، ޓްރާންސްޕޯޓު މިނިސްޓްރީން އޭރު ވެސް ބުނެފައި ވަނީ ގަވާއިދު އުވައިލީ މައްސަލަތަކެއް ހުރެގެން އަލުން އެކުލަވައިލާށެވެ.\nމި ގަވާއިދުގެ މައްސަލައިގައި މިނިސްޓަރު ނަހުލާ އާއި އެ މިނިސްޓްރީގެ އިސް ބޭފުޅުންތަކެއް މިއަދު ވަނީ ރައްޔިތުންގެ މަޖިލީހުގެ ގަވާއިދު ކޮމިޓީ އަށް ހާޒިރުކޮށްފަ އެވެ.\nއެ ބައްދަލުވުމުގައި މިނިސްޓަރު ނަހުލާ ވިދާޅުވީ، ގަވައިއިދު ކުރިން އޮތީ ޝިޕިން އެޖެންސީތައް ނޫން ފަރާތްތައް ވެސް ރެގިއުލޭޓްކުރެވޭ ގޮތަށް ކަމަށެވެ. ޝިޕިން އެޖެންޓުން ދޭ ޚިދުމަތްތަކާ ބެހޭ އެ ގަވާއިދުގައި ފްރައިޓް ފޯވާޑިންގެ ޚިދުމަތް ހިމަނާފައި އޮތުމުން އުނދަގޫތަކެއް ކުރިމަތިވި ކަމަށް ވިދާޅުވި އެވެ.\nނަހުލާ ވިދާޅުވި ގޮތުގައި އެ ގަވާއިދު ތަންފީޒުކުރަން ފެށުމުގެ ކުރިން އުވައިލީ އެޓާނީ ޖެނެރަލްގެ އޮފީހުގެ ލަފައާ އެކުގަ އެވެ.\nކުރީގެ ގަވާއިދު ފްރައިޓް ފޯވާޑާސް އަކަށް ނުހިންގޭނެ ކަމަށާއި އެ ޚިދުމަތަކީ ވިޔަފާރިކުރުމުގެ ގާނޫނުގެ ދަށުން ވަކި ލޮޖިސްޓިކަލް ކުންފުނިތަކުން ދޭ ޚިދުމަތެއް ކަމަށް ޓްރާންސްޕޯޓް މިނިސްޓްރީން ބުންޏެވެ.\n"އަޅުގަނޑުމެން މިހާރު މި ވަނީ އޭޖީގެ ލަފައާ އެކު އާ ގަވާއިދެއް އެކުލަވާލަފައި. ގަވާއިދު މިހާރު އޮތީ ގެޒެޓް ކުރަން ރައީސް އޮފީހަށް ފޮނުވާފައި. ކުޑަ ދުވަސްކޮޅެއްގެ ތެރޭގައި އެ ގެޒެޓްވެގެން އަންނާނެ ކަމަށް ބެލެވޭ،" ޓްރާންސްޕޯޓް މިނިސްޓްރީގެ ޑެޕިއުޓީ މިނިސްޓަރު ހަމަދު އަބްދުލްޣަނީ ވިދާޅުވި އެވެ.\nމިދިޔަ ޖުލައި 16ގައި ޓްރާންސްޕޯޓް މިނިސްޓްރީން އާއްމުކޮށް، ދެ މަސް ފަހުން ސެޕްޓެމްބަރު 16 ގައި އުވައިލި "ދިވެހިރާއްޖޭގައި ޝިޕިން އެޖެންސީގެ ހިދުމަތް ދިނުމާ ބެހޭ ގަވާއިދަކީ" އެކި ނަންނަމުގައި އެޖެންސީތަކުން ފީތައް ނަގާތީ އެކަން ހައްލުކުރުމަށް ހެދި ގަވާއިދެއް ކަމަށް ޓްރާންސްޕޯޓް އޮތޯރިޓީން ވަނީ ބުނެފަ އެވެ.\nއެ ގަވައިދުގެ ދަށުން ހުރިހާ އެޖެންސީތައް ވެސް އެ އޮތޯރިޓީގައި ރަޖިސްޓަރީވާން ޖެހެ އެވެ. ރާއްޖޭގައި ޝިޕިން އެޖެންޓު ނުވަތަ ފުރައިޓު ފޯވާޑާސް ޑެލިވަރީ އޯޑަރު ދޫކުރުމަށް ޝިޕިން އެޖެންޓު ނުވަތަ ފްރައިޓް ފޯވާޑަރާ ސީދާ ގޮތުންނާއި ނުސީދާ ގޮތުން ކުރިން ނަގަމުން އައި އިތުރު އެއްވެސް ފީއެއް ނުނެގޭނެ އެވެ. ނަމަވެސް ކޮންސައިނީގެ އަތުން ފުރައިޓުގެ އިތުރަށް ފީއެއްގެ ގޮތުގައި ޑެލިވަރީ އޯޑަރަށް އެޑްމިނިސްޓްރޭޓިވް ފީއެއްގެ ގޮތުގައި ގިނަވެގެން 500ރ. ނެގޭނެ ކަމަށް ޓްރާންސްޕޯޓް އޮތޯރިޓީން ވަނީ ބުނެފަ އެވެ.\nދަތުރުފަތުރު ރައީސް އޮފީސް ދިވެހި ސަރުކާރު ޝިޕިން އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު\nއަމާބުނީތީ ފަރަށްދާ ވައްތަރަށް ހުރިހާ ކަމެއް ހިންގާ ވަޒީރެއް.\nއަލުން އެކުލަވާލައި ފައިވާ ޤަވާއިދު ވަރަށް ރަނގަޅު\nފަޅުގެތަކު ގެ ފަޅުކަން ފިލުވައިދީ\nގަވާއިދު ހަދާނެ ފޯނުކޯލެއް އަންނައިރަށް ގަވާއިދު އުވާލާނެ އަނެއްކާ އަނެއްކޮޅުން ކޯލެއް އަންނައިރަށް ގަވާއިދު ހަދާނެ އަނެއްކާ ކޯލެއް އަންނައިރަށް އުވާލާނެ,\nމީގެ ދުވަސްކޮޅެއްކުރިން ދެއްވި ޓީވީ އިންޓަވިއުގަވެސް ގަވާއިދު އިސްލާހުކޮށްފަ ރައީސް އޮފީހަށް ފޮނުވިވާހަކަ ވިދާޅުވިންނޫންތޯ.! މިގައުމުގެ ރައްޔިތުން އަތުން ފޭރިގެން ބިދޭސީން އަހަރަކު ބޭރުކުރާ2މިލިޔަނެއްހާ ޑޮލަރު ހުއްޓުވަން ރައީސް ބޭނުންނުވަނީތޯ؟\nއަނެއްކާވެސް މައްސަލަ ބޮޑު ކޮއްލަންވީ ދޯ. ގަވާއިދު އުވާލަން\nވަޒީރު ކަމަނާއަށް މާލޭގެކަންކަންބަލާ އެކަންކަންކޮށްދީފަ އެހެންކަމަކާއިއުޅެލާނެ ވަގުތު ނުވާނެކަންވެސްއިގޭ. # ވަރަށްބޮޑަށްއެދެން ތިފަދަގޮތަކަށް އައްޑޫސިޓީގެ އެތެރޭގެމަގުތަކުގައި ކެނޯ، ސާފިންގބޯޑް އަދި ސްކޫލްކުދިން ސުކޫލަށްދިއުމަށް ޖެޓްސްކީއާއި އައުޓްބޯޑްއިންޖީނު އަޅާފައިވާ ކުދިކުދި ލާންޗްތައް އައްޑޫގެ "ކަނޑެއްފަދަ އަޑިނުފެންނަވަރުގެ ފުންމަގުތަކުގައި ދުއްވަން ހުއްދަކޮށް" ޤަވާއިދު ގެޒަޓް ކޮށްދިނުން. އޭރުން މާލޭސަރުކާރަށް އައްޑޫ މަގު ހަދާދޭކަށްނުޖެހޭނެ.\nމަގު ހެދުމަކީ ޓްރާންސްޕޯޓު މިނިސްޓްރީ އިން ކުރާ ކަމެއް ނޫން. ވެހިކަލް ދުއްވަން ހުއްދަ ދެވޭ މަގު ތަކަކީ މިނިސްޓްރީ ގެ ރޯޑް ޓްރެފިކް ޑިޕާޓްމެންޓް އިން ކަނޑައަޅާ މިންގަނޑަކަށް ހަދާ، ރޮނގު ދަމާފަ އޮތް ތަނަކަށް ވާން ޖެހޭ. މަގު ހެދުމާ އަދި މަރާމާތު ކޮށް ބެލެހެއްޓުމަކީ އެ ރަށެއްގެ ސިޓީ ކައުންސިލުން ކުރަންޖެހޭ ކަމެއް. މަގު ތައް މަރާމާތައް ބަންދުކުރުމާ ހުޅުވުމަކީ ރޯޑް ޓްރެފިކް ޑިޕާޓްމެންޓް ގެ ލަފަޔާއެކު ފުލުހުން ކުރާ ކަމަކަށް ހަދަންޖެހޭ!\nސާބަސް މެޑަމް . ޝުކުރިއްޔާ .\nމިރާއްޖޭގަ އެންމެފަހުން މީހުންލައްވާ މެޑަމް ކިއުއްވައިގެން އުޅުނު އަންހެންމީހާ އުޅުނު ގޮތް ދިވެހި ހުރިހާ ރައްޔިތުންނަށް އެނގޭނެ. ކޮންމެ ދިވެއްސެއްގެ އަނގައިން ހިތިރަހަ ލައްވާލާފަ ފިރިމީހާ ޖަލަށް ފޮނުވާފަ ދޫކޮށްލީ. އެވަރުގެ ހިންގުންތެރިއަކު ނެތިގެން ބަޔަކު ލައްކަ ފޯރިވެސް އެރުވި.\nއެންމެ ހިންގުންތެރި ވަޒީރާ.\nޢެންމެ ހިންގުންތެރި ރިސޯޓް ތަކުގަވެސް އެންމެ ހިތްގައިމު ނެށުން ތެރިޔާ ޒުހުދާ ކޮން ގާބިލު ކަމެއްތޯ ހުރީ


Dhaulathuge belumuge dhashugaihuri Haisham ge mauloomaath Raees Salih olhunfiluvaifi\nދައުލަތުގެ ބެލުމުގެ ދަށުގައިހުއްޓާ ގެއްލުނު ހައިޝަމްގެ މައުލޫމާތު ރައީސް އޮޅުން ފިލުއްވައިފި\n0 June 25th, 2019 - 4:37 PM\nގެއްލިގެން ހޯދަމުންދާ ކަމަށް ފުލުހުން އިއުލާނުކޮށްފައިވާ ދަފްތަރު ނަންބަރު 2997 ޝައިމް އަބްދުﷲ، 14 މައުލޫމާތު ވަޒީރުންގެ މަޖިލީހުން ރައީސުލް ޖުމްހޫރިއްޔާ އިބްރާހިމް މުހައްމަދު ސާލިހަށް އަރުވައިފިއެވެ.\nމި މައްސަލައިގެ ތަފްސީލު ރައީސް ސާލިހާ ހިއްސާ ކުރައްވާފައިވަނީ ޖެންޑާ މިނިސްޓާ ސިދާތާ ޝަރީފެވެ.\nހައިޝަމް ހޯދުމަށް ތިން ގެއެއް ބަލައި ފާސް ކޮށްފައިފައިވާކަމަށް ފުލުހުން ބުނެއެވެ..\nމިމަހު 18 ވަނަ ދުވަހު ގެއްލިގެން ހޯދަން އިއުލާނު ކުރި ކުއްޖާ ހޯދަން ސީސީޓީވީ ފުޓޭޖުވެސް ފުލުހުން ބަލައި އަދިވެސް އެ ކުއްޖާ ހޯދުމަށް މަސައްކަތް އަންނަނީ ކުރަމުންނެވެ.\nހައިޝަމް ގެއްލުނީ ކުޑަކުދިންގެ ހިޔާގައި ހުއްޓައިކަމަށް ހަަބަރު ފެތުރެއެވެ. ނަމަވެސް ޖެންޑާ މިނިސްޓްރީން މިކަން ދޮގު ކުރި ނަމަވެސް، ރަައްްޔިތުންގެ މަޖިލީހުންނާއި ފުލުހުން އަންމުކުރާ އިއުލާނުތަކުުގައި މިހާރު ބުނަމުން އަންނަނީ "ދައުލަތުގެ ބެލުމުގެ ދަށުގައި ހުއްތާ ގެއްލުނު ކުއްޖާ" މިގޮތަށެވެ.\nގެއްލިގެން ހޯދާ ކުއްޖާއާ ބޭހޭ އެއްވެސް މައުލޫމާތެއް ލިބިވަޑައިގެންފައިވާ ފަރާތެއްވާނަމަ ލަސްނުކުރައްވައި އެމައުލޫމާތެއް ފެމެލީ އެންޑް ޗައިލްޑް ޕްރޮޓެކްޝަން ޑިޕާޓްމަންޓުގެ ޑިއުޓީ ނަންބަރު 3000600 އަށް ގުޅުއްވައި ހިއްސާކޮށްދެއްވުން ފުލުހުން ވަނީ އެދިފައެވެ.\nމި މައްސަލާގައި އެ ކުއްޖާ ގެއްލުނީ ކޮންތާކުންތޯއާއި އެ ކުއްޖާ ގެއްލުނުއިރު ލައިގެން ހުރި ހެދުމާއި ގުޅޭ މައުލޫމާތެއް ފުލުހުން އާންމެއް ނުކުރެއެވެ. އެ މައުލޫމާތު ހޯދަން ޓައިމްސް އެމްވީ އިން ވާނީ އެދިފައެވެ. ނަމަވެސްް އަދިވެސް ފުލުުން އެ މައުލޫމާތެއް ހާމައެއް ނުކުރެެވެ.


Thaareehee Kandy Gai Eh Dhuvas - Vaguthu\nތާރީޚީ ކެންޑީގައި އެއްދުވަސް\nއަވައްޓެރި ސްރީލަންކާގެ ކެންޑީ އަކީ ލަންކާ އަށް ޗުއްޓީ ހޭދަކުރަން އަންނަ ވަރަށް ގިނަ މީހުންގެ މަންޒިލެކެވެ. އެހެންކަމުން "ވަގުތު" ހުރިހާ މުވައްޒަފުން ފެށި ޗުއްޓީ ދަތުރުގެ ފުރަތަމަ މަންޒިލަކަށް ވީވެސް ކެންޑީއެވެ.\nލަންކާގެ ބަންޑާރަނައިކަ އިންޓަނޭޝަނަލް އެއާޕޯޓުން ބަހެއްގައި ނައްޓާލައިގެން އަޅުގަނޑުމެންގެ 25 ބައިވެރިންނަށް ކެންޑީ އަށް ދެވުނީ ދެތިން ގަޑިއިރުންނެވެ. ހޮޓަލާއި ހަމައަށް ދެވުނީ މެންދަމު2ޖެހިއިރު އިރުއެވެ.\nކެންޑީ ބަލާލުމުގެ މަސައްކަތް އަޅުގަނޑުމެން ފެށީ އިއްޔެ ހެނދުނު އެވެ. މުޅި ދުވަހު ފައިމަގުންނާއި ބަހުގައި ދުއްވައިގެން މުޅި ކެންޑީ ބަލައެއް ނުލެވުނެވެ. މިއީ އަޅުގަނޑު ކެންޑީ އަށް ދަތުރުކުރި ފަސް ވަނަ ފަހަރުކަމުގައި ވީނަމަވެސް ކެންޑީ އަށް މީގެ ކުރިން ކުރި ދަތުރުތަކާއި މިދަތުރު ތަފާތެވެ.\nކެންޑީ ނުވަަތަ ސިންހަޅަ ބަހުން "މަހަނުވަރަ" އަކީ ލަންކާގެ މެދުތެރޭގައި އޮންނަ އެގައުމުގެ ވަރަށް ތާރީޚީ ސިޓީއެކެވެ. ލަންކާގެ ސެންޓްރަލް ޕްރޮވިންސްގެ މިހާރުގެ ވެސް ވެރިރަށް ކަމަށްވާ ކެންޑީ އަކީ ލަންކާގެ ވެރިކަން ދިގު ޒަމާންތަކެއް ވަންދެން ކުރި ސަހަރެކެވެ. ވަަރަށް ގިނަ ތާރީޚީ ބިނާތައް އެކުލެވިފައިވާ ފަރުބަދަ މަތީ ސިޓީއެއް ކަމަށްވާ ކެންޑީގެ އިޤުތިޞާދު މައިގަނޑު ގޮތެއްގައި ބިނާވެފައި އޮންނަނީ ސައިފަތް އުފެއްދުމުގެ މަސައްކަތުގެ މައްޗަށެވެ.\nވަގުތުގެ ޓީމް ސްރީ ލަންކާގެ ރޯޔަލް ބޮޓަނިކަލް ގާޑަންގައި\nތާރީޚީ ލިޔުންތައް ބުނާ ގޮތުން ކެންޑީ ފުރަތަމަ އުފެއްދީ 1357 ވަނަ އަހަރުން 1374 ވަނަ އަހަރަށް ވެރިކަން ކުރެއްވި ވިކްރަމްބަހޫ-3 ގެ ރަސްކަމުގައެވެ. އޭރު ކެންޑީ އަށް ކިޔަނީ "ސެންކަޑަަލަޕޫރާ" ކަމަށް ވެއެވެ.\nކެންޑީގައި ފުރަތަމަ ރަސްކަން ކުރެއްވީ ސެނާ ސަމައްތަ ވިކްރަމަބަހޫ އެވެ. އެއީ 1473 ވަނަ އަހަރުން 1511 ވަނަ އަހަރަށެވެ. އޭނާ ވަނީ ކެންޑީގައި ވަކި ރަސްކަމެއް ހިންގަވާފައެވެ.\nކެންޑީ އަކީ ކަނޑުގެ ލޮނުގަނޑަށްވުރެ 1600 ފޫޓް މަތީގައި އޮންނަ ސިޓިއެކެވެ. ޖުމްލަ 24 އަވަށެއްގެ މައްޗަށް އެކުލެވިފައިވާ މިސިޓީގައި އެންމެ ފަހުން ބޯހިމަނާފައި ވަނީ 2007 ވަނަ އަހަރުއެވެ. އޭރު ކެންޑީގެ އާބާދީ އަކީ އެއްމިލިއަނެވެ.\nއަޅުގަނޑުމެންގެ ދަތުރުގައި ޒިޔާރަތް ކުރި ކެންޑީގެ މުހިންމު ތަންތަނުގެ ތެރެއިން އެއް ތަނަކީ ކެންޑީ ރޯޔަލް ޕެލަސް އެވެ. އެންމެ ފަހުން ކެންޑީގެ ވެރިކަން ކުރި ކަނޑުވަރު ކަމަށްވާ ރޯޔަލް ޕެލަސް އަކީ މިހާރު ކެންޑީގެ ޕަބްލިކް ލައިބްރަރީ ހިންގަމުން އަންނަ އިމާރާތެވެ. އެތަނުގައި ކެންޑީގެ ރަސްކަން ކުރިއަށް ދިޔަ ދުވަސްވަރުގެ މައުލޫމާތާއި އިނގިރޭސީން ލަންކާގެ ވެރިކަން ކުރި ދުވަސްވަރުގެ ތާރީޚީ މައުލޫމާތުތައް ފެންނަން އެބަހުއްޓެވެ.\nދެން އަޅުގަނޑުމެންގެ މަންޒިލަކަށްވީ ކެންޑީއަށް ޒިޔާރަތް ކުރާ ވަރަށް ގިނަ މީހުންގެ މަންޒިލެއް ކަމަށްވާ ބޮޓަނިކަލް ކާޑަން އެވެ. ކެންޑީގެ މައި ސިޓީގެ ހުޅަނގުން ފަސް ކިލޯމީޓަރު ދުރުގައި އޮންނަ މިބަގީއްޗާ އަށް އަހަރަކު ދެމިލިއަން މީހުން ޒިޔާރަތް ކުރެއެވެ.\n147 އޭކަރުގެ ބޮޑު ސަރަހައްދެއްގައި ތަފާތު ގިނަ އެތައް ސަތޭކަ ގަހެއް ހައްދާފައިވާ މިބަގީއްޗާ އަކީ ޔުނެސްކޯގެ ވޯލްޓް ހެރިްޓޭޖް ލިސްޓްގައި ހިމަނާފައިވާ ވަރަށް ތާރީޚީ ބަގީއްޗާ އެކެވެ. މިތަނުގައި ތަފާތު އެކި ވައްތަރުގެ 4000 އަށް ވުރެ ގިނަ ގަސް އެބަހުއްޓެވެ.\nމިބަގީއްޗާ އަކީ 1371 ވަނަ އަހަރު ގާއިމު ކުރި ބަގީއްޗާއެކެވެ. އޭގެ ފަހުން ލަންކާގެ އެކިއެކި ރަސްކަލުންގެ ވެރިކަންތަކުގައި އިތުރަށް ތަރައްޤީކޮށް ރަސްކަމުގެ ރަސްމީ ބަގީއްޗާ އަކަށް މިބަގީއްޗާ ހަމަޖެއްސިއެވެ. ކެންޑީގެ ތަންތަން ބަލާލަން ޒިޔާރާތް ކުރާ މީހަކު މިބަގީއްޗާ އަށް ޒިޔާރަތް ކުރުން އެއީ ކޮންމެހެން ކުރަން ޖެހޭނެ ކަމެކެވެ.\nކެންޑީގައި އޮންނަ ކޮމަންވެލްތު ވޯ ސިމެޓްރީ ނުވަތަ ސިފައިންގެ ގަބުރުސްތާނަކީ ވެސް ވަރަށް މުހިންމު ބިނާއެކެވެ. ލަންކާގައި އޮންނަ ހަ ކޮމަންވެލްތު ވޯ ސިމެޓްރީގެ ތެރެއިން ކެންޑީގައި އޮންނަ ގަބުރުސްތާނަކީ އެންމެ ރީތި ގަބުރުސްތާނެވެ.\nސްރީ ލަންކާގެ ކެންޑީ- ވަގުތު އިމޭޖަސް: އިބްރާހިމް ޝާބިލް\nކެންޑީ ކޯރަކީ ވެސް ކެންޑީގެ ރީތި މަންޒަރުތައް ބަލާލަންދާ މީހުންގެ މުހިންމު މަންޒިލެކެވެ. 1807 ވަނަ އަހަރު ބިނާ ކުރި އާޓިފިޝަލް މިކޯރަކީ ވަރަށް ރީތި ތަނެކެވެ. 2.1 މޭލު ސަރަހައްދެއްގައި އޮތް މީކޯރުގެ މެދުގައި އޮންނަ ކުޑަ ރަށަކީ މިކޯރުގެ ރީތި ކަމަށް އިތުރު ފުރިހަމަ ކަމެއް ގެނެސްދޭ ރަށެކެވެ.\nކެންޑީގައި އެއްދުވަސް ހޭދަކުރުމަށް ފަހު އަޅުގަނޑުމެން މިހާރު މިތިބީ ނުވަރައްލިޔާގައެވެ. ރީތި ފުރިހަމަ އެތައް މަންޒަރުތަކެއް ހިމެނޭ ސަރަހައްދެކެވެ. މިއީ ކިތަންމެ ގިނަ ފަހަރަށް އާދެވުނު ނަމަވެސް ފޫހިކަމެއް ނެތި ބަލާލެވޭނެ ކިތަންމެ މަންޒަރެއް ފެންނަ ގުދުރަތީ އެތައް މަންޒަރެއް ހިމެނޭ ސަރަހައްދެކެވެ.\nފެބުރުއަރީ 22, 2018 09:16\nރިޕޯޓް ލިޔާއިރުވެސް ... އެތާގެ ފިހާރަ އަދި ކެއުން އެންމެ އަގުހެޔޮކޮށް ލިބޭތަންތާގެ ވާހަކަ ހިމެނިނަމަ ވަރަށް ސަޅި ވާނެ...\nފެބުރުއަރީ 22, 2018 16:41\nބަގީއްޗާ ތައްކުގެ ވާއްހަކަ ލިއްޔުނީންމަ ވަރަށް ރަނގައްޅު!\nފެބުރުއަރީ 23, 2018 00:24\nކެންޑީއަށްވުރެ ނޫރެލިއާ ރީތިވެފާ ގުދުރަތީ ރީތިކަން ވަރަށް ހިތްގައިމު، ތިކުދިން އެތަނަށް ދޭބަލަ


vnews - De Bruyne ah aniyaave thinmas dhuvahah kulhumaa dhurah!\nޑިބްރޭނާއަށް އަނިޔާވެ ތިންމަސްދުވަހަށް ކުޅުމާ ދުރަށް!\nސިޓީ އަށް ކުޅެމުން އަންނަ ކެވިން ޑިބްރޭނާ - ފޮޓޯ: ޓުވިޓާ\nމެންޗެސްޓާ ސިޓީއަށް ކުޅެމުން އަންނަ ބެލްޖިއަމްގެ މިޑްފިލްޑަރު ކެވިން ޑިބްރޭނާއަށް އަނިޔާވެ ތިންމަސް ދުވަހަށް ކުޅުމާ ދުރަށް ދާން ޖެހިއްޖެއެވެ.\nޑިބްރޭނާއަށް އަނިޔާވީ ބުދަދުވަހު ސިޓީން ކުރިޔަށް ގެންދިޔަ ފަރިތަކުރުންތަކުގައި ކަނާތު ކަކުލު ހުޅަށް ގެއްލުން ވެގެންނެވެ.\nމިކަމާ ގުޅިގެން ސިޓީން ބުނީ ޑިބްރޭނާގެ ކަކުލު ހުޅަށް އަނިޔާވިކަން ކަށަވަރުކޮށްދޭ ކަމަށާއި، މިކަމަށް ސާޖަރީއެއް ބޭނުން ނުވާ ކަމަށެވެ. އަދި މި އަނިޔާއާއެކު ޑިބްރޭނާ ތިންމަސް ދުވަހަށް ކުޅުމާ ދުރުގައި ހުންނަން ޖެހިދާނެ ކަމަށްވެސް އެ ކްލަބުން ވަނީ ބުނެފައެވެ.\nބެލްޖިއަމްގެ ޖެންކްއިން ކެރިޔަރު ފެށި ޑިބްރޭނާ ވަނީ މީގެކުރިން ޗެލްސީއަށްވެސް ކުޅެފައެވެ. ޗެލްސީގައި ސީޒަނެއް ހޭދަކުރުމަށްފަހު 2013 ވަނަ އަހަރު ޑިބްރޭނާ ވޮލްފްސްބާގްއާ ގުޅިފައިވާއިރު، އޭނާ ވަނީ އެ ކްލަބަށް ކުޅުނު 72 މެޗުގައި 20 ލަނޑު ކާމިޔާބުކޮށްފައެވެ.


Amihla ah maruvumuge kurin: Nishaanthah dhenegannaanee kihinei?\nއަމިއްލައަށް މަރުވުމުގެ ކުރިން: ނިޝާންތައް ދެނެގަންނާނީ ކިހިނެތް؟\nމީގެ ކުރިން އަމިއްލަ އަށް މަރުވާން މަސައްކަތްކޮށްފައިވުން\nއާއިލާގައި ނަފުސާނީ މައްސަލަ އުޅުން ނުވަތަ މަސްތުވާތަކެތީގެ މައްސަލަ އޮތުން\nއަމިއްލަ އަށް މަރުވެފައިވާ މީހަކު ނުވަތަ މަރުވާން މަސައްކަތްކޮށްފައިވާ މީހަކު އާއިލާގައި އުޅުން\nއާއިލާ ތެރޭގައި ހަމަނުޖެހުމާއި މާރާމާރީ އާންމުވެފައި އޮތުން\nޖިސްމާނީ އަނިޔާ ނުވަތަ ޖިންސީ އަނިޔާ އާންމުވެފައިވުން\nއަމިއްލަ އަށް މަރުވާން މަސައްކަތްކުރާ މީހެއްގެ އަމަލުތަކާ މާ ރައްޓެހިވުން\nއަމިއްލަ އަށް މަރުވާން އުޅެފާނެ ނުވަތަ ފުރާނަ އަށް ގެއްލުންކޮށްފާނެ ކަމުގެ އެންމެ ފަސޭހަ ނިޝާނަކީ ކޮބައިކަން އެނގޭ ހެއްޔެވެ؟ -- ޑިޕްރެޝަން އެވެ. ޑިޕްރެޝަން އަކީ އޭގައި ސުއިސައިޑް ރިސްކް ވަރަށް ވެސް ބޮޑު ނަފްސާނީ މައްސަލައެކެވެ. މިފަދަ ހާލަތެއްގައި ހުންނަ މީހަކު ދައްކާ ވާހަކައަކަށް ވަރަށް ސަމާލުވާން ޖެހޭނެ އެވެ. ވަކިން ހާއްސަކޮށް އެމީހެއްގެ ހިޔާލާއި ފިކުރު ގޮސް ގުޅިލާމެހިފައި ވަނީ މަރާ ރައްޓެހި ހިސާބެއްގައި ކަމުގައި ވަނީ ނަމަ އެފަދަ މީހަކަށް ދޭން ޖެހޭ ސަމާލުކަން ދެ ގުނަ އަށް އިތުރުކުރަން ޖެހޭނެ އެވެ.\nކަންމިހެން އޮތްއިރު، އެފަދަ ނުރައްކަލަކަށް ފުންމާލަށް ތައްޔާރުވެގެން ހުންނަ މީހަކު ސަލާމަތްކުރެވޭނެ އެންމެ ފަސޭހަ ގޮތަކީ މި މައްސަލައެއްގެ ރިސްކް ފެކްޓާސްތައް ބަލައި ސުއިސައިޑްގެ އިންޒާރު ދޭ ނިޝާންތަކަކީ ކޮބައިކަން ދަސްކުރުމެވެ. ފަހަރެއްގައި އޭރަށް، މީހެއްގެ ފުރާނަ ސަލާމަތްކުރެވިދާނެ އެވެ. -- އެއަށް ވުރެ ވަކި ބޮޑު ހިތްހަމަޖެހުމެއް ލިބޭނެ ހެއްޔެވެ؟\nއަމިއްލަ އަށް މަރުވެދާނެ ކަމުގެ ނުރައްކާ ބޮޑީ ކިހާވަރަކަށް؟\nއަމިއްލަ އަށް މަރުވެދާނެ ނުވަތަ ފުރާނަ އަށް ގެއްލުންދީފާނެ ކަމުގެ ނުރައްކާ އެކި އުމުރުގެ މީހުންނާއި ދެ ޖިންސުގެ މީހުންގެ މެދުގައި ރިކޯޑްކުރެވިފައިވާ ގޮތް ތަފާތެވެ. އަދި ނަސްލީ ގޮތުން ތަފާތުކަމެއް ހުންނަ މީހުންނާއި އިޖުތިމާއީ ގޮތުންނާއި ސަގާފީ ގޮތުން އޮންނަ ތަފާތު އޭގައި ވެސް އޮވެ އެވެ.\nއަމިއްލަ އަށް މަރުވާ މީހުންގެ ތަފާސް ހިސާބުތަކަށް ބަލާއިރު 90 ޕަސެންޓް މީހުންގެ ސަބަބަކީ ކްލިނިކަލް ޑިޕްރެޝަން އެވެ. ނުވަތަ އެފަދަ ކޮންމެވެސް އެހެން ނަފްސާނީ މައްސަލައެކެވެ. އާންމުކޮށް ސުއިސައިޑް ކޮމިޓްކުރާ މީހުންގެ ސިފަތަކަށް ބަލާއިރު ވަރަށް ގިނަ މީހުންނަކީ އެބިއުސިވް ނުވަތަ އަނިޔާ ތަހައްމަލްކުރަން ޖެހިފައިވާ މާހައުލެއްގައި އުޅެން މަޖުބޫރުވެފައިވާ ބައެކެވެ. މަސްތުވާތަކެއްޗަށް ގޮސް ހުސްވެފައިވުމާއި ނަފްސާނީ އެހެން މައްސަލަތަކުގެ ޝިކާރައަކަށް ތިމާވެގެން ދިއުމަކީ ވެސް މި ދަންނަވާ، ސުއިސައިޑް ރިސްކް ބޮޑުކޮށްދޭ ކަމެކެވެ.\nމީގެ އިތުރުން ނަފްސަށް ގެއްލުންވާ ވަރުގެ ހާދިސާތަކެއް ތަޖުރިބާކޮށްފައިވާ މީހަކު ކްލިނިކަލް ޑިޕްރެޝަންގެ އަޅަކަށްވެއްޖެ ނަމަ ވެސް ސުއިސައިޑް ރިސްކް އެމީހެއްގެ ދިރިއުޅުމުގައި ވަރަށް ބޮޑެވެ.\nއިތުރު ކޮން ސަބަބުތަކެއް ހެއްޔެވެ؟\nއަމިއްލަ އަށް މަރުވާން މަސައްކަތްކޮށްފާނެ ކަމުގެ އިންޒާރު!\nމީހަކު ދައްކާ ވާހަކައަކުން އެމީހެއްގެ ފިކުރާއި ނަފުސު ވެއްޓިފައިވާ ދަރަޖަ ދެނެގަނެވިދާނެ އެވެ. މީހަކު އަމިއްލަ އަށް މަރުވާން މަސައްކަތްކޮށްފާނެ ކަމުގެ އިންޒާރުތަކަށް ބަލާއިރު އަބަދުވެސް އެންމެ ބޮޑު ސަމާލުކަމެއް ދިނުން މުހިންމީ އެމީހެއްގެ ހިސްޓްރީއަށެވެ. އާންމުކޮށް އަމިއްލަ އަށް މަރުވެގެން ދަނީ ކުރިން އެފަދަ ކަމެއް ކުރުމަށް މަސައްކަތްކޮށް ނާކާމިޔާބުވެފައިވާ މީހުންނެވެ.\nއަބަދުވެސް އަމިއްލަ އަށް މަރުވުމާ ބެހޭ ގޮތުން ވާހަކަ ދައްކައި ހެދުން ނުވަތަ އެކަމާ ވިސްނުން\nކްލިނިކަލް ޑިޕްރެޝަން -- ފުން ހިތާމަ، ޝައުގުވެރިކަން ގެއްލުން، ނުނިދި ނުކެވި ހާލު އިތުރަށް ގޯސްވުން\nފުރާނަ އަށް ގެއްލުންވެދާނެ ފަދަ އަމަލުތަކަށް ދޮރު ހުޅުވައިލުން -- އެކްސިޑެންޓްވާން މަސައްކަތްކުރުން\nކުރިން ލޯބިވި ކަންކަމަށް ނުވަތަ ތަކެތި މަތިން ފޫހިވުން\nއުއްމީދު ގެއްލިފައިވާ ވާހަކަ އާއި ތިމާގެ އަގެއް ނެތް ކަމަށް ގަބޫލުކޮށް ވާހަކަ ދެއްކުން\nތިމަންނައާ ނުލާ މިވެނި ކަމެއް ރަނގަޅުވާނެއޭ ނުވަތަ ތިމަންނަ ނެތަސް ވަރިހަމައޭ ކިޔާ ވާހަކަ ދެއްކުން\nފުން ހިތާމައެއްގެ ތެރޭގައި އުޅެފައި ކުއްލިއަކަށް މައިތިރިވެ އުފާވެރިކަމެއް ފާޅުކުރުން\nމީހުންނަށް ގުޅައި ނުވަތަ މީހުންނާ ބައްދަލުކޮށް ފަހުގެ ސަލާންކުރުން\nމި ސިފަތައް ފާހަގަކުރެވިއްޖެ ނަމަ ހަދާނީ ކިހިނެތް؟\nމިފަދަ ސިފަތަކެއް މީހެއްގެ ކިބައިން ފާހަގަކުރެވިއްޖެ ނަމަ އެމީހަކު ވަރަށް ސީރިއަސްކޮށް ނަގަން ޖެހޭނެ އެވެ. އެމީހަކު ދައްކަން ބޭނުންވާ ވާހަކައަކަށް ނުވަތަ ކިޔައިދޭން ބޭނުންވާ ވާހަކައެއް ކަނުލާ އަޑުއަހަން ޖެހޭނެ އެވެ. އަމިއްލަ އަށް އިސްނަގައިގެން އެ މީހަކާ ވާހަކަ ދައްކައި ވެގެން އުޅޭ ގޮތް އޮޅުން ފިލުވުން ވެސް ބުއްދިވެރިވާނެ އެވެ.\nއެކަމަކު އަމިއްލަ އަށް މަރުވުމާ ބެހޭ ގޮތުން ހޫނު ބަހުސަކަށް ނުވަތަ ޒުބާކަށް ދިއުން ބުއްދިވެރިއެއް ނޫނެވެ. އޭގެ ބަދަލުގައި އެމީހާ އަށް ވިސްނައިދޭންވީ ތިމަންނަގެ ދެ އަތް އެ މީހަކަށް ހުޅުވިފައިވާ ކަމާއި އެމީހަކު ދައްކަން ބޭނުންވާ ވާހަކައެއް އަޑުއެހުމަށް ތައްޔާރަށްހުރި ކަމެވެ. އެކަމަކު ދިރިއުޅުމުގެ އަގާއި މުހިންމުކަމާ ބެހޭ ގޮތުން މާ ސީރިއަސް ވާހަކަތަކެއް ދައްކަން ނަހަދައްޗެވެ.\nއަބަދުވެސް ހަނދާނުގައި ބަހައްޓަން ޖެހޭ ކަމަކީ، ސުއިސައިޑް އެޓެމްޕްޓްކޮށްފާނެ ކަމަށް ބެލެވޭ މީހަކަށް ފަރުވާކުޑަކޮށްލައިގެންނުވާނެ ކަމެވެ. އަމިއްލަ އަށް މަރުވެދާނެ ނުވަތަ ފުރާނަ އަށް ގެއްލުން ދީފާނެ ކަމަށް ބެލެވޭ މީހާ އަކީ ސީރިއަސް މައްސަލައެކެވެ. އެފަދަ ސިފަތަކެއް މީހެއްގެ ކިބައިން ފެނިއްޖެ ނަމަ ޕްރޮފެޝަނަލް އެހީ ހޯދުމަކީ އެންމެ ބުއްދިވެރި ގޮތެވެ.\n27 އަހަރުވީ "ފްރޯޒަން އެމްބްރިޔޯ"އަކުން އުފަންވި ކުއްޖާއަށް ރެކޯޑެއް\nކުއްޖެއްގެ އަނގައިން 82 ދަތް ނަގައިފި\nބައްޔެއްގެ ސަބަބުން ގިނަ ވަގުތު ނިދިފައި އޮންނަ މީހެއް


SunOnline: Minivan dhuvahuge dhidha negumuge rasmiyyaathu gai Raees baiverivevadaigenfi\nމިނިވަން ދުވަހުގެ ދިދަ ނެގުމުގެ ރަސްމިއްޔާތުގައި ރައީސް ބައިވެރިވެވަޑައިގެންފި\nމުޙައްމަދު ނާއިލް ހަފީޒް 26 Jul 2021, 08:11\nދިވެހިރާއްޖޭގެ މިނިވަންކަމަށް 56 އަހަރުފުރުމުގެ މުނާސަބާ ފާހަގަކުރުމުގެ ގޮތުން މިއަދު ހެނދުނު އޮތް ދިދަ ނެގުމުގެ ހާއްސަ ރަސްމިއްޔާތުގައި ރައީސުލްޖުމްހޫރިއްޔާގެ ދެކަނބަލުން ބައިވެރިވެވަޑައިގެންފިއެވެ.\nމި ރަސްމިއްޔާތު ކުރިޔަށް ދިޔައީ މިއަދު ހެނދުނު 05:50 ގައެވެ. މި ރަސްމިއްޔާތަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި އަނބިކަނބަލުން ފަޒްނާ އަހްމަދު ވަޑައިގަތުމުން މަރުހަބާ ވިދާޅުވީ ހޯމް މިނިސްޓަރު އިމްރާން އަބްދުالله އާއި ޑިފެންސް މިނިސްޓަރު މާރިޔާ އަހްމަދު ދީދީއެވެ.\nމި ރަސްމިއްޔާތުގައި ދިދަ ނެގުމުގެ އިތުރުން ދުވަހާއި ގުޅޭ ހާއްސަ ދުއާއެއްވެސް ކޮށްފައިވެއެވެ.\nމި ރަސްމިއްޔާތުގައި ރައީސްގެ ދެކަނބަލުންގެ އިތުރުން ރައީސުލްޖުމްހޫރިއްޔާގެ ނައިބު ފައިސަލް ނަސީމާއި ވަޒީރުންނާއި ދައުލަތުގެ އިއްޒަތްތެރީން ވަނީ ބައިވެރިވެވަޑައިގެންފައެވެ.\nމި އަހަރުގެ މިނިވަން ދުވަހާ ގުޅިގެން ރައީސުލްޖުމްހޫރިއްޔާ ގައުމާ މުހާތަބުކުރައްވާނީ މިއަދު ހެނދުނު 10:00 ޖަހާއިރުއެވެ.\nރާއްޖެ އިނގިރޭސީންގެ ޕްރޮޓެކްޓަރޭޓް ގައުމެއްގެ ގޮތުގައި އިނގިރޭސީންގެ ބާރުގެ ދަށަށް ދިޔައީ 1887 ވަނަ އަހަރުއެވެ. މިނިވަން ދުވަހަކީ އިނގިރޭސީންގެ ކިބައިން ދިވެހިރާއްޖެއަށް ފުރިހަމަ ސިޔާސީ މިނިވަންކަން ލިބުނުކަމުގެ އެގްރިމެންޓުގައި ސޮއިކުރެވުނު ދުވަހުގެ މުނާސަބަތުގައި ފާހަގަކުރާ ދުވަހެކެވެ.\nމި އެގްރިމެންޓުގައި ސޮއިކުރެއްވީ 26 ޖުލައި 1965 ވަނަ ދުވަހު ސިލޯނުގެ ކޮލޮމްބޯގައި އޮތް ރަސްމިއްޔާތެއްގައި, އޭރުގެ ބޮޑުވަޒީރު އިބްރާހިމް ނާސިރާއި އިނގިރޭސިވިލާތުން ރާއްޖެއަށް ކަނޑައަޅުއްވާފައި ހުންނެވި ސަފީޜު މައިކަލް ވޯކާއެވެ.


Mi sarukaarun Hiyaa Mashroou ge dharani anburaa dhakkane: Raees Nasheed\nމި ސަރުކާރުން ހިޔާ މަޝްރޫއުގެ ދަރަނި އަނބުރާ ދައްކާނެ: ރައީސް ނަޝީދު\nކުރީގެ ރައީސް އަބްދުﷲ ޔާމީންގެ ސަރުކާރުން ހުޅުމާލޭގެ ދެވަނަ ފިޔަވަހީގައި ތަރައްގީކޮށްފައިވާ ހިޔާ މަޝްރޫއުގެ ފްލެޓްތަކުގެ ދަރަނީގެ ފައިސާ މި ސަރުކާރުން އިރާދަކުރެއްވިއްޔާ އަނބުރާ ދައްކާނެކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ހިޔާ މަޝްރޫއުއަށް ފާޑުވިދާޅުވެ ކުރެއްވި ސިލްސިލާ ޓްވީޓްތަކެއްގެ ތެރެއިންނެވެ.\nރައީސް ނަޝީދު ވިދާޅުވީ ހިޔާ މަޝްރޫއުގެ ފްލެޓްތައް ފިޔަވައި ހަދާފައިވާ ގިނަ ތަންތަނަކީ އެމްޑީޕީގެ ސިޔާސަތު ކަމަށެވެ. އަދި އެތަންތަން ތަނަވަސްވެ، އަގު އެކަށީގެންވާނެ ކަމަށް އެމަނިކުފާނު ވިދާޅުވިއެވެ. އެމަނިކުފާނު ވަނީ އެތަންތަނާއި ގުޅިގެން ބޮޑު ދަރަންޏެއް ނޯންނާނެކަމަށްވެސް ވިދާޅުވެފައެވެ.\n"އިރާދަކުރެއްވިއްޔާ މި ދަރަނިވެސް ސަރުކާރުން ދައްކާނެ އަދި އިތުރު ތަނަވަސް ފްލެޓްތައްވެސް އަޅާދެއްވާނެ"، މިސަރުކާރުން ހިޔާ މަޝްރޫއުގެ ދަރަނިތައް ދައްކާނެކަމަށް ފާހަގަކުރައްވަމުން ރައީސް ނަޝީދު ވިދާޅުވިއެވެ.\nރައީސް ނަޝީދު މިހެން ވިދާޅުވެފައި ވީނަމަވެސް ކުރީ ސަރުކާރުން ނަގާފައިވާ ލޯނަކީ 15 އަހަރުން ދައްކައި ނިންމާގޮތައް ނަގާފައިވާ ލޯނެކެވެ. މި ލޯނު ދެއްކުމަށް ހަމަޖެހިފައިވަނީ ހިޔާ ފްލެޓްއަށް މީހުން ވަނުމާއެކު ކުލީގެ ގޮތުގައި ނަގާ ފައިސާއިންނެވެ.\nމީގެ އިތުރުން އެމަނިކުފާނު ވިދާޅުވީ ސަރުކާރުން ރައްޔިތުންނަށް ފޫބައްދައިދެއްވާނެ ކަމަށާއި، ނަމަވެސް އަކަފޫޓަކަށް 900 ރުފިޔާގެ މަގުން އަސްލު އަގުހުރި މަސައްކަތެއް 1900 ރުފިޔާއަށް ކުރުމުން ތަފާތުވި ބަޔަކީ ކޮބައިތޯ ސުވާލު އުފެދޭކަމަށެވެ.\nރައީސް ނަޝީދު ވަނީ ޗައިނާގެ ކުންފުނިން ދެކޮޅު ނުޖެހޭ މިންވަރަށް އަގު އުފުލީ ދަރުވާލުމަށްފަހު ފަހުން ގަންނަންތޯ ސުވާލު އުފައްދަވާފައެވެ. އެކަމުގެ މިސާލެއްގެ ގޮތުން އަވައްޓެރި ސްރީލަންކާ އަދި އެފްރިކާގެ ގައުމުތައް ރައީސް ނަޝީދު ވަނީ ނަންގަވާފައެވެ.\nތަޤުރީރުތަކުން: ރައީސް ނަޝީދު ވެރިކަމުގެ ހުވާކުރެއްވުމަށްފަހު އެންމެ ފުރަތަމަ ދެއްކެވި ވާހަކަފުޅު!22 months ago\nރިސޯޓްތަކުގެ ވެރިންގެ ދިފާއުގައި ރައީސް ނަޝީދު ވާހަކަފުޅު ދައްކަވައިފި02 months ago\nއާސަންދަ ބޭނުންކޮށްގެން އެތަށްބަޔަކު ނާޖާއިޒު ފައިދާ ނަގާ: މަޖިލިސް ރައީސް02 months ago\nފިޗް ފަދަ ބައިނަލްއަގްވާމީ އިންޑިކޭޓަރތަކަށް އަހަންޖެހޭ: ރައީސް ނަޝީދު 12months ago\n7 ފެބްރުއަރީގައި އިސްކޮށް އުޅުނު މީހުންނާއެކު ކޯލިޝަން ހެއްދެވީ ކީއްވެ؟: އާދަމް ޝަރީފް02 months ago\nސަލާމަތީ ބާރުތަކުން އަލުން މިއުޓިނީއެއް ނުކުރާނެކަމަށް ދަންނަވަން ދަތި: ރައީސް ނަޝީދު02 months ago\nމިއީ ރައީސް ޔާމީންގެ ވެރިކަމެއްނަމަ މިހާރު ރައްޔިތުން ތިބޭނީ ވެކްސިން ޖަހައިގެން: ސުޖާއު 19hours ago


Bolugai nurajahaathee kanboduveytha? Miothy hallu! | Jazeera\tބޮލުގައި ނުރަޖަހާތީ ކަންބޮޑުވޭތަ؟ މިއޮތީ ހައްލު! - Jazeera\nބޮލުގައި ނުރަޖަހާތީ ކަންބޮދުވޭތަ؟ މިއޮތީ ހައްލު!\nއަޒްލިފާ އަބްދުﷲ February 4, 2021 226 views0\nޒުވާން އުމުރުގައި ބޮލުގައި ނުރަ ޖެހުމަކީ ވަރަށް ގިނަ ފަރާތްތައް އެކަމާއި ކަންބޮޑުވެ ލަދުގަންނަ ކަމެކެވެ. ބޮލުގައި ނުރަޖެހުމަކީ ހަަމައެކަނި އުމުރުން ދުވަސްވުމުން ދިމާވާ ކަމެއްް ނޫނެވެ. ބައެއް މީހުންގެ އުމުރުން 20ގެ އަހަރުތައް ގުނަމުންދާއިރުގައިވެސް ބޮލުގައި ނުރަ ޖަހައެވެ. އެކަމާއި ކަންބޮޑުވެ ނުރަ ފޮރުވުމަށްޓަކައި ތަފާތު ކެމިކަލް ބޭނުން ކޮށްގެން ހަދާފައި ހުންނަ ކުލަ ޖައްސައެވެ. އެކަމުގެ ސަބަބުން އިސްތަށިގަނޑު ޑްރައިވެ ބޮލުން އާދަޔާ ޚިލާފަށް އިސްތަށިފައިބާގޮތްވެސް މެދުވެރިވެއެވެ.\nގިނަ ފަހަރަށް ޒުވާން އުމުރުގައި ބޮލުގައި ނުރަޖަހަން ދިމާވަނީ މީހާގެ ދިރިއުޅުމުގެ ވައްޓަފާޅި ހުންނަގޮތުންކަމަށް ދިރާސާތަކުން ދައްކައެވެ. ނުރަޖަހަން ދިމާވާ ސަބަބުތަކުގެ ތެރޭގައި ހަށިގަނޑަށް ފައިދާ ހުރި ކާނާ ބޭނުން ނުކުރުމާއި، މާބޮޑަށް މީހާ ސްޓްރެސްވުމާއި، ސާފުވައި ނުލިބުން، އިސްތަށިގަނޑަށް ބޭނުންވާ ވިޓަމިން މަދުވުން އަދި ބޭނުންކުރާ ފެނުގެ ސަބަބުންނެވެ.\nބޮލުގައި ނުރަޖެހުން މަދުކުރުމަށްޓަކައި ގޭގައި ތިބެގެން ކޮށްލެވިދާނެ ކަންތައްތައްތަކުގެ ތެރޭގައި:\nއާމްލާ އަދި ކާށިތެޔޮ ބޭނުންކުރުން\nއާމްލާ އަވީގައި ބަހައްޓައިގެން ހިއްކާލުމަށްފަހު ހިމުންކޮށް މުގުރައި، ހޫނުކޮށްފައިހުރި ކާށިތެޔޮފިދަކާއި ރަނގަޅަށް އެއްކޮށްލާށެވެ. އެއަށްފަހު ތަލައިގައި ރަނގަޅަށް ހޭކުމަށްފަހު 15 ނުވަތަ 20 މިނެޓް ބެހެއްޓުމަށްފަހު ބޯ ދޮވެލާށެވެ. މިގޮތަށް ކޮންމެ ދެހަފްތާއަކުން އެއްހަފްތާގައި ހަދަމުން ގެންދާށެވެ.\nކޮފީ އަދި ސައިފަތް ބޭނުންކުރުން\nހޫނުފެންފޮދެއްގެ ތެރެއަށް2މޭޒުމަތީ ސަމްސަލުގެ ކޮފީއާއި ދެ ޓީބޭގް ލާފައި ބަހައްޓާށެވެ. އަދި ހިހޫންވުމުން އެ ފެން އިސްތަށިގަޑުގައި ހާކާލާށެވެ.\nހިކަނދިފަތް އަދި ޔޯގަޓް ބޭނުންކުރުން\nހިކަނދިފަތް މުގުރުމަށްފަހު ޔޯގަޓާއި މިކްސްކޮށް އިސްތަށިގަނޑުގައި ހާކާލުމަށްފަހު 15 ނުވަތަ 20 މިނެޓް ބަހައްޓުމަށްފަހު ދޮވެލާށެވެ.\nމީގެ އިތުރުން ކޮންމެ ދުވަހަކުވެސް 1 މޭޒުމަތީ ސަމްސާ ގީ ހޫނުކޮށްލުމަށްފަހު ތަލައިގައި މަސާޖްކޮށްލުމަކީވެސް އިސްތަށުިގަނޑު ނުރަވުން ހުއްޓުމަށް އޮތް ހައްލެކެވެ.\nއިމްރާންގެ ހަށިގަނޑަށް މި ގެނައި ބަދަލުގެ ސިއްރު އިނގޭތަ؟\nކަރަން އާއެކު ކޮފީއަށް ދާން ރިތިކް އިންކާރުކުރި\nއޯއައިސީގެ މަޝްވަރާ ބައްދަލުވުމުގައި ޖެންޑާ މިނިސްޓަރ ބައިވެރިވެވަޑައިގެންފި\nމިލަދޫ ބޭރުތޮށި ލުމަށް ބޭނުންވާ ބޮޑު ހިލަ އެރަށަށް ގެންގޮސްފި\nބޮލުގައި ނުރަޖަހާތީ ކަންބޮޑުވޭތަ؟ މިއޮތީ ހައްލު!


vnews - Malaysia rasgefaanu kulli gothakah thakhuthu dhookollavvaifi\nމެލޭޝިޔާގެ ރަސްގެފާނު މުހަންމަދު ފަސްވަނަ ކުއްލިގޮތަކަށް ރަސްކަމުގެ ތަޚުތު ދޫކޮށްލައްވައިފި\nމެލޭޝިޔާގެ އާ ޕާލަމެންޓް މިދިޔަ އަހަރު އިފްތިތާހް ކުރުމުގެ ކުރިން ބޭއްވި ރޯޔަލް ގާޑު އޮފް އޮނަރއެއް، މެލޭޝިޔާގެ ރަސްގެފާނު ސުލްތާން މުހަންމަދު (ކ) އަދި ބޮޑުވަޒީރު ޑރ. މަހާތީރު މުހަންމަދު އިންސްޕެކްޓް ކޮށްދެއްވަނީ - ފޮޓޯ: ޒިންހުއާ\nމެލޭޝިޔާގެ ރަސްގެފާނު އަދި ދައުލަތުގެ އެންމެ އިސްވެރިޔާ ސުލްތާން މުހަންމަދު ފަސްވަނަ މިއަދު ކުއްލިގޮތަކަށް ރަސްކަމުގެ ތަޚުތު ދޫކޮށްލައްވައިފިއެވެ.\nމިއީ، ކޮންމެ ފަސް އަހަރަކުން ދައުރު ހަމަވާގޮތަށް ރަސްކަލުން ރަސްކަން ކުރަމުން އަންނަ މެލޭޝިޔާގައި، ރަސްކަލަކު ތަޚުތު ދޫކޮށްލައްވައި މިހާތަނަށް ރަސްކަމުން އިސްތިއުފާ ދެއްވި ފުރަތަމަ ފަހަރެވެ.\nއުމުރުފުޅުން 49 އަހަރުގެ ރަސްގެފާނު މުހަންމަދު ރަސްކަމުގެ ތަޚުތު ދޫކޮށްލައްވައިފިކަން ހާމަކުރީ ޝާހީ ގަނޑުވަރު ނުވަތަ ނޭޝަނަލް ޕެލަސްއިން ނެރުނު ބަޔާނެއްގައެވެ. ރަސްގެފާނު މުހަންމަދު ރަސްކަން ދޫކޮށްލެއްވި ސަބަބެއް ބަޔާނުގައި ހާމަކޮށްފައެއް ނުވެއެވެ.\nނަމަވެސް، ރަސްގެފާނު މުހަންމަދުގެ ރަސްކަމާމެދު އާންމު އެތައްބައެއްގެ މެދުގައި ސުވާލުތައް ކުރިމަތިވެފައި ވެއެވެ. އެއީ، ބޭސްފަރުވާއަކަށް މިދިޔަ ނޮވެމްބަރުމަހު ރަސްކަމުގެ ޒިންމާއިން ދެމަސްދުވަހުގެ ޗުއްޓީއެއް ނެންގެވުމުންނެވެ.\nރަސްގެފާނު މުހަންމަދު ތަޚުތު ދޫކޮށް މިލެއްވީ، ޗުއްޓީއަށްފަހު އެނބުރި ޝާހީ ޒިންމާތަކާ ހަވާލުވެވަޑައިގެންނެވިތާ ހަފްތާއެއްވެސް ނުވަހީހެވެ.\nމެލޭޝިޔާގެ ރަސްކަމަށް މުހަންމަދު ފަސްވަނަ އިސްކުރެވުނީ 2016 ވަނަ އަހަރުއެވެ. އެހެންކަމުން، ރަސްގެފާނު ރަސްކަން މި ދޫކޮށްލެއްވީ ބާކީ ދެއަހަރެއްހާ ދުވަސް އޮއްވައެވެ.\nޝާހީ ގަނޑުވަރުން މިއަދު ނެރުނު ބަޔާނެއްގައި ބުނެފައިވަނީ، މެލޭޝިޔާގެ ރަސްގެފާނުގެ ގޮތުގައި ޚިދުމަތް ކުރެއްވުމުގެ ފުރުސަތު އޭނާއަށް ދެއްވި ކަމަށްޓަކައި ރަސްގެފާނު މުހަންމަދު، ކައުންސިލް އޮފް ރޫލާރސްއަށް ޝުކުރު އަދާކުރައްވާ ކަމަށެވެ. ހަމަ އެއާއެކު މެލޭޝިޔާގެ ބޮޑުވަޒީރަށާއި ސަރުކާރަށްވެސް ޝުކުރު އަދާކުރައްވާފައިވާ ކަމަށް ބަޔާނުގައި ވެއެވެ.\n"ދައުލަތުގެ އެންމެ އިސްވެރިޔާގެ ހައިސިއްޔަތުން، ރައްޔިތުންގެ ހައްގުގައި ގައުމުގެ ހަމަޖެހުމާއި، އަދުލުއިންސާފާއި، އެއްބައިވަންތަކަމަށްޓަކައި ރަސްގެފާނުވަނީ އެމަނިކުފާނާ މަތިކުރެވުނު ޒިންމާތައް އެންމެ ފުރިހަމަ ގޮތުގައި އަދާކުރައްވާފައި" ޝާހީ ގަނޑުވަރުން ނެރުނު ބަޔާނުގައި ވެއެވެ.\nމެލޭޝިޔާގެ ރަސްގެފާނު މުހަންމަދު، ރަޝިޔާގެ، އުމުރުން 25 އަހަރުގެ ކުރީގެ ރީތީގެ ރާނީއާ ކައިވެނި ބައްލަވައިގެންފައިވާ ކަމުގެ އަޑުތައްވެސް މިދުވަސްވަރު ފެތުރިފައި ވެއެވެ. މިޚަބަރު ރަޝިޔާ އަދި އިނގިރޭސި މީޑީއާއިން ފަތުރާފައިވެސް ވެއެވެ.\nއަދި ރަސްގެފާނު މުހަންމަދުއާއި، ރަޝިޔާގެ ރީތީގެ ރާނީ ކައިވެނި ބައްލަވައިގަތުމަށް މިދިޔަ ނޮވެމްބަރުމަހު ރަޝިޔާގައި ބޭއްވި ކައިވެނީގެ ހަފްލާގެ ފޮޓޯތައް ކަމަށްބުނާ ފޮޓޯތައްވެސް ސޯޝަލް މީޑިއާގައި ދައުރުވަމުން އެބަދެއެވެ. އެއީ، ރަސްގެފާނު ޗުއްޓީގައި ހުންނެވި ދުވަސްވަރެވެ.\nރަސްގެފާނުގެ މި ކައިވެންޏާ ގުޅޭގޮތުން ޝާހީ ގަނޑުވަރުން އެއްވެސް އެއްޗެއް ހާމަކޮށްފައެއް ނުވެއެވެ.\nމެލޭޝިޔާގެ ނުވަ ސްޓޭޓްގައި ނުވަ ޝާހީ އާއިލާ އޮވެއެވެ. އެހެންވެ، ރަސްކަން އޮންނަނީ، އެ އާއިލާތަކުގެ މެދުގައި ކޮންމެ ފަސް އަހަރަކުން ދައުރުވާ ގޮތަށެވެ.\nއެގޮތުން ކޮންމެ ފަސްއަހަރަކުން ރަސްކަމުގެ ތަޚުތަށް ބޭފުޅަކު އިންތިޚާބު ކުރެވޭއިރު، އެކަން ކުރަނީ ޝާހީ ނުވަ އާއިލާގެ މައްޗަށް އެކުލަވާލާފައިވާ ކައުންސިލް އޮފް ރޫލާރސްގައި ނަގާ ވޯޓަކުންނެވެ.


Maama aai Kaafa ah dhuvahuge thahuniyaa kiyaalee kithah meehun?\nށ.ގޮއިދޫގައި މާމަ ކާފަ ދުވަސް ފާހަގަކުރަނީ..ފޮޓޯ/އަބްދުالله ރަމީޒް\nމާމަ އާއި ކާފައަށް ދުވަހުގެ ތަހުނިޔާ ކިޔާލީ ކިތައް މީހުން؟\n01 ސެޕްޓެމްބަރ 2021 - 21:35:17\nމިއަދަކީ ގައުމީ މާމަ ކާފައިންގެ ދުވަސްކަން ހަންދާން ހުރީ ކިއްތައް މީހުން ހެއްޔެވެ؟ ދުވަހުގެ ތަހުނިޔާ މާމަ އަށާއި ކާފަ އަށް އަރިސްކުރީ ތިޔައިގެ ތެރެއިން ކިތައް މީހުން ހެއްޔެވެ؟\nމާމަ އާއި ކާފަ އިންނަކީ އަހަރުމެންގެ ހިތައް ނަގައި ނުގަނެވުނު ނަމަވެސް ދިރިއުޅުމުގައި އެތައް ކަމެއް ތަޖުރިބާކޮށް ފިލާވަޅުތަކެއް ލިބިފައިވާ ބައެކެވެ. މާމަ އަކީ އަހަރުމެންގެ މަންމަ ދުނިޔޭގައި މަންމަ އެވެ. ކާފަ އަކީ ބައްޕެ ދުނިޔޭގައި ނެތް ނަމަ ބައްޕަ އެވެ. އެއީ ނަމޫނާ ބައެވެ.\nމި ދުވަސް ކުލަ ގަދަކޮށް ހަގީގަތުގައި ވެސް ފާހަގަކުރަން އެބަ ޖެހެއެވެ. މާމަ ކާފައިންގެ ދަރަޖަ އެހާމެ ބޮޑު، އެމީހުންގެ ހިތް އުފާކޮށްދީ އަޅާލުމާއި ލޯބި އެބަ ދޭންޖެހެއެވެ.\nއެހެން ނަމަވެސް ދެރައީ އާއިލާތަކުން އެ ދެ މީހުންނަަށް ދޭ އަހައްމިޔަތުކަން ކުޑަވެގެންދާތީ އެވެ. މާ ބޮޑު ތައުލީމަކާއި ތަހުޒީބެއްގެ ބަޔަކަށް އެ ދެ މީހުން ނުވި ނަމަވެސް އެ ދެ މީހުންނަށް ކަމޭހިތައި ބޭނުން ޖެހިފައިވާ ކަންކަން ކޮށްދިނުން އެއީ މިއަދު އަހަރުމެންގެ ވާޖިބެކެެވެ.\nމިއަދަކީ ގައުމީ ފެންވަރުގައި ފާހަގަކުރާ މާމަ ކާފައިންގެ ދުވަސްކަން ހަނދާން ހުރި މީހުންނާއި ކުދިން ނިސްބަތުން މަދެ އެވެ. ކުޑަމިނުން ދުވަހުގެ ތަހުނިޔާ އަރިސްކުރަން ކެރުނު މީހުންވެސް މަދެވެ.\nށ.ގޮއިދޫގައި ފާހަގަ ކުރި މާމަ ކާފަ ދުވަހުގެ ތެރެއިން…ފޮޓޯ/އަބްދުالله ރަމީޒު\nފާހަގަ ކުރާ މަންމައިންގެ ދުވަހާއި ބައްޕައިންގެ ދުވަހު އެ ދެ މީހުންގެ ފޮޓޯތަކުންނާއި އަސަރުގަދަ ބަސްތަކުން ސޯޝަލް މީޑިއާ ފުރާލަ އެވެ. ކަން މިހެން ހުރުމާއެކު ތިމާ ދުނިޔެއަށް އައުމުގެ އަސްލު ކަމުގައިވާ މަަމަ އިންނާއި ކާފައިންގެ ދުވަހު މިފަދަ މަންޒަރުތައް ނުފެންނީ ކީއްވެ ހެއްޔެވެ.\nމިފަދަ ދުވަހެއްގައި މާމައިންނާއި ކާފައިންގެ އަގުހުރި ހިދުމަތަތައް ފާހަގަ ކުރުމުގެ ބަދަލުގައި އެ ދެ މީހުންގެ ހިތުގައި ޖައްސާ މީހުން މާ ގިނަ އެވެ. މައިންބަފައިން އުމުރުން ދުވަސްވާ ދުވަހު ހިތު ހުރި ގޮތަކަށް ކަންތައް ކުރާ ވާހަކަ ތަކަކީ އަބަދުމެ އަބަދު ހިތާމަޔާއެކު އަޑު އިވޭ ވާހަކަތަކެވެ. މާމަ ދަރިންނާ ކާފަ ދަރިން އެ ދެ މީހުންނާ ދުރުކުރުވަން މަސައްކަތްކުރާ މީހުންވެސް މި ރާއްޖޭގައި މަދެއް ނޫނެވެ.\nއަހަރުމެންގެ ބޭނުން އެންމެ ބޮޑަށް ޖެހޭ ދުވަހު މިހެން ހަދަން ހެޔޮވާނީ ކިހިނެއް ހެއްޔެވެ؟ މުސްކުޅިވެ ގައިބާރު ދެރަވާ ދުވަހު އެމީހުންނަށް ލިބެން ޖެހޭ ލޯބި ނުލި އެކަމާ ހިތާމަކޮށްކޮށް އެތައް މާމަ އަކާ ކާފައަކު އެބަ އުޅެއެވެ.\nގައުމީ ފެންވަރުގައި ކުލަގަދަކޮށް ފާހަގަކުރާ އެހެން ދުވަސްތަކެކޭ އެއްފަދައިން މި ދުވަސް ވެސް އެބަ ފާހަގަ ކުރެވެން ޖެހެ އެވެ. އެހެން ނަމަވެސް މި ފަހަކުން އައިސް މާމަ ކާފަ ދުވަސް ފާހަގަ ކޮށް އެމީހުންގެ އަގު ވަޒަންކުރާ ދުވަހެއް ރާއްޖޭގެ ކަންކޮޅުތަކުގައި ފާހަގަކުރާތަން ފެންނަނީ އިނގި ބިންދާފައި ގުނޭހާ މަދުންނެވެ.\nށ.ގޮއިދޫގައި ފާހަގަކުރި މާމަ ކާފަ ދުވަހުގެ ތެރެއިން..ފޮޓޯ/އަބްދުالله ރަމީޒު\nމިއަދުވެސް ރާއްޖޭގައި މިދުވަސް ފާހަގަ ކުރީ މަދު ރައްރަށެއްގައެވެ. ށ. ގޮއިދޫ ކައުންސިލް އާއި އަންހެނުންގެ ތަރައްގީއަށް މަސައްކަތްކުރާ ކޮމިޓީ ގުޅިގެން މާމަކާފަ ދުވަސް މިއަދު އެރަށުގައި ކުލަގަދަކޮށް ފާހަގަ ކުރި އިރު ބައެއް ރަށްރަށުގެ ސްކޫލްތަކުން ކުޑަ ގޮތަކަށް މިދުވަސް ފާހަގަ ކުރިތަން ފެނުނެވެ.\nއަހަރުމެންގެ ހަގީގީ މައިންބަފައިންގެ ދުވަސް މިވަރުން ފާހަގަކޮށްގެން ދޫކޮށްލެވޭކަށް ނެތެވެ. މާމައިންނާއި ކާފައިންގެ އުފާތައް ހަގީގަތަކަށް ހަދައިދީ އެމީހުންނަށް ދޭންޖެހޭ ސަމާލުކަން ކުޑަ ވެގެން ނުދިޔުމަށް އަހަރުމެންގެ އުފާތައް ބައެއް ފަހަރު ގުރުބާންކުރަން ޖެހުނަސް އެކަންވެސް ކުރަން ޖެހޭނެއެވެ. އެ ވަރު ކުރި ނަމަވެސް އެ މީހުންނަށް އަދާކޮށްދޭންޖެހޭ ހިދުމަތްތައް އަދާ ނުކުރެވޭނެ އެވެ. އެ މީހުން އަހަރުމެންނަށްޓަކައި އަދާކޮށްފައި އެވަނީ މާ މަތިވެރި ޒިންމާތަކެކެވެ.\nމާމަ އާއި ކާފައިން ދުވަސްދުވަސްވީ މީހުންމާމަ ކާފައިޖުތިމާއީއިޖުތިމާއީ ރައްކާތެރިކަން


ގިނަ އަދަދެއްގެ ބިޔަރު ދަޅު ތަކަކާއެކު ހަތް މީހަކު މާލެއިން ހައްޔަރުކޮށްފި\nހުކުރު ،25 ސެޕްޓެމްބަރ 2020 / 14:01\nޑްރަގް އެންފޯސްމަންޓް ޑިޕާޓްމަންޓާއި ޑްރަގް އިންޓެލިޖެންސް ގުޅިގެން މާލޭގައި ހިންގި ދެ އޮޕަރޭޝަނެއްގައި ގިނަ އަދަދެއްގެ ބިޔަރު ދަޅު ތަކަކާއެކު ހަތް މީހަކު ހައްޔަރުކޮށް މައްސަލަ ތަހުގީގު ކުރަން ފަށައިފިއެވެ.\nއެގޮތުން ޑްރަގް އިންޓެލިޖެންސަށް ލިބުނު މައުލޫމާތަކާ ގުޅިގެން މި ހިނގާ ސެޕްޓެމްބަރ މަހުގެ 23 ވަނަ ދުވަހު ހިންގި އޮޕަރޭޝަނުގައި، ޓީޖެޓީގައި އޮތް ޕިކަޕެއް ބަލައި ފާސްކުރިއިރު 816 ދަޅު ބިޔަރު ފެނިފައިވެއެވެ.\nމި މައްސަލައާ ގުޅިގެން، 24 އަހަރުގެ ބަނގުލަދޭޝް ފިރިހެނަކާއި ދިވެހި ފަސް ފިރިހެނުން ހައްޔަރުކޮށްފައިވެއެވެ. އެއީ 18 އަހަރުގެ މީހަކާއި 20 އަހަރުގެ ދެ މީހުންނާއި 35 އަހަރުގެ މީހެއްގެ އިތުރުން 36 އަހަރުގެ މީހެކެވެ.\nމީގެ އިތުރުން، ސެޕްޓެމްބަރ 22 ވަނަ ދުވަހުގެ ރޭ ދަންވަރު މަސްތުގެ ހާލަތުގައިހުރި މީހަކު ކާރެއް ދުއްވަމުންދާ ކަމަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނުގައި 40 އަހަރުގެ ދިވެހި ފިރިހެނަކު ހައްޔަރުކޮށްފައިވެއެވެ. އަދި އޭނާ ދުއްވި ކާރު ބަލައި ފާސްކުރިއިރު 18 ދަޅު ބިޔަރު ފެނިފައިވެއެވެ.